(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡSΒ΄

Παρασκευή 31 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 31-7-2020: Ποινική δικογραφία που αφορά στον διατελέσαντα Υφυπουργό Εξωτερικών κ. Ευριπίδη Στυλιανίδη και ποινική δικογραφία που αφορά στους διατελέσαντες Υπουργούς Πολιτισμού κ. Γεώργιο Βουλγαράκη και Μιχαήλ Λιάπη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Εσωτερικών, με θέμα: «Εκτός σχεδιασμού και έγκρισης του ΥΠΕΝ τα πιλοτικά προγράμματα ανακύκλωσης του ΥΠΕΣ με την Ανταποδοτική Ανακύκλωση ΑΕ», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα « Άμεση αποκατάσταση της διάκρισης εις βάρος πέντε χιλιάδων συνταξιούχων της Εμπορικής Τράπεζας προερχόμενοι από το τ. ΕΤΑΤ», σελ.
 ii. με θέμα: «Τη λήψη μέτρων προστασίας του εισοδήματος των εποχιακών εργαζόμενων», σελ.
 iii. με θέμα: «Μεγάλες οι ευθύνες της Κυβέρνησης για τα τραγικά λάθη στο ταίριασμα παιδιών και υποψηφίων γονέων κατά την πρόσφατη εφαρμογή του νόμου για την αναδοχή και υιοθεσία», σελ.
 iv. με θέμα: «Κρίση στα προνοιακά ιδρύματα στη νήσο της Ρόδου», σελ.
 γ) Προς τον Υπουργό Υγείας:
 i. με θέμα: «Ανάγκη για κάλυψη δαπάνης από τον ΕΟΠΥΥ στα αναλώσιμα υγειονομικού υλικού υπέρ των χρονίως πασχόντων από διαβητικό πόδι», σελ.
 ii. με θέμα: «Υγειονομικοί έλεγχοι στον συνοριακό σταθμό Κακαβιάς λόγω COVID-19», σελ.
 γ) Προς τον Υπουργό Περιβάλλοντος και Ενέργειας με θέμα: «Στον αέρα η εκπόνηση των Ειδικών Περιβαλλοντικών Μελετών και η προστασία των προστατευόμενων περιοχών της Ελλάδας», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΒΡΟΥΤΣΗΣ Ι. , σελ.
ΣΥΝΤΥΧΑΚΗΣ Ε. , σελ.
ΦΩΤΙΟΥ Θ. , σελ.

Β. Επί των επικαίρων ερωτήσεων:
ΑΘΑΝΑΣΙΟΥ Μ. , σελ.
ΒΡΟΥΤΣΗΣ Ι. , σελ.
ΘΕΟΔΩΡΙΚΑΚΟΣ Π. , σελ.
ΚΟΝΤΟΖΑΜΑΝΗΣ Β. , σελ.
ΜΙΧΑΗΛΙΔΟΥ Δ. , σελ.
ΜΟΥΛΚΙΩΤΗΣ Γ. , σελ.
ΜΠΑΚΑΔΗΜΑ Φ. , σελ.
ΟΙΚΟΝΟΜΟΥ Δ. , σελ.
ΣΥΝΤΥΧΑΚΗΣ Ε. , σελ.
ΤΖΟΥΦΗ Μ. , σελ.
ΦΑΜΕΛΛΟΣ Σ. , σελ.
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΒ΄

Παρασκευή 31 Ιουλίου 2020

Αθήνα, σήμερα στις 31 Ιουλίου 2020, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ.**

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-7-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΑ΄ συνεδριάσεώς του, της Πέμπτης 31 Ιουλίου 2020 καθ’ ό μέρος αφορά:

1.Την Ειδική Ημερήσια Διάταξη για την «Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου, που έχουν διορισθεί ή προαχθεί στο βαθμό που κατέχουν πριν από την υποβολή της πρότασης για άσκηση δίωξης, για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παράγραφο 4 του Συντάγματος, 158 παράγραφο 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 22 Ιουλίου 2020 απόφαση της Ολομέλειας της Βουλής, για την άσκηση ποινικής δίωξης κατά του πρώην Αναπληρωτή Υπουργού Δικαιοσύνης κ. Δημητρίου Παπαγγελόπουλου, για την ενδεχόμενη τέλεση αξιόποινων πράξεων από τον ως άνω πρώην Αναπληρωτή Υπουργό Δικαιοσύνης κατά την άσκηση των καθηκόντων του.»

2.Την ψήφιση στο σύνολο του σχεδίου νόμου: «Ρυθμίσεις για τη διασφάλιση της πρόσβασης σε ποιοτικές υπηρεσίες υγείας - Ίδρυση και καταστατικό του Οργανισμού Διασφάλισης της Ποιότητας στην Υγεία Α.Ε. (Ο.ΔΙ.Π.Υ. Α.Ε.), και άλλες επείγουσες διατάξεις αρμοδιότητας του Υπουργείου Υγείας και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν όλες οι επίκαιρες ερωτήσεις, εκτός από τέσσερις οι δύο λόγω κωλύματος του Βουλευτή και οι δύο κατόπιν συνεννόησης.

Ξεκινάμε με την πρώτη με αριθμό 7629/360/23-6-2020 ερώτηση και αίτηση κατάθεσης εγγράφων του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Εσωτερικών, με θέμα: «Εκτός σχεδιασμού και έγκρισης του ΥΠΕΝ τα πιλοτικά προγράμματα ανακύκλωσης του ΥΠΕΣ με την Ανταποδοτική Ανακύκλωση ΑΕ».

Στην ερώτηση του κ. Φάμελλου θα απαντήσει ο Υπουργός Εσωτερικών κ. Παναγιώτης Θεοδωρικάκος.

Κύριε Φάμελλε, καλημέρα σας. Έχετε δύο λεπτά στη διάθεσή σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλημέρα, κύριε Υπουργέ. Η ερώτηση αυτή είχε υποβληθεί στις 23 Ιουνίου γραπτά, κύριε Υπουργέ, και δεν απαντήθηκε με βάση την τυπική διαδικασία της έγγραφης απάντησης, γι’ αυτό και έρχεται ως προφορική. Επισημαίνω εκ των προτέρων, όμως, ότι έχει κάποια έγγραφα, τα οποία πρέπει να υποβληθούν, για τα οποία θα πρέπει να μας ενημερώσετε αν θα υποβληθούν σήμερα ή κάποια άλλη στιγμή, γιατί έχει και αίτηση κατάθεσης εγγράφων.

Το ζήτημα είναι αρκετά σοβαρό. Όπως προκύπτει από την αλληλογραφία που έχουμε στον κοινοβουλευτικό έλεγχο με το Υπουργείο Περιβάλλοντος και Ενέργειας, υπάρχει ένα σοβαρότατο ζήτημα παράβασης του θεσμικού πλαισίου, παράβασης της αρμοδιότητας Υπουργού, απώλειας πόρων της ανακύκλωσης και ανισότιμων πρακτικών από μέρους σας.

Στην ερώτηση που υποβάλαμε στις 3 Μαρτίου στο Υπουργείο Περιβάλλοντος, σχετικά με το σύστημα εναλλακτικής διαχείρισης «Ανταποδοτική Ανακύκλωση», που αφορούσε τη μη επίτευξη των στόχων ανακύκλωσης, τη μη έγκριση του επιχειρησιακού της σχεδίου και το δηλούμενο πιλοτικό πρόγραμμα που υλοποιείτε μαζί εσείς ως Υπουργείο Εσωτερικών σε πέντε δήμους, προέκυψε από προφορική απάντηση του Υφυπουργού Περιβάλλοντος, ότι «όλα αυτά πρέπει να τα μάθετε από το Υπουργείο Εσωτερικών, γιατί τα συγκεκριμένα που ζητάτε δεν είναι σε γνώση του Υπουργείου Περιβάλλοντος».

Άρα, το Υπουργείο Περιβάλλοντος δήλωσε ότι, παρ’ ότι είναι ο μόνος αρμόδιος, δεν γνωρίζει τι γίνεται με το πιλοτικό πρόγραμμα του συστήματος εναλλακτικής διαχείρισης.

Στα έγγραφα του Ελληνικού Οργανισμού Ανακύκλωσης που ήρθαν μετέπειτα μέχρι και το Μάιο και τα έχω εγγράφως -αν χρειαστεί, κύριε Πρόεδρε, θα τα καταθέσω- προκύπτει ότι το σύστημα αυτό «Ανταποδοτική Ανακύκλωση» δεν έχει εγκεκριμένο επιχειρησιακό σχέδιο και δεν έχει ανταποκριθεί στα γραπτά αιτήματα του ΕΟΑΝ για παροχή συμπληρωματικών στοιχείων και διευκρινίσεων.

Επίσης, από το έγγραφο του Οργανισμού Ανακύκλωσης, που είναι ο μόνος αρμόδιος φορέας, προκύπτει το εξής: Το πιλοτικό πρόγραμμα που ανακοινώθηκε από το Υπουργείο Εσωτερικών, δεν περιλαμβάνεται στο επιχειρησιακό σχέδιο της ανταποδοτικής ανακύκλωσης. Ο Οργανισμός Ανακύκλωσης, αν και αρμόδιο εποπτικό όργανο, δεν έχει καμμία ενημέρωση επί του πιλοτικού προγράμματος του Υπουργείου Εσωτερικών, ούτε για τα κριτήρια με τα οποία επιλέχθηκαν οι πέντε δήμοι και δεν υπάρχει και καμμία γνωστοποίηση στον Οργανισμό Ανακύκλωσης, σχετικά με την αξιολόγηση του πιλοτικού προγράμματος και την ύπαρξη ανεξάρτητης επιστημονικής μονάδας, όπως αντίστοιχες δηλώσεις υπάρχουν από το Υπουργείου Εσωτερικών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Για να μην καθυστερώ, λοιπόν, επειδή την έχετε σίγουρα την ερώτηση, να σας πω ότι τα ζητήματα τα οποία προκύπτουν είναι αρκετά σημαντικά.

Και θα πάω κατευθείαν στο διά ταύτα. Τα ερωτήματα είναι τα εξής:

Με ποιο θεσμικό πλαίσιο προχωρήσατε σε ένα πιλοτικό σχέδιο και γιατί δεν το γνωρίζει αυτό το Υπουργείο Περιβάλλοντος που είναι το μόνο αρμόδιο;

Με ποια κριτήρια επιλέξατε αυτό το σύστημα εναλλακτικής διαχείρισης, εφόσον προκύπτει ότι δεν έχει εγκεκριμένο επιχειρησιακό σχέδιο και το πιλοτικό που δηλώσατε ότι υλοποιείτε, δεν είναι στο επιχειρησιακό σχέδιο του συστήματος αυτού;

Για ποιον λόγο επιλέξατε με αυτόν τον τρόπο να μειώσετε τους πόρους ανακύκλωσης που είναι πόροι των πολιτών και για τους οποίους εμείς ελεγχόμεθα από την Ευρωπαϊκή Ένωση με την απόδοση ανακύκλωσης;

Με ποιο κριτήριο επιλέξατε το πιλοτικό των πέντε δήμων και αποκλείσατε τους υπόλοιπους τριακόσιους είκοσι επτά, αν δεν κάνω λάθος;

Ποιο, τελικά, θα είναι το κέρδος για το σύστημα, το οικονομικό αντίτιμο των υλικών αυτών, και πόσο θα μειωθούν, τελικά, οι διαθέσιμοι πόροι για την κοινωνία της ανακύκλωσης με τις δικές σας επιλογές;

Γιατί επιλέξατε αυτό το σύστημα -με ποια κριτήρια;- κατά παράβαση του θεσμικού πλαισίου και εις βάρος του κοινωνικού πόρου;

Ποιοι δήμοι πήραν απαλλαγή έκδοσης άδειας δόμησης, όπως είχατε μία συγκεκριμένη φωτογραφική ρύθμιση στον ν.4674 για το συγκεκριμένο σύστημα; Και εν πάση περιπτώσει, ποια είναι τα στοιχεία παρακολούθησης, ποια επιστημονική ομάδα δηλώσατε ότι θα υπάρχει και γιατί για όλα αυτά δεν είχε ενημερωθεί ούτε το Υπουργείο Περιβάλλοντος ούτε ο Ελληνικός Οργανισμός Ανακύκλωσης;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φάμελλε.

Στην ερώτηση του κ. Φάμελλου θα απαντήσει ο Υπουργός Εσωτερικών, κ. Παναγιώτης Θεοδωρικάκος.

Κύριε Θεοδωρικάκο, έχετε τρία λεπτά στη διάθεσή της για την πρωτολογία σας.

Καλημέρα σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Καλημέρα σας, κύριε Πρόεδρε.

Κύριε Φάμελλε, σας ευχαριστώ θερμότατα για την ερώτηση που μου υποβάλατε. Είναι μία θαυμάσια ευκαιρία να ενημερωθεί το Κοινοβούλιο. Βέβαια, έχω εντυπωσιαστεί από το πώς ένας συνάδελφος, ο οποίος διετέλεσε Υπουργός Περιβάλλοντος, έχει καταφέρει σε μία ερώτηση να έχει τόσες πολλές ανακρίβειες και πράγματα τα οποία δεν ανταποκρίνονται στην πραγματικότητα.

Όπως γνωρίζουμε όλοι, τα ποσοστά ανακύκλωσης των στερεών αποβλήτων στη χώρα είναι διαχρονικά απογοητευτικά. Επίσημες εκθέσεις της Ευρωπαϊκής Ένωσης αλλά και το δικό σας Εθνικό Σχέδιο του 2015, κύριε Φάμελλε, για τη διαχείριση των στερεών αποβλήτων, δείχνουν ότι τα ποσοστά ανακύκλωσης στη χώρα είναι το πολύ 19% και πως το 80% των στερεών αποβλήτων οδηγούνται στις χωματερές.

Βασικός στόχος, λοιπόν, της πολιτικής μας για τη διαχείριση των στερεών αποβλήτων είναι να αυξηθούν, να ενισχυθούν τα ποσοστά ανακύκλωσης.

Γνωρίζετε πάρα πολύ καλά την ευρωπαϊκή νομοθεσία, τους ευρωπαϊκούς νόμους και κανόνες, οι οποίοι μας υποχρεώνουν να αυξήσουμε -και μάλιστα, θεαματικά- τα σχετικά ποσοστά και τη βασική επιλογή, τη βασική προτεραιότητα για ανακύκλωση στην πηγή, δηλαδή για ανακύκλωση στο γυαλί, στο χαρτί, στο αλουμίνιο και στο πλαστικό.

Όλα αυτά είναι στοιχεία της μεθοδολογίας του συγκεκριμένου πιλοτικού προγράμματος, το οποίο είναι υπό την αιγίδα του Υπουργείου Εσωτερικών από τον Δεκέμβριο του 2019, όταν το Υπουργείο Εσωτερικών δέχτηκε τη σχετική πρόταση προκειμένου να υπάρξει αυτό το πρόγραμμα της ανταποδοτικής ανακύκλωσης.

Βρήκα πολύ ενδιαφέρουσα την πρόταση, για τους εξής λόγους:

Πρώτον, διότι ανταποκρίνεται στο περιεχόμενο της ευρωπαϊκής νομοθεσίας.

Δεύτερον, γιατί ανταποκρίνεται στους εθνικούς στόχους της πολιτικής μας για την ανακύκλωση.

Ο τρίτος λόγος, τον οποίο έθεσα ως βασικότατη προϋπόθεση για αυτό το πρόγραμμα, είναι ότι δεν υπάρχει το παραμικρό κόστος, κύριε Φάμελλε, ούτε για το Υπουργείο Εσωτερικών ούτε για τους δήμους, ούτε 1 ευρώ.

Δεν είναι δε, καθόλου αλήθεια τα όσα λέτε, ότι δεν ήταν γνωστό το πρόγραμμα αυτό στον Εθνικό Οργανισμό Ανακύκλωσης, του οποίου ο Πρόεδρος, ο κ. Χιωτάκης, παρίσταται δίπλα μου, παρίσταται στο σύνολο των εγκαινίων που κάναμε για τα πολυκέντρα της ανακύκλωσης στους τέσσερις δήμους που εφαρμόστηκε αυτό το πιλοτικό πρόγραμμα.

Φανταζόμουν, κύριε Φάμελλε, ότι έχετε τη δυνατότητα να έχετε πολύ καλή πληροφόρηση, αφού Νομική Σύμβουλος του ΕΟΑΝ έχει παραμείνει η στενή συνεργάτης σας, κ. Καραμπατζού, την οποία πριν από τις βουλευτικές εκλογές είχατε τοποθετήσει ως νομική σύμβουλο του ΕΟΑΝ και η «κακιά Δεξιά» -κατά τα δικά σας λόγια- δεν την μετακίνησε από αυτή την θέση της νομικής συμβούλου. Οφείλατε, λοιπόν, όλα αυτά τα πράγματα, αξιότιμε κύριε Φάμελλε, να τα γνωρίζετε.

Το σύστημα της ανταποδοτικής ανακύκλωσης περιλαμβάνεται στα συλλογικά συστήματα εναλλακτικής διαχείρισης που έχουν κανονική άδεια λειτουργίας. Αυτό είναι επίσημο έγγραφο του ΕΟΑΝ, το οποίο και θα καταθέσω στα Πρακτικά.

Στο επιχειρησιακό σχέδιο της ανταποδοτικής ανακύκλωσης, το οποίο κατατέθηκε στις 20 Μαΐου στον ΕΟΑΝ, περιλαμβάνεται το σύνολο των δράσεων του πιλοτικού προγράμματος. Είχαν την καλοσύνη να το κοινοποιήσουν και σε μένα, εκτός από την κοινοποίηση που έχουν στείλει στον Υπουργό Περιβάλλοντος, τον κ. Χατζηδάκη και στον ΕΟΑΝ.

Θα το καταθέσω, επίσης, στα Πρακτικά, για να μην υπάρχει η παραμικρή αμφιβολία γύρω από αυτό το θέμα.

Τέλος, είχα πει από την αρχή, κύριε Φάμελλε, ότι την παρακολούθηση και την αξιολόγηση του προγράμματος θα την κάνει η Επιστημονική Μονάδα Περιβαλλοντικής Επιστήμης και Τεχνολογίας του Εθνικού Μετσόβιου Πολυτεχνείου, υπό την κ. Λοϊζίδου. Ζήτησα από την κ. Λοϊζίδου τη σχετική ενημέρωση. Η ενημέρωση αυτή έχει σταλεί στον Υπουργό Εσωτερικών. Έχει σταλεί στον ΕΟΑΝ, επίσης. Θα την καταθέσω στα Πρακτικά. Τα στοιχεία της δείχνουν την εκτίμηση ότι στους τέσσερις δήμους που εφαρμόστηκε το πρόγραμμα, κύριε Φάμελλε, υπάρχει τετραπλασιασμός των ποσοτήτων των ανακυκλούμενων υλικών.

Θέλω να ξεκαθαρίσω κάτι. Οποιοσδήποτε ιδιώτης, οποιοδήποτε εγκεκριμένο και νομίμως λειτουργόν σύστημα ανακύκλωσης μου κατέθετε ή μου καταθέσει πρόταση η οποία θα περιλαμβάνει μηδενική -το τονίζω και το επαναλαμβάνω- μηδενική οικονομική επιβάρυνση για το Υπουργείο Εσωτερικών και τους δήμους της χώρας, θεωρώ ότι είναι εξαιρετικά χρήσιμο να την αξιοποιήσουμε. Από εκεί και πέρα, η αξιολόγηση ασφαλώς, γίνεται και από τον ΕΟΑΝ και από την αυτοδιοίκηση. Γίνεται -αν θέλετε- από όλους μας, γιατί το θέμα της διαχείρισης των στερεών αποβλήτων είναι ένα κρίσιμο θέμα για κάθε πολιτισμένη κοινωνία. Οι στόχοι που έχουμε είναι πάρα πολύ υψηλοί. Οι στόχοι που έχουν τεθεί από την ίδια την Ευρωπαϊκή Ένωση είναι πάρα πολύ υψηλοί. Εμείς είμαστε πάρα πολύ πίσω και οφείλουμε να προχωρήσουμε μπροστά.

Τέλος, επειδή είναι προφανής η αποτυχημένη προσπάθεια σας να κάνετε αντιπολίτευση γύρω από ένα θέμα που δεν υπάρχει, είναι προφανές ότι όλα αυτά είναι απολύτως συντεταγμένα με το υπό συζήτηση εθνικό σχέδιο διαχείρισης των στερεών αποβλήτων, το οποίο θα τεθεί σε διαβούλευση από τη σημερινή Κυβέρνηση, από το αρμόδιο Υπουργείο Περιβάλλοντος και ανταποκρίνεται σε όλες τις ανάγκες και τις προτεραιότητες.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Υπουργέ.

Παρακαλώ, κύριε Φάμελλε, έχετε τρία λεπτά για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ναι, κύριε Πρόεδρε.

Κύριε Υπουργέ, όσο κι αν προσπαθήσατε να αποκρύψετε την πραγματικότητα, νομίζω ότι και από τα δικά σας λεγόμενα προκύπτουν σοβαρές παραβιάσεις του θεσμικού πλαισίου. Αναφέρατε ότι το επιχειρησιακό σχέδιο της ανταποδοτικής ανακύκλωσης, που από ό,τι λέτε υποβλήθηκε το Μάιο στον ΕΟΑΝ, περιέχει το πιλοτικό έργο.

Όμως, κύριε Υπουργέ, εγώ βλέπω ότι αυτό το πιλοτικό έργο ξεκίνησε με δικά σας δημοσιεύματα -και θα τα καταθέσω- το Νοέμβριο του 2019, άρα έξι μήνες πριν. Άρα, επιβεβαιώνονται τα λεγόμενά μας, ότι όταν το ανακοινώσατε, το πιλοτικό έργο δεν περιλαμβανόταν στο επιχειρησιακό σχέδιο του Οργανισμού Ανακύκλωσης, που είχε κατατεθεί στον Οργανισμό Ανακύκλωσης και δεν το γνώριζε ο Οργανισμός Ανακύκλωσης.

Τώρα, βλέπω ότι έχετε φέρει σε μία ιδιαίτερα δύσκολη θέση και τον Πρόεδρο του ΕΟΑΝ και τον έχετε φέρει μαζί σας. Εγώ, λοιπόν, θα τον φέρω σε πιο δύσκολη θέση, αφού το επιλέξατε.

Θα καταθέσω, λοιπόν, κύριε Πρόεδρε, έγγραφα του Οργανισμού Ανακύκλωσης -13 Μαρτίου και στις 12 Μαΐου- στα οποία αναφέρεται ότι ο φορέας δεν έχει ανταποκριθεί στην επικαιροποίηση του επιχειρησιακού σχεδίου και ότι δεν έχουν καμμία ενημέρωση -τον Μάρτιο, τέσσερις μήνες μετά- για το λεγόμενο πιλοτικό σχέδιο του Υπουργείου Εσωτερικών.

Άρα, δεν ξέρω αν στην Κυβέρνηση έχετε πολλούς «Δόκτωρ Τζέκιλ και μίστερ Χάιντ». Πάντως, κάτι προσπαθείτε να κρύψετε, εφόσον τα έγγραφα που θα καταθέσουμε -και είναι του κοινοβουλευτικού ελέγχου, εκτός εάν αμφισβητείτε τους συναδέλφους σας του Υπουργείου Περιβάλλοντος- λένε άλλα πράγματα, κύριε Υπουργέ.

Αν ήρθατε εκ των υστέρων να τροποποιήσετε επιχειρησιακό σχέδιο, καταλαβαίνουμε ότι και αυτό είναι αποτέλεσμα του κοινοβουλευτικού ελέγχου του ΣΥΡΙΖΑ και όχι της δικής σας πρωτοβουλίας. Διότι αν τηρούσατε τη νομιμότητα, θα ζητούσατε πρώτα το επιχειρησιακό σχέδιο, τη γνώμη του αρμόδιου φορέα της πολιτείας και δεν θα τρέχατε έξι μήνες μετά, εκ των υστέρων, επειδή κάνουμε κοινοβουλευτικό έλεγχο και επειδή έχει γεμίσει η δημοσιότητα με στοιχεία σχετικά με την προβληματική λειτουργία του συστήματος αυτού, θα καλύπτατε με ένα επιχειρησιακό σχέδιο, το οποίο θα δούμε πώς θα εγκριθεί και ποτέ.

Όμως προβήκατε και σε μία ακόμα ανακρίβεια, κύριε Υπουργέ. Είπατε ότι αυτό το πρόγραμμα δεν έχει κόστος. Θα έλεγα, λοιπόν, ότι θα πρέπει να συμβουλευτείτε καλύτερα το θεσμικό πλαίσιο της ανακύκλωσης. Προφανώς και δεν λέω εγώ ανακρίβειες. Γνωρίζω πολύ καλά και τον ν.2939 και την οδηγία 6274, αλλά και τον νόμο, ο οποίος έγινε από την κυβέρνηση του ΣΥΡΙΖΑ για να γίνει αποτελεσματική η ανακύκλωση.

Ο πόρος αυτός που χρησιμοποιείται στις δραστηριότητες των συστημάτων, κύριε Θεοδωρικάκο, κύριε Υπουργέ, είναι κοινωνικός πόρος, γιατί είναι αυτό πληρώνουμε όλοι εμείς οι πολίτες μέσα από τα υλικά, στα οποία πρέπει να εφαρμοστεί εναλλακτική διαχείριση. Άρα, είναι πόρος της κοινωνίας, είναι πόρος της Ελλάδας και πρέπει να αποδώσει σε ζυγολόγια η ανακύκλωση, γιατί κρινόμεθα από την Ευρωπαϊκή Ένωση.

Έχετε, λοιπόν, εσείς ένα λαθραίο επιχείρημα, ότι τάχατες δεν πληρώνουμε τίποτα, όταν πληρώνουμε όλοι οι Έλληνες πολίτες. Και τον πόρο, που όλοι οι Έλληνες πολίτες καταβάλλουμε για να γίνει ανακύκλωση στη χώρα μας, εσείς τον δίνετε προνομιακά σε ένα σύστημα -και γιατί όχι και στα δύο, εφόσον το άλλο είχε εγκεκριμένο επιχειρησιακό σχέδιο και ρωτήστε τον κ. Χιωτάκη, που είναι πίσω σας και πηγαίνετε με αυτόν που δεν έχει εγκεκριμένο επιχειρησιακό σχέδιο- σε λίγους δήμους και όχι σε όλους. Άρα, υπάρχει μία προνομιακή και αθέμιτη συμπεριφορά εκ μέρους σας εις βάρος του κοινωνικού δημόσιου πόρου της ανακύκλωσης.

Συνεπώς, το ερώτημα που προκύπτει, κύριε Υπουργέ, είναι πόσα εκατομμύρια από τον πόρο των πολιτών χρησιμοποιείτε για ένα πιλοτικό σχέδιο, που δεν ήταν εγκεκριμένο, που δεν περιλαμβανόταν στο επιχειρησιακό σχέδιο και έρχεστε εκ των υστέρων να καλύψετε για να χρεώσετε σε μας ανακρίβειες, γιατί εσείς δεν ξέρετε ούτε από που προκύπτει ο πόρος της ανακύκλωσης;

(Στο σημείο αυτό ο Υπουργός Εσωτερικών κ. Παναγιώτης Θεοδωρικάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως δεν είναι μόνο αυτά, κύριε Υπουργέ. Είναι και πολλά ακόμα.

Κύριε Πρόεδρε, θα καταθέσω αυτά τα τρία έγγραφα.

Υπάρχουν και άλλα ζητήματα. Στη συζήτηση που κάναμε εδώ στη Βουλή για τον αντιπεριβαλλοντικό νόμο, το αντιπεριβαλλοντικό νομοσχέδιο τότε, ο Πρόεδρος της Οικολογικής Εταιρείας Ανακύκλωσης, ο κ. Κυρκίτσος, παραδέχτηκε ότι του ζητήθηκε η παραίτηση από το διοικητικό συμβούλιο του ΕΟΑΝ. Και παραδέχτηκε, επίσης, ότι η ανταποδοτική ανακύκλωση αποτελεί το μεγαλύτερο πρόβλημα της ανακύκλωσης τα τελευταία χρόνια. Είναι στα Πρακτικά της Βουλής.

Ταυτόχρονα, βλέπουμε ότι στον ν.4674 προχωρήσατε εσείς, χωρίς να είστε αρμόδιος, σε μια χατιρική ρύθμιση εξαίρεσης και απαλλαγής από άδεια δόμησης για τεχνολογία και συστήματα, που μόνο το ένα από τα δύο συστήματα χρησιμοποιεί. Φωτογραφική διάταξη στον ν.4674.

Στη συνέχεια βλέπουμε ότι ο ΕΣΔΝΑ στις 28 Φεβρουαρίου -και εδώ ο Πρόεδρος του ΕΟΑΝ έχει ένα πρόβλημα ξανά «Δόκτωρ Τζέκιλ, μίστερ Χάιντ»- προχωράει στην τοποθέτηση δέκα χιλιάδων ειδικών κάδων χωριστής συλλογής πάλι του συστήματος ανταποδοτικής ανακύκλωσης, χωρίς να προκύπτει ότι αυτό είναι μέσα στο σχεδιασμό του συστήματος.

Και έχω εδώ την απόφαση του ΕΣΔΝΑ, την οποία επίσης θα καταθέσω στα Πρακτικά, κύριε Πρόεδρε.

Βλέπουμε, όμως, ότι στις 16 Ιανουαρίου προχωράτε πάλι σε μια συνέντευξη Τύπου για τα νησιά με απουσία του Υπουργείου Περιβάλλοντος. Πάλι προνομιακή διαχείριση και μεταχείριση. Για να μην πω για την εξαγγελία του προγράμματος «ΑΝΤΩΝΗΣ ΤΡΙΤΣΗΣ», κύριε Υπουργέ, όπου βλέπουμε από την αρχική προκήρυξη -και περιμένω να δω τα τεύχη- ότι θα υπάρχει μέτρο στο «ΑΝΤΩΝΗΣ ΤΡΙΤΣΗΣ», για να χρηματοδοτηθεί εξοπλισμός που αντιστοιχεί στη διαδικασία λειτουργίας της εναλλακτικής διαχείρισης ενός μόνο συστήματος, όταν το σύστημα αυτό, κύριε Υπουργέ, είναι υποχρεωμένο να χρηματοδοτεί τη διαδικασία της εναλλακτικής διαχείρισης από τον πόρο των πολιτών. Δηλαδή, θα χρηματοδοτήσετε και επιπλέον, πέρα απ’ όλες αυτές τις χατιρικές ρυθμίσεις;

Ως εκ τούτου, κύριε Υπουργέ, φαίνεται ότι μάλλον εμείς επιβεβαιωνόμαστε. Έρχεστε εκ των υστέρων να καλύψετε, μετά από ένα εξάμηνο, δικές σας ατέλειες κατά παράβαση και αρμοδιότητες θεσμικού πλαισίου.

Παραμένει, λοιπόν, το αίτημα να μας καταθέσετε τα έγγραφα του Νοεμβρίου του 2019, που είχατε τις αντίστοιχες εγκρίσεις, τη σύμφωνη γνώμη του Υπουργείου Περιβάλλοντος και του Οργανισμού Ανακύκλωσης και να μας πείτε το διά ταύτα: Πόσα λεφτά των Ελλήνων πολιτών θα χαθούν σε αυτή τη δραστηριότητα και πόσο θα υστερήσει η χώρα μας ως προς μια μη εγκεκριμένη δραστηριότητα έναντι της Ευρώπης για δικές σας προνομιακές επιλογές οι οποίες δεν αντιστοιχούν στην αρμοδιότητα που έχετε;

Ευχαριστώ πολύ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Φάμελλε.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Κύριε Φάμελλε, συνεχίζετε, δυστυχώς, την επίδειξη παραλογισμού και ψευδολογίας. Δεν νομίζω ότι αυτό είναι ιδιαίτερα σοβαρό και τιμητικό για έναν άνθρωπο που έχει την εμπειρία. Ενδεχομένως άλλες ιδιότητές σας από το παρελθόν σας οδηγούν σε αυτή τη στάση και τη συμπεριφορά. Τις αντιπαρέρχομαι, όμως, γιατί αυτό που ενδιαφέρει τους πολίτες, είναι να γνωρίζουν την αλήθεια και την πραγματικότητα.

Επαναλαμβάνω, λοιπόν, ότι το πιλοτικό πρόγραμμα του Υπουργείου Εσωτερικών με το πρόγραμμα ανταποδοτικής ανακύκλωσης δεν έχει το παραμικρό κόστος για τον Έλληνα πολίτη, δεν έχει το παραμικρό κόστος για το Υπουργείο Εσωτερικών, δεν έχει το παραμικρό κόστος για τους δημότες των συγκεκριμένων δήμων.

Απέδειξα με στοιχεία τα οποία κατέθεσα στα Πρακτικά, ότι η συγκεκριμένη μεθοδολογία έχει οδηγήσει στη δυνατότητα πολλαπλασιασμού του ανακυκλώσιμου υλικού. Φαντάζομαι ότι αυτό είναι που μας ενδιαφέρει όλους. Φαντάζομαι ότι αυτό θα έπρεπε να ενδιαφέρει και εσάς. Φαντάζομαι ότι αυτό θα έπρεπε να σχολιάσετε με έναν θετικό τρόπο. Δεν το κάνετε, γιατί έχετε πολύ συγκεκριμένες σκοπιμότητες για να πράξετε με τον ακριβώς αντίθετο τρόπο.

Τα όσα είπατε περί φωτογραφικής διάταξης δεν έχουν σχέση με την αλήθεια και την πραγματικότητα. Δεν αφορούν καμμία συγκεκριμένη μεθοδολογία. Αφορούν το σύνολο παρεμβάσεων οι οποίες έχουν περιβαλλοντικό χαρακτήρα από τους δήμους.

Τρίτον: Το συγκεκριμένο σύστημα, κύριε Φάμελλε, έχει άδεια λειτουργίας. Έχω καταθέσει τη σχετική απάντηση του ΕΟΑΝ στα Πρακτικά. Αυτό οφείλετε να το γνωρίζετε και δεν μπορείτε να παραχαράσσετε την αλήθεια και την πραγματικότητα.

Τέταρτο και πολύ ουσιαστικό, στο οποίο, ενδεχομένως, να μπορείτε και να βοηθήσετε. Σας επαναλαμβάνω ότι οποιοδήποτε σύστημα κατέθετε μία πρόταση η οποία θα είχε μηδενικό κόστος για την πολιτεία και θα είχε πιλοτικό χαρακτήρα -κρατήστε το αυτό σας παρακαλώ πολύ- δεν θα είχα καμμία αντίρρηση να την κάνω αποδεκτή. Δεν με ενδιαφέρει από ποιον προέρχεται. Με ενδιαφέρει να πετύχουμε το αποτέλεσμα που χρειάζεται η ελληνική κοινωνία και ο Έλληνας πολίτης σε ό,τι αφορά τους στόχους της ανακύκλωσης.

Τόνισα το πιλοτικό, γιατί αυτή είναι η αιτία που είναι πολύ συγκεκριμένος και περιορισμένος, φυσικά, ο αριθμός των δήμων που μετέχουν στο πρόγραμμα. Ασφαλώς θα ήθελα να μετέχουν στο πρόγραμμα πολύ περισσότεροι δήμοι. Όμως, με την προϋπόθεση που είχα θέσει, ότι θα υπάρχει μηδενικό κόστος για το Υπουργείο Εσωτερικών και τους δήμους, είναι αντιληπτό ότι δεν θα μπορούσε ο αριθμός τους να είναι μεγαλύτερος.

Η επιλογή έγινε με δύο δήμους, οι οποίοι έχουν πολύ μεγάλη πληθυσμιακή πυκνότητα στο λεκανοπέδιο της Αττικής, τους Δήμους Καλλιθέας και Νέας Σμύρνης. Επελέγη ο Δήμος Ιωαννιτών, προκειμένου να έχουμε μία βασική πόλη από την ελληνική περιφέρεια και ο Δήμος Ναυπλίου αντιστοίχως. Είχαμε, επίσης, επιλέξει το νησί της Άνδρου, όπου οι πάντες θυμούνται πέρυσι τα απίστευτα δυσμενή και αρνητικά δημοσιεύματα και το μαύρο χάλι που υπάρχει εκεί πέρα, θέλοντας να δούμε σε μια νησιωτική περιοχή, η οποία δεν έχει τη δυνατότητα για μεγάλες κατασκευαστικές υποδομές, για εργοστάσια διαχείρισης στερεών αποβλήτων, εάν θα μπορούσε να λειτουργήσει το συγκεκριμένο σύστημα.

Όλα αυτά, βέβαια, είχαν και την τεράστια δυσκολία φέτος της καραντίνας του κορωνοϊού και τα προβλήματα που αυτή επέφερε. Παρ’ όλα αυτά, απ’ ό,τι βλέπω από την έκθεση της κ. Λοϊζίδου -την οποία παρακαλώ πολύ να την μελετήσετε και να δείτε τα αποτελέσματά της- φαίνεται ότι υπάρχει πολύ μεγάλο ενδιαφέρον.

Επαναλαμβάνω ότι όλα αυτά τα προγράμματα αξιολογούνται, φυσικά, από το σύνολο της κοινωνίας. Ιδίως, όμως, με τη θεσμική έννοια θα έχει πολύ μεγάλο ενδιαφέρον το πώς θα αξιολογηθούν από τον ΕΟΑΝ και από την ίδια την αυτοδιοίκηση -επαναλαμβάνω- καθώς είναι σαφής και συγκεκριμένος ο στόχος που έχει τεθεί από την Ευρώπη, αλλά και από εμάς στα πλαίσια του εθνικού σχεδίου διαχείρισης των στερεών αποβλήτων για την ισχυρή ενίσχυση των ποσοστών αύξησης της ανακύκλωσης στη χώρα.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Διαδικασία επί προσωπικού δεν υπάρχει στις επίκαιρες.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, με στενοχωρείτε. Είμαι και καινούργιος. Η αλήθεια είναι ότι δεν το έχω διαβάσει. Δεν νομίζω, όμως, ότι υπάρχει, γιατί έχω διαβάσει ολόκληρο τον Κανονισμό.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Δεν γίνεται τώρα, κύριε Φάμελλε, με στεναχωρείτε.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Αν θέλει ο Υπουργός.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Δεν έχει πει τίποτα. Δεν θέλει. Σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Δεν θέλει κιόλας.

**ΣΩΚΡΑΤΗΣ ΦΑΜΕΛΛΟΣ:** ….

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Το τραβάμε. Πολιτικό ανάστημα και τέτοια; Όχι.

**ΣΩΚΡΑΤΗΣ ΦΑΜΕΛΛΟΣ:** …

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Υπουργέ. Τελείωσε.

Μην του δίνετε μικρόφωνο. Σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** …

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ και τους δυο. Δεν θα βγει, γιατί δεν θέλει και δεν έχει και το δικαίωμα.

**ΣΩΚΡΑΤΗΣ ΦΑΜΕΛΛΟΣ:** …

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ. Δεν έχετε τον λόγο επί προσωπικού στις επίκαιρες. Τώρα εκμεταλλεύεστε τη φιλία μας. Ξέρετε ότι είμαι φιλότιμος αλλά δεν θέλει κιόλας. Δεν θα σας απαντήσει.

**ΣΩΚΡΑΤΗΣ ΦΑΜΕΛΛΟΣ:** …

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΠΡΟΕΔΡΕΥΩΝ (Απόστολος Αβδελάς):** Κύριε Θεοδωρικάκο, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** …

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, δεν έχει μικρόφωνο. Μη στενοχωριέστε.

Συνεχίζουμε με τη δεύτερη με αριθμό 959/27-7-2020 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων με θέμα: «Άμεση αποκατάσταση της διάκρισης εις βάρος πέντε χιλιάδων συνταξιούχων της Εμπορικής Τράπεζας προερχόμενοι από το τ. ΕΤΑΤ».

Κύριε Μουλκιώτη, έχετε δυο λεπτά στη διάθεσή σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, η ερώτησή μας αναφέρεται στους συνταξιούχους της Εμπορικής Τράπεζας -είμαι βέβαιος ότι το γνωρίζετε πάρα πολύ καλά το θέμα- σε αυτούς που προέρχονται από το τέως ΕΤΑΤ και έχουν πληγεί ανεπανόρθωτα με τον επανυπολογισμό των συντάξεων με τον ν.4387/2016. Συγκεκριμένα με το άρθρο 73α του ν.4387/2016 θεσπίστηκε η οριζόντια περικοπή των συντάξεων και συνεπώς η περαιτέρω συρρίκνωση του εισοδήματός τους, ενώ παράλληλα εξαιρέθηκαν από όλες τις ρυθμίσεις προστασίας, όπως είναι η ρύθμιση για την προσωπική διαφορά και η διατήρησή της, κατά τον επανυπολογισμό των κύριων και επικουρικών συντάξεων.

Επιπλέον, μετά την πλήρη αποκατάσταση στα αναδρομικά από 1η Οκτωβρίου του 2019 με τον ν.4670/20, τον δικό σας νόμο, των επικουρικών συντάξεων στα επίπεδα της 31ης Δεκεμβρίου 2014, δηλαδή πριν τον νόμο Κατρούγκαλου στον ν.4387/16, καθώς και την κατάργηση της μείωσης των κύριων συντάξεων και τη διατήρηση της προσωπικής διαφοράς στις κύριες συντάξεις με τον ν.4583/18, οι μόνοι συνταξιούχοι που συνεχίζουν να έχουν περικοπές με τον νόμο Κατρούγκαλου είναι οι συνταξιούχοι του τέως ΕΤΑΤ. Ξέρετε ότι δεν έχουν συμπεριληφθεί οι συνταξιούχοι αυτοί που υπάγονται σε εφαρμογή του 73α του ν.4387/16 και με αυτόν τον τρόπο διατηρείται μια διάκριση σε βάρος πέντε χιλιάδων ατόμων. Πέντε χιλιάδες άτομα είναι σε μια δυσμενή κατάσταση σε σχέση με τους άλλους συνταξιούχους.

Η ερώτηση είναι αν αναγνωρίζετε εσείς, κύριε Υπουργέ και το Υπουργείο την ύπαρξη ζητήματος σε σχέση με τα αναδρομικά των συνταξιούχων της πρώην Εμπορικής Τράπεζας που προέρχονται από τον τέως ΕΤΑΤ, με τον ν.4670/20 και αν προτίθεστε να προβείτε άμεσα και πώς θα προβείτε στην αποκατάσταση αυτών των ανθρώπων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Μουλκιώτη.

Στην επίκαιρη ερώτηση θα απαντήσει ο Υπουργός Εργασίας και Κοινωνικών Υποθέσεων, κ. Ιωάννης Βρούτσης.

Κύριε Υπουργέ, καλημέρα σας. Έχετε τρία λεπτά στη διάθεσή σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε. Καλημέρα και σε εσάς.

Κύριε Μουλκιώτη, θέλω να ξέρετε ότι θα σας απαντήσω και επί της ουσίας του ζητήματος. Ξέρετε όμως ότι στην κοινοβουλευτική διαδικασία προβλέπεται πρώτα να τοποθετούμε γενικά για το ζήτημα τι υπάρχει, τι υφίσταται και θα καταλάβετε και ποιες είναι και οι θέσεις του Υπουργείου Εργασίας για το συγκεκριμένο ζήτημα.

Θέλω, λοιπόν, να ξεκινήσω λέγοντας ότι η Κυβέρνηση και το Υπουργείο Εργασίας έχουν αποδείξει έμπρακτα ότι σεβόμαστε τους συνταξιούχους και τους ασφαλισμένους, καθώς η απονομή των συντάξεων αποτελεί για εμάς, όπως έχω τονίσει πολλές φορές, έργο πρώτης προτεραιότητας.

Με τον ν.4670/20, την ασφαλιστική μας μεταρρύθμιση, ανασχεδιάσαμε το ασφαλιστικό σύστημα της χώρας το οποίο πλέον ενθαρρύνει την ανάπτυξη οικονομίας, γίνεται ελκυστικά ενδιαφέρον για τους εργαζόμενους, καλλιεργεί την ασφαλιστική συνείδηση και εγγυάται την παροχή συντάξεων για τις επόμενες γενιές.

Δημιουργήσαμε, λοιπόν, μια ολοκληρωμένη ασφαλιστική μεταρρύθμιση που διορθώνει αδικίες και στρεβλώσεις του παρελθόντος. Είναι ο ν.4670/20 που ψηφίσαμε εδώ στη Βουλή τον Φεβρουάριο του 2020. Παράλληλα συνοδεύτηκε αυτή η μεταρρύθμιση για πρώτη φορά από αναλογιστική μελέτη. Υπενθυμίζω προς τους συναδέλφους ότι ήταν υποχρέωση της πολιτείας, των κυβερνήσεων, των κομμάτων όταν ερχόταν εδώ ασφαλιστικό νομοσχέδιο, να συνοδεύεται από αναλογιστική μελέτη και δεν έγινε για δεκαετίες στην ιστορία της Βουλής, κύριε Πρόεδρε. Έγινε για πρώτη φορά μια μελέτη που δείχνει ότι υπάρχει μια δημοσιονομική ισορροπία, που πρέπει να τηρηθεί για να είναι βέβαιες οι συντάξεις και διασφαλισμένες μέχρι το 2070.

Και δεν ήταν μόνο η αναλογιστική μελέτη αυτή, ήρθε και η μελέτη επάρκειας των συντάξεων που έγινε για πρώτη φορά πάλι από το Οικονομικό Πανεπιστήμιο της Αθήνας, που συνέκρινε τις συντάξεις των Ελλήνων με τις ευρωπαϊκές συντάξεις, πάντα συνδυαστικά με το ύψος των εισφορών που καταβάλλουν.

Έρχομαι τώρα στο ειδικό θέμα και θέλω να δώσω να καταλάβουν οι πολίτες που μας ακούν, ποιο είναι το ζήτημα που αναφέρει ο κ. Μουλκιώτης. Με τη συγκεκριμένη ερώτηση, κύριε Μουλκιώτη, δεν αναφέρεστε -και πολύ σωστά- σε οριζόντιες περικοπές κύριων και επικουρικών συντάξεων. Αναφέρεστε στον υπολογισμό προσυνταξιοδοτικών παροχών των συνταξιούχων της Εμπορικής Τράπεζας, διότι το άρθρο 73α του ν.4387/16 –νόμος ΣΥΡΙΖΑ, νόμος Κατρούγκαλου όπως πολύ σωστά λέτε- αυτό πραγματεύεται, δηλαδή την αναπροσαρμογή των συνταξιοδοτικών και άλλων παροχών του τέως ΕΤΑΤ, σύνταξη προσυνταξιοδοτικού καθεστώτος, διαφορά επικουρικής σύνταξης, ΤΕΑΠΕΤΕ και δευτερεύουσα επικουρική σύνταξη, όπως λέμε εν συντομία ΛΑΚ.

Μια δεύτερη παρατήρηση έχει να κάνει με το γεγονός ότι το ΕΤΑΤ εντάχθηκε στον ΕΦΚΑ λόγω της οικονομικής αδυναμίας του. Θέλω να το προσέξουμε αυτό, έχει μια αξία προς όλους τους Βουλευτές, όχι το συγκεκριμένο, θα πάρουμε το συγκεκριμένο ως ένα ευρύτερο ζήτημα. Η παρατήρηση, λοιπόν, είναι ότι το ΕΤΑΤ εντάχθηκε στον ΕΦΚΑ λόγω της οικονομικής αδυναμίας του να χορηγήσει τις παροχές που ορίζονται από τις καταστατικές διατάξεις της ιδιωτικής προέλευσης φορέων ασφάλισης. Το ποσοστό αναπλήρωσης σύνταξης του ΤΕΑΠΕΤΕ ήταν 116%. Για κάποιους που γνωρίζουν λίγο οικονομικά -δεν κάνω κριτική, αυτή ήταν μια πραγματικότητα που ζούσαμε στην Ελλάδα-, το ποσοστό αναπλήρωσης ήταν 116%, δηλαδή στις 100 μονάδες έπαιρνες 116 και αυτό ήταν προσυνταξιοδοτικό. Αυτά ζούσε η Ελλάδα για πολλές δεκαετίες. Μη ρωτάμε, λοιπόν, γιατί οδηγηθήκαμε σε δημοσιονομικό εκτροχιασμό. Οδηγηθήκαμε μόνοι μας με ευθύνες του πολιτικού συστήματος.

Συνεχίζω. Προκειμένου, λοιπόν, να διασφαλιστεί ο πυρήνας του δικαιώματος της εν λόγω κατηγορίας των δικαιούχων, αυτό ακριβώς είναι σήμερα το επίμαχο θέμα της συζήτησης. Ως εκ τούτου, για την καταβολή των συντάξεων αυτών ήδη επιβαρύνονται οι λοιποί συνταξιούχοι και ασφαλισμένοι του ΕΦΚΑ, για τους οποίους σημειωτέον τα όρια ηλικίας συνταξιοδότησης έχουν αυξηθεί.

Επιφυλάσσομαι στη δευτερολογία μου να γίνω πιο συγκεκριμένος για το συγκεκριμένο ζήτημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Μουλκιώτη, έχετε τρία λεπτά στη διάθεσή σας.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, δώσατε μια γενική, βεβαίως, απάντηση σε πρώτη φάση. Θα περιμένουμε ίσως περισσότερο να εξειδικεύσετε την απάντησή σας στη δευτερολογία.

Όμως, θα ήθελα να σας πω και να υπενθυμίσω, όπως με έχουν πληροφορήσει, ότι σε συγκέντρωση που είχε διοργανώσει ο Σύλλογος Συνταξιούχων της Εμπορικής Τράπεζας στις 19 Οκτωβρίου του 2017 στο Μέγαρο της Παλαιάς Βουλής, εσείς μιλώντας ως εκπρόσωπος της Νέας Δημοκρατίας, βεβαιώνατε ότι το αίτημα είναι απόλυτα δίκαιο και «πρέπει να αποκατασταθεί χθες». Αυτή ήταν η ακριβής έκφραση. Αυτό το είχατε πει στο Μέγαρο της Παλαιάς Βουλής.

Σήμερα είμαστε σε μια δεδομένη κατάσταση και μετεκλογικά, τον Ιανουάριο του 2020 σε τηλεοπτική εκπομπή στην οποίο είχατε συμμετάσχει, επίσης είχατε πει ότι μετά την ασφαλιστική μεταρρύθμιση του 2020 θα επιλύατε νομοθετικά την αδικία σε βάρος αυτών των συγκεκριμένων συνταξιούχων. Αυτή είναι η πληροφορία την οποία εγώ έχω. Δεν σας είδα, αυτή είναι η πληροφορία η οποία έχω και η οποία εσείς, ο ίδιος και τηλεοπτικά σε συνέντευξη, σε κάποιο πάνελ το είχατε ανακοινώσει.

Επομένως, τίθεται ένα ζήτημα: Τι θα γίνει με αυτούς τους ανθρώπους; Θα αποκατασταθεί αυτή η αδικία που αφορά πέντε χιλιάδες συνταξιούχους; Αυτό είναι δεδομένο και εσείς δεν το αρνηθήκαμε ποτέ. Θα αποκατασταθεί και πότε θα αποκατασταθεί; Αυτό θέλω να πω μόνο και τίποτε άλλο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Μουλκιώτη.

Κύριε Υπουργέ, έχετε τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Μουλκιώτη, θέλω να σας ευχαριστήσω για τη συγκεκριμένη επίκαιρη ερώτηση διότι είμαι σίγουρος ότι και πολλοί συμπολίτες μας, που διεκδικούν αυτή την αύξηση της σύνταξής τους, παρακολουθούν τη συζήτηση. Θέλω να επιβεβαιώσω στη Βουλή ότι είμαι ένας άνθρωπος που πάντα τοποθετούμαι με ειλικρίνεια και προσπαθώ πάντα να μιλάω τη γλώσσα της αλήθειας και να είμαι αξιόπιστος σε αυτά που λέω.

Δεν σας διαψεύδω. Στα τεσσεράμισι χρόνια που είχα την τιμή να έχω το χαρτοφυλάκιο ως Βουλευτής της Νέας Δημοκρατίας του εργασιακού και του ασφαλιστικού για τη Νέα Δημοκρατία, ήμουν πάντα πολύ προσεκτικός, πολύ φειδωλός, εκινούμην με απόλυτη υπευθυνότητα, οι κοινοβουλευτικές ερωτήσεις ποτέ δεν είχαν ούτε βερμπαλισμούς ούτε χαρισματικές λογικές στο να αγκαλιάσουμε τα πλήθη για να πάρουμε ψήφους. Ήταν πάντα στοχευμένες, υπεύθυνες, συγκεκριμένες και τεκμηριωμένες. Δύο φορές μόνο έκανα παρεμβάσεις σε δύο κοινωνικές ομάδες.

Η πρώτη, αφορούσε τις συντάξεις χηρείας που, πράγματι, με τον Πρωθυπουργό, τότε αρχηγό της αξιωματικής αντιπολίτευσης, είδαμε το σύλλογο ΑΞΙΑ, δεσμευτήκαμε και το κάναμε πράξη. Ήταν εξήντα έξι χιλιάδες περιπτώσεις που δώσαμε συντάξεις χηρείας την επόμενη ημέρα και έπεται και η συνέχεια για το λάθος λογισμικό, το οποίο υπάρχει από τον Ιούνιο του 2019 και το οποίο αυτή τη στιγμή βρίσκεται σε εξέλιξη ολοκλήρωσης και θα το τακτοποιήσουμε.

Η δεύτερη, ήταν ότι πράγματι παρευρέθηκα, ήταν η μοναδική φορά που παρευρέθηκα στην Παλαιά Βουλή, στη γενική συνέλευση των συγκεκριμένων συνταξιούχων. Είχα πει ότι θα το εξετάσουμε, να δούμε τις δυνατότητες αποκατάστασης στη βάση των αιτημάτων των συγκεκριμένων συνταξιούχων. Την εκπομπή που λέτε δεν τη θυμάμαι, όμως αυτό που λέτε ότι ανέφερα σε μια εκπομπή δεν είναι κακό. Είναι κάτι το οποίο, βεβαίως, κάθε Υπουργός λέει, «μπορώ να εξετάσω ένα αίτημα, να δούμε τη δυνατότητα υλοποίησής του».

Και τώρα έρχομαι, κύριε Μουλκιώτη, να σας πω μερικά πράγματα τα οποία αφορούν την πραγματικότητα. Πότε ειπώθηκε αυτό από μένα; Ειπώθηκε το 2018, όπως λέτε, στη συγκεκριμένη περίοδο. Πότε ψηφίστηκε ο νόμος η ασφαλιστική μας μεταρρύθμιση με την αναλογιστική μελέτη; Φεβρουάριο του 2020. Σε τι περιβάλλον είμαστε; Θέλω να σας διαβάσω σε τι περιβάλλον ήμασταν, κύριε Μουλκιώτη, γιατί έχει αξία και πολιτική και οικονομική για τους πολίτες που μας ακούνε.

Βρισκόμαστε σε ένα περιβάλλον, στο οποίο και με την αναλογιστική μελέτη, που κατέθεσα για το ασφαλιστικό, υπήρχε δημοσιονομική ισορροπία μέχρι το 70% με διασφαλισμένες τις εισφορές, συγκεκριμένες δαπάνες του ασφαλιστικού και από το 2025 προβλεπόταν μάλιστα το ύψος της ανταποδοτικής σύνταξης να είναι το ίδιο με αυτό που θα παίρνουμε ως επίπεδο εισφορών και η εθνική σύνταξη να είναι από τον κρατικό προϋπολογισμό καθαρή και να μη συμβάλλει στις εισφορές, δηλαδή στην ανταποδοτικότητα και εκεί πλέον υπήρχε η πλήρης εξυγίανση του συστήματος.

Μαζί με αυτό είχαμε την εξής εικόνα για την οικονομία μας: Για το 2020, προβλεπόταν ανάπτυξη της ελληνικής οικονομίας 2,8%, πρωτογενές πλεόνασμα 3,58%, ενώ το χρέος της γενικής κυβέρνησης μειωνόταν στο 167% του ΑΕΠ. Αυτή ήταν η εικόνα.

Πρέπει να πω και πρέπει να γίνει κατανοητό ότι όλα αυτά ανετράπησαν. Δεν είμαστε στην ίδια χρονική στιγμή. Αυτή τη στιγμή το ασφαλιστικό σύστημα της χώρας δοκιμάζεται. Το έχω ξαναπεί και πρέπει να λέμε στους πολίτες την αλήθεια. Δοκιμάζεται υπό την έννοια ότι τα έσοδα, τα οποία περιμένουμε και είχαμε προϋπολογίσει, δεν υπάρχουν. Δεν υπάρχουν, όχι γιατί κάναμε κάποια εσφαλμένη οικονομική πολιτική, διότι η πανδημία έφερε ύφεση και η ύφεση έφερε επιπτώσεις στην αγορά εργασίας και οι επιπτώσεις στην αγορά εργασίας δημιούργησαν ανεργία, μείωση εισφορών και είναι μια πραγματικότητα. Το ένα είναι αυτό.

Δεύτερον, με τα νέα δεδομένα, όπως υπάρχουν σήμερα, σύμφωνα με τις προβλέψεις της Ευρωπαϊκής Επιτροπής, θα έχουμε ύφεση 9% για το 2020. Ταυτόχρονα, προβλέπεται πρωτογενές έλλειμμα -προσέξτε- 3,5% του ΑΕΠ, ενώ το χρέος θα αυξηθεί στο 196,4% του ΑΕΠ.

Τα πράγματα ανετράπησαν, κύριε Μουλκιώτη. Αυτά τα οποία είπα τότε ήταν σε μια κατάσταση τελείως διαφορετική, αλλά προδιαγεγραμμένη ότι η οικονομία πήγαινε με έναν συγκεκριμένο τρόπο. Σήμερα έχουμε μια ανατροπή των πάντων και μαζί με αυτά μην παραβλέπουμε ότι το Υπουργείο Εργασίας θα καταβάλει μέσα στο 2020 -πρέπει να το ακούσουμε αυτό, γιατί έχει μια αξία- 1,4 δισεκατομμύρια ευρώ τα αναδρομικά των συνταξιούχων αυτών που προέκυψαν από το Σ.τ.Ε. και με μια λογική επέκτασης και στο Ελεγκτικό Συνέδριο.

Δεύτερον, καταβάλαμε σε διακόσιες πενήντα χιλιάδες συνταξιούχους την καινούργια επικουρική τους σύνταξη, με βάση τις εκκρεμότητες που πήραμε από τον ΣΥΡΙΖΑ, αναδρομικά οκτώ μηνών σε διακόσιες πενήντα χιλιάδες συνταξιούχους. Νέα σύνταξη με αναδρομικότητα από 1η Μαρτίου του 2020 για τους εργαζόμενους συνταξιούχους, οι οποίοι πλέον θα παίρνουν το 70% της σύνταξης και όχι το 30% και θα πάρουν αναδρομικά και τις οφειλές από το κράτος, θα πάρουν τον Νοέμβριο του 2020 τη νέα κύρια σύνταξη. Εκατοντάδες χιλιάδες συνταξιούχοι θα πάρουν νέα κύρια σύνταξη και ταυτόχρονα τον Νοέμβριο, Δεκέμβριο θα πάρουν και αναδρομικά δώδεκα μηνών.

Τα λεφτά είναι πολλά, κύριε Μουλκιώτη. Και πιστέψτε με αυτά τα λεφτά δεν περισσεύουν και πολλά χρήματα πλέον από αυτά δεν μπορεί να τα δώσει ο κοινωνικός προϋπολογισμός του Υπουργείου Εργασίας, έρχονται πακέτο από το Υπουργείο Οικονομικών. Κι όταν λέμε Υπουργείο Οικονομικών, μη νομίζουμε ότι και εκεί υπάρχει –γιατί έχω πει ότι στο Υπουργείο Εργασίας δεν υπάρχει ένα συρτάρι με λεφτά- ποταμός χρημάτων που περισσεύουν. Τα πληρώνουν οι φορολογούμενοι, όλοι μας.

Θέλω, λοιπόν, να σας πω ότι με σεβασμό ακούω και τις διαμαρτυρίες των συγκεκριμένων συνταξιούχων. Με σεβασμό ακούω τις παρατηρήσεις τους, με σεβασμό διαβάζω τα κείμενα τους. Καλά κάνουν, διαμαρτύρονται, είναι ένα συνδικαλιστικό όργανο. Με σεβασμό παρακολουθώ τις κινήσεις τους, τις διαμαρτυρίες κάτω από το Υπουργείο Εργασίας.

Η απάντηση είναι ότι σήμερα δεν υπάρχει η δυνατότητα να κάνω οποιαδήποτε κίνηση παροχής προς τη συνταξιοδοτική ομάδα. Είμαι ειλικρινής, πρέπει να είμαι ειλικρινής, είμαστε σε μια δύσκολη συγκυρία που ανέτρεψε τα πάντα. Δεν μπορεί κάποιος να επικαλείται ότι βρέθηκα το 2018 σε συγκέντρωση διεκδίκησης. Σκεφτείτε ότι τεσσεράμισι χρόνια αντιπολίτευση, η μοναδική φορά που βρέθηκα σε συγκέντρωση διεκδίκησης ήταν εκεί. Δεν μπορεί, όμως, να επικαλείται κάποιος την παρουσία μου εκεί, που και εκεί είπα με υπευθυνότητα ότι θα το δούμε την επόμενη μέρα. Στην πορεία των οικονομικών, όμως, όπως είχαν διαμορφωθεί, σε μια πλήρη ανατροπή των δεδομένων νομίζω ότι δεν είναι υπεύθυνο να συγκρίνει κάποιος το τι είπα τότε με τη νέα πραγματικότητα.

Όμως, σε κάθε περίπτωση, εάν επέλθει δημοσιονομική ισορροπία, εάν τακτοποιηθούν τα πράγματα –που πιστεύουμε ότι θα γίνει μέσα στο 2021-, εγώ την πόρτα στη συγκεκριμένη κατηγορία δεν την κλείνω. Θα το συζητήσουμε μαζί τους, αρκεί όμως να είναι μια λύση ρεαλιστική, υπεύθυνη, δίκαιη και να μη διαταράσσει τη δημοσιονομική ισορροπία του ασφαλιστικού βάζοντας σε κίνδυνο τις συντάξεις των υπόλοιπων Ελλήνων.

Αυτή είναι η υπεύθυνη στάση που πρέπει να έχει, κύριε Μουλκιώτη, ένας Υπουργός Εργασίας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Προχωράμε στην τρίτη με αριθμό 961/27-7-2020 επίκαιρη ερώτηση πρώτου κύκλου του Βουλευτή Ηρακλείου του Κουμμουνιστικού Κόμματος Ελλάδος, κ.Εμμανουήλ Συντυχάκηπρος τον Υπουργό Εργασίας και Κοινωνικών Υποθέσεων, με θέμα: «Τη λήψη μέτρων προστασίας του εισοδήματος των εποχικών εργαζόμενων».

Ορίστε, κύριε Συντυχάκη, καλημέρα σας. Έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα, κύριε Πρόεδρε. Ευχαριστώ.

Κύριε Υπουργέ, η έναρξη της τουριστικής σεζόν αποκαλύπτει και στην Κρήτη, όπως και σε όλη την υπόλοιπη Ελλάδα, τις συνέπειες της καπιταλιστικής κρίσης σε συνδυασμό με την κατάσταση που ήδη έχει δημιουργηθεί με την πανδημία. Εκτός από τους εποχικούς στα ξενοδοχεία και τον επισιτισμό και οι εποχικά εργαζόμενοι και ελαστικά απασχολούμενοι σε εταιρείες επίγειας εξυπηρέτησης, οι λεγόμενες εταιρείες «handling», τουριστικά γραφεία, γραφεία ενοικίασης αυτοκινήτων αλλά και εμπορικά καταστήματα σε τουριστικές περιοχές που δεν θα ανοίξουν καθόλου για τη φετινή σεζόν ή θα ανοίξουν με πολύ περιορισμένο αριθμό εργαζομένων, καθώς και όσοι εργάζονται ως «ενοικιαζόμενοι» σε τουριστικά γραφεία, βρίσκονται κυριολεκτικά στον αέρα, επί ξύλου κρεμάμενοι, χωρίς κανένα εισόδημα.

Εν τω μεταξύ, αυτοί οι εργαζόμενοι δεν καλύπτονται από πουθενά, δεν προβλέπεται από κάποια ισχύουσα συλλογική σύμβαση ή από κάποια νομοθεσία η αναγκαστική επαναπρόσληψή τους. Δεν δικαιούνται, επίσης, παράταση του ταμείου ανεργίας ούτε κάποιο έκτακτο επίδομα που να τους ανακουφίζει έστω και προσωρινά. Μιλάμε, δηλαδή, για εργαζόμενους που ξαφνικά μένουν χωρίς κανένα εισόδημα, μηδενικό εισόδημα και χωρίς καμμία δέσμευση ή έστω προοπτική για συνέχιση του εργασιακού τους βίου.

Οι συγκεκριμένοι εργαζόμενοι δεν γνωρίζουν αν θα πιάσουν δουλειά, πότε θα ξαναπιάσουν δουλειά, με τι όρους θα πιάσουν δουλειά, με σοβαρές συνέπειες, βέβαια, για την επιβίωση των ίδιων και των οικογενειών τους, το μεγάλωμα των παιδιών τους. Ο προγραμματισμός, ο οποίος έχουν κάνει, πάει περίπατο. Αδυνατούν να πληρώσουν ενοίκια, λογαριασμούς σε τράπεζες, ΔΕΚΟ, στο δημόσιο και πάει λέγοντας.

Και ενώ γυρίζουν πάνω από τα κεφάλια όλων αυτών των εργαζομένων τα δισεκατομμύρια ευρώ, τα οποία διαφημίζει η Κυβέρνηση ως επιτυχία από το Ταμείο Ανάκαμψης και με τα οποία θα στηρίξετε πλουσιοπάροχα τους επιχειρηματικούς ομίλους, την ίδια στιγμή αυτοί οι άνθρωποι καταδικάζονται- οι εποχικά εργαζόμενοι και ελαστικά απασχολούμενοι- σε μηδενικό εισόδημα, χωρίς καμμία παραμικρή εργασιακή διασφάλιση ή ενίσχυση που δουλεύουν για χρόνια κάτω από καθεστώς μόνιμης αβεβαιότητας και διαρκούς ανασφάλειας.

Σας ρωτάμε, λοιπόν, κύριε Υπουργέ: Πρώτον, τι προτίθεστε να κάνετε για αυτούς τους εργαζόμενους; Θα τους εντάξετε στον μηχανισμό στήριξης, έτσι ώστε να διασφαλιστεί το εισόδημα αυτών των εργαζομένων ανεξαρτήτου σχέσης εργασίας είτε είναι πλήρης απασχόληση είτε ελαστικά απασχολούμενοι είτε είναι «ενοικιαζόμενοι» και πάει λέγοντας;

Δεύτερον, θα δοθεί επίδομα ανεργίας 600 ευρώ με διασφάλιση της ασφαλιστικής ικανότητας και για το 2021 για όλους όσοι εργάστηκαν την περασμένη περίοδο απασχόλησης, ανεξάρτητα αν επιδοτήθηκε ως σήμερα η ανεργία τους, με οποιαδήποτε εργασιακή σχέση και αν δούλεψαν; Θα καταργηθεί αυτό το επαίσχυντο μέτρο του πλαφόν των τετρακοσίων ημερών επιδότησης ανεργίας για την πενταετία που έχει επιβληθεί για τους εποχικά εργαζόμενους;

Τρίτον, θα ισχύσουν μέτρα, όπως μείωση ενοικίου, αναστολή καταβολής δόσεων δανείου και ρυθμίσεων στην εφορία; Θα σταματήσουν άμεσα οι πλειστηριασμοί και οι κατασχέσεις, οι εντολές για διακοπή ηλεκτρικού ρεύματος, ύδρευσης, κινητής και σταθερής τηλεφωνίας; Θα σταματήσει το απαράδεκτο καθεστώς της ενοικίασης των εργαζομένων και η εκ περιτροπής εργασία; Θα απαγορευθούν οι απολύσεις και θα ακυρωθούν όσες έγιναν από την έναρξη της πανδημίας και θα γίνει υποχρεωτική επαναπρόσληψη του προσωπικού αυτού που εργάστηκαν την προηγούμενη σεζόν;

Αυτά είναι τα επίκαιρα επείγοντα ζητήματα που απασχολούν τους εργαζόμενους και σε αυτά θα πρέπει να δώσετε σαφέστατες απαντήσεις, στην πρωτολογία σας όμως, κύριε Υπουργέ.

Κύριε Πρόεδρε, επισημαίνω το εξής. Ο κύριος Υπουργός έχει βρει έναν διαφορετικό τρόπο λειτουργίας του κοινοβουλευτικού ελέγχου. Ξέρετε, στις ερωτήσεις τουλάχιστον του ΚΚΕ δεν απαντάει στην πρωτολογία. Μιλάει γενικά στην πρωτολογία και μετά στη δευτερολογία απαντάει, αφαιρώντας από εμάς τη δυνατότητα να απαντήσουμε ή να προσθέσουμε κάποια πράγματα.

**ΠΡΟΕΔΡΕΥΩΝ (Απόστολος Αβδελάς):** Αυτό είναι σύστημα. Εγώ τι να κάνω; Δεν μπορώ να τον υποχρεώσω.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, το επισημαίνω διότι πρόκειται για έναν αντικανονικό τρόπο τοποθέτησης του Υπουργού.

**ΠΡΟΕΔΡΕΥΩΝ (Απόστολος Αβδελάς):** Όχι αντικανονικό. Είναι σύστημα δικό του.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι αντικανονικός, διότι ο κανονισμός λειτουργίας του κοινοβουλευτικού ελέγχου είναι συγκεκριμένος. Υπάρχει πρωτολογία, υπάρχει και δευτερολογία.

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΕΜΜΑΝΟΥΗΛ ΣΥΝΤΥΧΑΚΗΣ:** Η πρωτολογία είναι για να δώσει την απάντηση, στην δευτερολογία να συμπληρώσουμε εμείς αν χρειαστεί επιπλέον πράγματα ή που δεν κάλυψαν τους εργαζόμενους με βάση τα ερωτήματα που τέθηκαν και να τα απαντήσει μετά ο Υπουργός. Εδώ έχει αλλάξει, όμως, αυτή η διαδικασία.

Το επισημαίνω σε σας και παρακαλώ πάρα πολύ τον Υπουργό να μη συνεχίσει αυτόν τον τρόπο τοποθετήσεων στον κοινοβουλευτικό έλεγχο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εδώ δεν βλέπω κάτι. Εν πάση περιπτώσει, θα το έχω υπ’ όψιν μου, κύριε Συντυχάκη.

Στην επίκαιρη ερώτηση θα απαντήσει ο Υπουργός Εργασίας και Κοινωνικών Υποθέσεων, κ. Ιωάννης Βρούτσης.

Κύριε Βρούτση, έχετε τρία λεπτά στη διάθεσή σας. Ακούσατε τι είπε ο συνάδελφος.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Άκουσα με προσοχή, κύριε Πρόεδρε, τι είπε ο συνάδελφος, ο κ. Συντυχάκης, εκ μέρους του ΚΚΕ, αλλά το θεωρώ πρωτοφανές να ζητάνε ερωτώντες Βουλευτές -και αυτό δεν περιγράφεται στον Κανονισμό, κύριε Συντυχάκη- το πώς θα απαντήσει ο Υπουργός.

Θέλετε, δηλαδή, με λίγα λόγια, να μου υποβάλετε και να μου υποδείξετε τον τρόπο που θα σας απαντήσω. Πού το είδατε αυτό, κύριε Συντυχάκη, γραμμένο; Σε ποια κοινοβουλευτική διαδικασία;

Να σας πω εγώ τι δεν έχετε δει και δεν το αναδεικνύετε; Δεν ξέρω γιατί το ΚΚΕ κρύβεται πίσω από αυτή την αλήθεια. Αυτό που δεν έχετε δει, κύριε Συντυχάκη, και δεν αναδεικνύετε, είναι ότι ο Υπουργός Εργασίας είναι εδώ, παρών σε κάθε επίκαιρη ερώτηση- και όχι μόνο εγώ, όλη η Κυβέρνηση- κάτι που στο παρελθόν δεν γινόταν.

Και αντί να εκτιμηθεί αυτή η παρουσία της Κυβέρνησης, η αυτονόητη, ο κοινοβουλευτικός έλεγχος είναι η καρδιά της δημοκρατίας, αντί να εκτιμηθεί ότι είμαστε εδώ παρόντες και παρούσες και η Υφυπουργός μου και απαντάμε σε όλες τις ερωτήσεις, κάτι που ο ΣΥΡΙΖΑ τριάμισι χρόνια είχε ξεχάσει να κάνει, ήταν απών από τη Βουλή, μας κάνετε και κριτική για το πώς θα απαντάμε. Εδώ είμαστε και κρινόμαστε όλοι.

Θα σας απαντήσω, λοιπόν, έτσι όπως πρέπει να απαντήσω, κύριε Συντυχάκη, όπως κι εσείς στην ερώτησή σας την οποία λαμβάνω καλοπροαίρετα. Όμως, επιτρέψτε μου να τη χαρακτηρίσω άκρως δημαγωγική και λαϊκίστικη. Και θα εξηγήσω γιατί. Καταθέτετε μια ερώτηση στη Βουλή, κι έρχεστε σ’ αυτή την ερώτηση και απλώνετε το δίχτυ της ερώτησής σας για όλους τους εργαζόμενους της χώρας, για όλες τις επιχειρήσεις, για όλους τους ανέργους, τι κάνει η Κυβέρνηση. Αυτό έχει απαντηθεί κατά κόρον εδώ και από μένα στη Βουλή και από άλλους Υπουργούς και από ειδικές αναφορές που έχουμε κάνει σε ειδικές παρουσιάσεις για το πόσα λεφτά δίνουμε.

Εγώ τώρα θα αντιστρέψω ρητορικά το ερώτημα, διότι δεν επιτρέπεται στον Υπουργό να ρωτά τον ερωτώντα Βουλευτή. Κύριε Συντυχάκη, έρχεστε στο δεύτερο σκέλος ερώτησής σας και λέτε μία σειρά από οικονομικά μέτρα που πρέπει να λάβουμε. Να ρωτήσω, λοιπόν, καλοπροαίρετα κι εγώ, γιατί μέσα στη δημοκρατία δικαίωμά μου είναι κι εγώ να ρωτάω ρητορικά και μην απαντάτε. Πρώτον, πόσα δισεκατομμύρια στοιχίζουν αυτά που λέτε; Δεύτερη ερώτηση. Από πού θα τα βρούμε, κύριε Συντυχάκη; Τρίτον, σε ποιο μέρος του κόσμου εφαρμόζονται αυτά τα οποία γράφονται εδώ πέρα;

Απαντήστε κι εσείς μια φορά σε αυτή την πραγματικότητα. Έρχεστε εδώ και γεμίσετε τον κόσμο με επικοινωνία, με λαϊκίστικες προσεγγίσεις, μοιράζετε δισεκατομμύρια σε εργαζόμενους, με κλειστές επιχειρήσεις που λέτε ότι είναι το μεγάλο κεφάλαιο, η μικρομεσαία επιχείρηση, η ατομική επιχείρηση που έχει έναν και δύο εργαζόμενους ότι είναι το κεφάλαιο και ότι αυτοί κλέβουν τον ιδρώτα των εργαζομένων. Δεν περιγράφετε μια φορά με αλήθεια. Δεν είναι τυχαία ορισμένα πράγματα που αποτυπώνονται και στη δημοκρατία. Εν πάση περιπτώσει, ο καθένας κρίνεται και αξιολογείται. Εμείς είμαστε ένα υπεύθυνο κόμμα, το οποίο είναι εδώ παρόν και εξηγεί.

Με την ευκαιρία της ερώτησής σας, επιτρέψτε μου να κάνω και μια ενημέρωση για ένα ζήτημα το οποίο αφορά δεκάδες χιλιάδες εργαζόμενους και το οποίο είναι επίκαιρο. Θα το διαβάσω για να είμαι ακριβής. Σήμερα, λοιπόν, καταθέτουμε -έχουμε ήδη καταθέσει, θα πιστωθούν μετά το μεσημέρι- στους λογαριασμούς εργαζομένων –θα αναφερθώ αναλυτικά σε ποιους- 64.700.287,64 ευρώ από το Υπουργείο Εργασίας και αφορούν αναλυτικά:

Πρώτον, μονομερείς υπεύθυνες δηλώσεις εργαζομένων με δικαίωμα υποχρεωτικής επαναπρόσληψης σε επιχειρήσεις εργοδότες κύριων και μη κύριων ξενοδοχειακών και τουριστικών καταλυμάτων, καθώς και επιχειρήσεων εργοδοτών τουριστικών λεωφορείων προκειμένου για την πληρωμή αποζημίωσης ειδικού σκοπού μηνός Ιουνίου ύψους 3.236.508 ευρώ στους δικαιούχους, το σύνολο των οποίων ανέρχεται σε έξι χιλιάδες τριακόσιους ενενήντα τρεις.

Δεύτερον, σε αναστολές συμβάσεων εργασίας εργαζομένων κατά το μήνα -πάλι- Ιούνιο προκειμένου για την πληρωμή αποζημίωσης ειδικού σκοπού ύψους 56.964.684 ευρώ στους δικαιούχους, το σύνολο των οποίων ανέρχεται σε εκατόν είκοσι τέσσερις χιλιάδες εξακόσιους εξήντα εννέα.

Τρίτον, σε εργαζομένους ενταγμένους στον μηχανισμό «ΣΥΝ-ΕΡΓΑΣΙΑ» για το χρονικό διάστημα 15-6-2020 έως 30-6-2020 για την πληρωμή της οικονομικής ενίσχυσης βραχυχρόνιας εργασίας ύψους 3.843.895,64 ευρώ στους δικαιούχους, το σύνολο των οποίων ανέρχεται σε είκοσι επτά χιλιάδες εννιακόσιους είκοσι.

Και τέλος, σε ειδικές κατηγορίες 655.200,819 ευρώ.

Συνολικά, σήμερα θα πάρουν την αποζημίωση τη συγκεκριμένη –σήμερα, μετά το μεσημέρι θα τη δουν στους λογαριασμούς τους- εκατόν πενήντα εννιά χιλιάδες οκτακόσιοι πενήντα ένας εργαζόμενοι δικαιούχοι.

Ευχαριστώ πολύ. Θα τοποθετηθώ στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Ενδιαφέρον το τελευταίο.

Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Για ποιο πράγμα τώρα θα πρέπει να τοποθετηθώ στη δευτερολογία; Πού είναι η συγκεκριμένη απάντηση στα ερωτήματα τα οποία θέσαμε;

Είναι απαράδεκτη η διαδικασία αυτή και γίνεται με την ανοχή του Προεδρείου.

**ΠΡΟΕΔΡΕΥΩΝ (Απόστολος Αβδελάς):** Όχι, κάνετε λάθος, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Το έχουμε επισημάνει κάθε φορά.

**ΠΡΟΕΔΡΕΥΩΝ (Απόστολος Αβδελάς):** Είναι τακτική του Υπουργού όπως θέλει να απαντήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Ακούστε με να σας πω. Μη με διακόπτετε.

**ΠΡΟΕΔΡΕΥΩΝ (Απόστολος Αβδελάς):** Έχω τον Κανονισμό εδώ. Τον διάβασα δύο φορές. Δεν λέει να του υποδείξω πώς να απαντήσει. Προς Θεού!

**ΕΜΜΑΝΟΥΗΛ ΣΥΝΤΥΧΑΚΗΣ:** Μη με διακόπτετε!

**ΠΡΟΕΔΡΕΥΩΝ (Απόστολος Αβδελάς):** Δεν σας διακόπτω, αλλά λέτε για τη διαδικασία. Άλλο η τακτική του Υπουργού, άλλο η διαδικασία.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ακούστε με. Δεν υποδεικνύουμε σε κανέναν το τι θα πει στην απάντησή του. Αυτό που ζητάμε είναι το ελάχιστο.

**ΠΡΟΕΔΡΕΥΩΝ (Απόστολος Αβδελάς):** Έλα που δεν έχω το δικαίωμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Στην πρωτολογία μας θέτουμε τα ερωτήματα. Οφείλει ο κύριος Υπουργός να απαντήσει επί των ερωτημάτων στη δική του πρωτολογία, για να δοθεί η δυνατότητα σε δεύτερο χρόνο να απαντήσω εγώ και να ανταπαντήσει κι ο Υπουργός. Αυτό, όμως, δεν συμβαίνει.

**ΠΡΟΕΔΡΕΥΩΝ (Απόστολος Αβδελάς):** Δεν σας απάντησε όμως; Εγώ τι να κάνω τώρα;

**ΕΜΜΑΝΟΥΗΛ ΣΥΝΤΥΧΑΚΗΣ:**  Δεν βάζουμε χαλινάρι στο τι ακριβώς θα πει ο κύριος Υπουργός, αλλά το πότε πρέπει να πει το κάθε πράγμα.

Δεύτερον, λέει ότι απλώνουμε τα ερωτήματα στην επίκαιρη ερώτηση για όλους τους εργαζόμενους. Μα, προφανώς, αυτά τα ερωτήματα που σας έθεσα για τους εποχικά εργαζόμενους στα τουριστικά γραφεία και στις άλλες περιπτώσεις τις οποίες ανέφερα, αφορούν όλους τους εποχικά εργαζόμενους στον χώρο του τουρισμού και επισιτισμού. Δεν κατάλαβα πού είναι το παράλογο. Απλώς, η πολιτική της Κυβέρνησης της Νέας Δημοκρατίας, η οποία βέβαια πατάει στις προηγούμενες κυβερνήσεις, πάνω εκεί χτίζει, είναι μία πολιτική που έχει οδηγήσει χιλιάδες εργαζόμενους στην ανεργία και στην ανασφάλεια.

Κι επειδή μας λέει πού συνέβαιναν αυτά, αυτά που λέει το ΚΚΕ σε ποια εποχή, σε ποιο κόσμο συνέβαιναν, θα σας πω, κύριε Υπουργέ, πού συνέβαιναν. Όταν σήμερα υπάρχουν εκατοντάδες χιλιάδες άνεργοι στην Ελλάδα, όταν υπάρχουν είκοσι εκατομμύρια άνεργοι στην Ευρωπαϊκή Ένωση, το 1930 καταγράφηκε ο τελευταίος άνεργος στη Σοβιετική Ένωση –για να πούμε τα πράγματα όπως έχουν- και μάλιστα, από τα πρώτα χρόνια της επανάστασης στη Σοβιετική Ένωση εξασφαλίστηκε η καθολική κοινωνική ασφάλιση για όλους, υγεία, πρόνοια και παιδεία για όλους. Κι ερχόσαστε να μας πείτε πού εφαρμόστηκαν αυτά τα πράγματα;

Βέβαια, δεν μας ξαφνιάζει καθόλου, κύριε Υπουργέ, ο τρόπος που απαντάτε ή και το περιεχόμενο της απάντησης, αν θέλετε. Αυτή είναι η αποστολή της Κυβέρνησης. Από την πρώτη στιγμή της πανδημίας έδειξε ποιανού τα συμφέροντα θα εξυπηρετήσει. Και ρωτάτε πού θα βρεθούν τα χρήματα;

Για πείτε μου, τα 72 δισεκατομμύρια που θα πάρετε από το Ταμείο Ανάκαμψης πού θα τα δώσετε, εάν αυτοί οι εργαζόμενοι δεν έχουν δουλειά, είναι άνεργοι, δεν έχουν για να ζήσουν. Άλλος δεν έχει καθόλου δουλειά, άλλος θα πάρει 9 ευρώ το μήνα. Πείτε μου τα 72 δισεκατομμύρια πού θα πάνε. Είναι σαφέστατο το ερώτημα που θέτουμε.

Ούτε φυσικά θεωρούμε ότι είναι ένα θέμα που έχει ξεφύγει γενικά της προσοχής σας ή δεν έχετε προλάβει να το διευθετήσετε. Απλώς, η έναρξη της τουριστικής σεζόν αποκαλύπτει το ταξικό πρόσημο που έχει η Κυβέρνηση.

Δηλαδή, τρέχει από τη μία να δώσει πακτωλό χρημάτων στο μεγάλο κεφάλαιο και δεν βρίσκει μια στάλα μελάνι να αφιερώσει γι’ αυτούς τους εργαζόμενους που θα κληθούν να πληρώσουν το «μάρμαρο» αυτής της νέας κρίσης για την ανάπτυξη, όπως ευαγγελίζεται η Κυβέρνηση, που θα αφορά τους λίγους.

Είναι, λοιπόν, όλοι αυτοί οι εργαζόμενοι. Θέλετε να τους βάλω όλους; Όλους αυτούς τους εργαζόμενους και αυτοί που είναι σε εταιρίες handling και στα γραφεία ενοικίασης αυτοκινήτων και στα τουριστικά γραφεία και οι ξενοδοχοϋπάλληλοι και οι επισιτιστές, οι εμποροϋπάλληλοι, οι αυτοαπασχολούμενοι, οι μικροεπιχειρηματίες στον κλάδο του τουρισμού, της εστίασης, όλοι αυτοί είναι εργαζόμενοι, όλοι αυτοί πλήττονται σήμερα! Ποια είναι, λοιπόν, η πολιτική της Κυβέρνησης απέναντι σε αυτούς;

Άρα, λοιπόν, είναι πολύ συγκεκριμένα τα ερωτήματα. Δεν θέλετε να απαντήσετε. Γι’ αυτό πάτε στη δευτερολογία, για να μη δοθεί η δυνατότητα της ανταπάντησης από την πλευρά τη δική μας.

Σας καλούμε, λοιπόν, να πάρετε συγκεκριμένη θέση γι’ αυτά τα ερωτήματα. Σήμερα, αυτή τη στιγμή που μιλάμε, είναι σε κινητοποίηση αυτοί οι εποχικά εργαζόμενοι στο Ηράκλειο. Κάνουν πορεία αυτή τη στιγμή και ζητούν να τους δώσετε πολύ συγκεκριμένες απαντήσεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Συντυχάκη.

Τον λόγο έχει ο κύριος Υπουργός για τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, πρέπει να σας πω ότι για μένα σήμερα είναι έκπληξη αυτή η επίκαιρη ερώτηση. Είναι έκπληξη διότι εγώ με σεβασμό ακούω τον κ. Συντυχάκη, σέβομαι τις απόψεις του, τις ιδέες του, δεν συμφωνώ μαζί του όπως και με τις ιδέες του Κομμουνιστικού Κόμματος.

Και θα το επαναλάβω αυτό, κύριε Συντυχάκη. Έρχεστε εδώ με ένα καλάθι πλειοδοσίας, δημαγωγικό, λαϊκίστικο, μοιράζετε δισεκατομμύρια σε όλους και ποτέ δεν έχετε πει πού θα βρείτε τα λεφτά. Έτσι όμως αξιολογείστε από την κοινωνία, από τους εργαζόμενους στους οποίους θέλετε να λέτε ότι έχετε αναφορά.

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς που τα βρήκατε, να μας πείτε πού θα τα δώσετε!

**ΠΡΟΕΔΡΕΥΩΝ (Απόστολος Αβδελάς):** Κύριε Συντυχάκη, δεν σας διέκοψε.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Το εντυπωσιακό της σημερινής επίκαιρης ερώτησης όμως είναι το εξής. Για προσέξτε. Εγώ στη συζήτηση των επίκαιρων ερωτήσεων, που έχει κάνει δεκάδες το Κομμουνιστικό Κόμμα, πάντα όταν ρωτούσα πού θα βρείτε τα λεφτά και πώς θα μοιράσετε όλα αυτά λεφτά, δεν υπήρχε απάντηση. Τώρα έκανα και μια συνοδή ερώτηση που έλεγε: «Πείτε μου μια χώρα του κόσμου που να εφαρμόζονται αυτά που λέτε». Σήμερα για πρώτη φορά πήρα απάντηση. Ο κ. Συντυχάκης, εκπροσωπώντας το Κομμουνιστικό Κόμμα Ελλάδος, μου είπε ότι η πιο ευτυχής χώρα του κόσμου που δεν υπήρχε ανεργία, που δεν υπήρχε πείνα, που ήταν ο επίγειος παράδεισος, ήταν η περίοδος του Στάλιν στη Ρωσία.

Αυτό είναι εντυπωσιακό, κύριε Συντυχάκη. Είπατε σήμερα, λοιπόν, στον ελληνικό λαό, διά μέσω της επίκαιρης ερώτησής σας, να γυρίσουμε στην εποχή της σταλινικής περιόδου στη Ρωσία, για να ζήσουμε τον επίγειο παράδεισο που δεν ζήσαμε στην Ελλάδα. Και ευτυχώς που δεν τον ζήσαμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Αχαλίνωτος αντικομμουνισμός!

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Και τώρα μπαίνει ένα άλλο αμείλικτο ερώτημα. Αφού αυτός ο επίγειος παράδεισος υπήρχε στη Ρωσία, γιατί ο ίδιος ο λαός τον ανέτρεψε; Γιατί έδιωξε εκείνο το καθεστώς, το βάρβαρο, το οποίο τον είχε οδηγήσει στην εξαθλίωση και στην πείνα και στη Ρωσία πλέον λένε «να μη γυρίσουμε ποτέ στο παρελθόν»; Και γιατί όλες οι χώρες της Ευρώπης, κάτω από τη σοβιετική κατοχή, ακούν για κομμουνισμό και τους σηκώνεται η τρίχα; Σε κάθε περίπτωση δικαίωμά σας είναι να αυτοπροσδιορίζεστε ως σταλινικοί της περιόδου της Ρωσίας. Θα αξιολογηθείτε από τον ελληνικό λαό.

Ακούστε, κύριε Συντυχάκη. Μου κάνατε μία ερώτηση. Και καλά κάνετε και με ρωτάτε εφ’ όλης της ύλης.

**ΕΜΜΑΝΟΥΗΛ ΣΥΝΤΥΧΑΚΗΣ:** Απαντήστε λοιπόν.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Εδώ μέσα σε τρία λεπτά, μου λέτε να απαντήσω τη συνολική πολιτική του Υπουργείου; Να σας κάνω αναφορά για κάθε κατηγορία εργαζομένων που έχουμε δώσει λεφτά, για το «ΣΥΝ-ΕΡΓΑΣΙΑ», για τις εισφορές που καλύπτουμε; Να σας πω για τους εποχικούς υπαλλήλους; Να σας πω για τις αναστολές συμβάσεων εργασίας; Να σας πω ότι έχουμε δώσει 1,12 δισεκατομμύρια ευρώ από το Υπουργείο Εργασίας σε εργαζόμενους μέχρι σήμερα; Πώς να τα προλάβω σε τρία λεπτά, όταν μου ανοίγετε το δίχτυ και μου το απλώνετε για κάθε εργαζόμενο;

Σας καλώ, λοιπόν, -εάν θέλετε- να ανατρέξετε στις ανακοινώσεις του Υπουργείου Εργασίας, στις προσωπικές μου τοποθετήσεις εδώ στη Βουλή και θα βρείτε για όλη την ελληνική κοινωνία μία προς μία απάντηση.

Σίγουρα δεν διεκδικούμε το τέλειο. Σίγουρα δεν είμαστε τέλειοι και σίγουρα κινούμαστε μέσα σε ένα πλαίσιο δημοσιονομικών δυνατοτήτων, που μπορούμε να δώσουμε στον κόσμο. Και φυσικά στην πρόθεσή μας είναι κανένας εργαζόμενος να μη μείνει ακάλυπτος μέσα σε αυτή την πανδημία και σε αυτή την κρίση. Κι εκεί ακριβώς αποσκοπούν οι πολιτικές μας, και τώρα το δεύτερο εξάμηνο του 2020 που πράγματι η ύφεση θα έχει επιπτώσεις αρνητικές στην αγορά εργασίας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Καλές διακοπές και στους δύο, εάν πάτε.

Η πρώτη με αριθμό 951/21-7-2020 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιούπρος τον Υπουργό Ναυτιλίας και Νησιωτικής Πολιτικής, με θέμα: «Οι ολιγωρίες στην εφαρμογή του μεταφορικού ισοδύναμου οδηγούν τα νησιά στην απόγνωση», δεν συζητείται κατόπιν συνεννόησης.

Επίσης, η δεύτερη με αριθμό 963/27-7-2020 επίκαιρη ερώτηση δευτέρου κύκλου του Βουλευτή Αχαΐας του Κουμμουνιστικού Κόμματος Ελλάδος κ. Νικόλαου Καραθανασόπουλου προς την Υπουργό Παιδείας και Θρησκευμάτων, με θέμα: «Προβλήματα σπουδαστών του ΙΕΚ ΔΕΛΤΑ Πάτρας», δεν συζητείται κατόπιν συνεννόησης.

Προχωρούμε στην συζήτηση της τέταρτης με αριθμό 955/24-7-2020 επίκαιρης ερώτησης δεύτερου κύκλου της Βουλευτού Β3’ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Μεγάλες οι ευθύνες της Κυβέρνησης για τα τραγικά λάθη στο ταίριασμα παιδιών και υποψηφίων γονέων κατά την πρόσφατη εφαρμογή του νόμου για την αναδοχή και υιοθεσία».

Καλημέρα σας, κυρία Φωτίου, έχετε δύο λεπτά στη διάθεσή σας.

**ΘΕΑΝΩ ΦΩΤΙΟΥ:** Κυρία Υφυπουργέ, κατά τη διαδικασία ψηφιακού ταιριάσματος παιδιών και υποψηφίων θετών και αναδόχων γονέων που επιχειρήσατε απροετοίμαστοι, βεβιασμένα πριν τρεις βδομάδες, στις 6 Ιουλίου, έγιναν τραγικά λάθη, δηλαδή πολλά από τα προτεινόμενα ταιριάσματα αφορούσαν παιδιά τα οποία ήδη είχαν τοποθετηθεί σε άλλη οικογένεια. Το 90% των ταιριασμάτων ήταν λάθος.

Ακολούθησε μια τραγωδία για τους γονείς και τους κοινωνικούς λειτουργούς, που πήραν αυτοί ειδικά τις οδηγίες την Παρασκευή 3 Ιουλίου να τις μάθουν το Σαββατοκύριακο, και να τις εφαρμόσουν τη Δευτέρα για να κάνουν τα ταιριάσματα. Οι περισσότεροι είχαν μάθει το νέο από τα ΜΜΕ.

Ενώ ένα χρόνο τώρα έχετε παγώσει τον νόμο, την πιο σημαντική στιγμή της όλης της διαδικασίας, εσείς τα «κάνατε θάλασσα», με αποτέλεσμα να χάνεται η εμπιστοσύνη της κοινωνίας στην εφαρμογή του νόμου, να δοκιμάζονται οι υποψήφιοι γονείς, αλλά κυρίως να εγκυμονούνται τεράστιοι κίνδυνοι για τα παιδιά.

Διότι εάν αυτή η διαδικασία γίνει εσπευσμένα, όπως επιχειρήσατε, χωρίς τον απαιτούμενο χρόνο, μπορεί να τοποθετηθούν παιδιά σε λάθος υποψήφιους γονείς. Το είδαμε αυτό να συμβαίνει σε άλλες χώρες, κυρία Υφυπουργέ. Και τι γίνεται τότε; Μετά από λίγο καιρό τα παιδιά επιστρέφουν στα ιδρύματα. Αυτό είναι έγκλημα! Είναι ένα ανεξίτηλο ίχνος στην ψυχολογία των παιδιών. Αυτές οι προχειρότητες που επιχειρήσατε οδηγούν σε τέτοια αποτελέσματα.

Θα καταθέσω έγγραφο που έχει αποσταλεί σε εσάς, κυρία Μιχαηλίδου, από τους «Δεσμούς Καρδιάς», Σύλλογο Υποψηφίων Θετών και Αναδόχων Γονέων που λέει όλα αυτά τα οποία είπα.

Όπως είπα όμως, ο Γενικός Γραμματέας Κοινωνικής Αλληλεγγύης, ο Γραμματέας σας, έστειλε τις οδηγίες την Παρασκευή 3 Ιουλίου για να εφαρμοστούν τη Δευτέρα, ενώ στη Βουλή υπήρχε ένα άσχετο νομοσχέδιο που είχατε φέρει για να τροποποιήσετε δύο άρθρα του προηγούμενου νόμου, και ισχυριστήκατε στη Βουλή ότι πρέπει να ψηφιστούν, γιατί αν δεν ψηφιστούν δεν μπορούσε –είπατε επί λέξει- να υλοποιηθεί το ταίριασμα. Λέγατε δηλαδή ψέματα και στη Βουλή, γιατί αυτά ψηφίστηκαν μια εβδομάδα μετά, ενώ το ταίριασμα, τα απαράδεκτα αυτά ταιριάσματα, είχαν γίνει ήδη από την προηγούμενη Δευτέρα.

Γιατί δημιουργήσατε όλη αυτή την τραγωδία, κύρια Υφυπουργέ; Καθαρά για λόγους επικοινωνιακούς. Γιατί μια μέρα μετά, που ανοίξατε το σύστημα να κάνετε τα ταιριάσματα, εκείνη την περιβόητη τραγική Δευτέρα, την Τρίτη έπρεπε να πάει ο κ. Μητσοτάκης στο «Μητέρα» να εγκαινιάσει τον νόμο, κι εσείς έπρεπε να ανακοινώσετε ταιριάσματα εκείνη την ημέρα, για λόγους επικοινωνιακούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δευτέρα εγκαίνια, λοιπόν, του νόμου από τον κ. Μητσοτάκη. Τα πρώτα ήταν τον Δεκέμβρη του 2019. Κάθε έξι μήνες βάζετε τον Πρωθυπουργό να εγκαινιάζει τον νόμο. Του είπατε ότι ο νόμος δεν λειτουργεί, αν δεν λειτουργεί η ψηφιακή πλατφόρμα; Του το είπατε αυτό; Του δείξατε τον ψηφιακό νόμο, κυρία Υφυπουργέ; Γιατί αν δεν του τον δείξατε, κάνετε λάθος, βάζετε τον Πρωθυπουργό να γελοιοποιείται.

Του είπατε ότι η ψηφιακή πλατφόρμα, όλο αυτό δηλαδή, λειτουργούσε από τον Απρίλιο του 2019, όταν το εγκαινιάσαμε εμείς -την ψηφιακή πλατφόρμα, η κ. Αχτσιόγλου και εγώ- στο «ΜΗΤΕΡΑ» πάλι; Τα ξέρει όλα αυτά ή τον αφήνετε να πηγαίνει και μάλιστα, τον αφήσατε να πάει εν μέσω κορωνοϊού, χωρίς μάσκα, να αγκαλιάζεται και να φωτογραφίζεται με τα παιδάκια;

**ΠΡΟΕΔΡΕΥΩΝ (Απόστολος Αβδελάς):** Στο θέμα της ερώτησης παρακαλώ.

**ΘΕΑΝΩ ΦΩΤΙΟΥ:** Του είπατε ότι απαγορεύεται να το κάνει αυτό από την επιβεβλημένη προστασία των προσωπικών δεδομένων των παιδιών;

Ρωτώ, λοιπόν…

**ΠΡΟΕΔΡΕΥΩΝ (Απόστολος Αβδελάς):** Ναι, αλλά έχετε φτάσει τα τέσσερα λεπτά.

**ΘΕΑΝΩ ΦΩΤΙΟΥ:** Πως επιτρέψατε να αρχίσει το ταίριασμα παιδιών με υποψήφιους αναδόχους και θετούς γονείς πριν την έκδοση της κατά δήλωσής σας απαραίτητης ΚΥΑ, για να γίνει το ταίριασμα; Δεν έχει βγει ακόμη μέχρι σήμερα αυτή η ΚΥΑ.

Πρώτον, ποιος έχει την ευθύνη για τα τραγικά λάθη που κάνατε και αν τα διορθώσατε και ποια μέτρα προτίθεστε να λάβετε από εδώ και πέρα.

Δεύτερον, ποιο είναι το χρονοδιάγραμμα πλήρους και καθολικής εφαρμογής του νόμου για την αναδοχή και υιοθεσία, δεδομένου ότι για πάνω από έναν χρόνο έχουν εκδοθεί δύο όλες και όλες από τις δώδεκα ΚΥΑ, γιατί τις δέκα τις είχαμε ήδη εμείς εκδώσει.

Σας παρακαλώ, κυρία Υπουργέ, μην αφήσετε για τη δεύτερη απάντησή σας πράγματα και υπαινιγμούς εναντίον μου. Κάντε τους τώρα, για να μπορώ να σας απαντήσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κ. Φωτίου.

Δεν το κάνετε μόνο εσείς, το κάνουν όλοι. Μόλις φθάσει ο χρόνος στο δίλεπτο, τότε θυμόσαστε ότι πρέπει να κάνετε ερώτηση. Εσείς φθάσατε στο τετράλεπτο. Κάντε την ερώτηση και βλέπουμε τα άλλα.

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Μιχαηλίδου, καλημέρα σας, έχετε τρία λεπτά στη διάθεσή σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Καλημέρα και ευχαριστώ, κύριε Πρόεδρε. Εγώ ελπίζω ότι δεν θα χρειαστώ τον τριπλάσιο χρόνο από αυτόν που μου δώσατε, αλλά θα είμαι σαφής.

Σε καμία των περιπτώσεων ούτε στην πρωτολογία ούτε στη δευτερολογία, κυρία Φωτίου, θα πω κάτι κατά του προσώπου σας. Ξέρετε ότι δεν είναι η πρώτη φορά που με καλείτε από το Βήμα της Βουλής να απαντήσω σε ερωτήματα, σχετικά με την πολιτική της υιοθεσίας και της αναδοχής.

Με το πρώτο σας ερώτημα -όταν το εκφράσατε αυτό- μάς κατηγορείτε ότι βιαστήκαμε να ξεκινήσουμε τη διαδικασία σύνδεσης, ενώ με το δεύτερο ερώτημα μας εγκαλείτε ότι καθυστερούμε να εφαρμόσουμε μέτρα σχετικά με τον θεσμό της αναδοχής και της υιοθεσίας.

Δεν γνωρίζω -θα είμαι ειλικρινής στο Κοινοβούλιο- ποιος ρυθμός άσκησης πολιτικής αφήνει τον ΣΥΡΙΖΑ ικανοποιημένο. Γνωρίζω όμως, το εξής και αυτά τα δύο είναι στοιχεία: Το ένα είναι ότι για ενάμιση έτος υπήρχε ένας νόμος προς τη σωστή κατεύθυνση, όπως έχω πει πολλές φορές, που η δική μου παράταξη ψήφισε, ο οποίος ήταν ψηφισμένος και τίποτα δεν είχε εφαρμοστεί. Όταν λέω «τίποτα», κρατήστε το αυτό, ως προς αυτό που είπατε πριν, μιλώντας για εμπιστοσύνη. Γιατί είπατε «κοινωνία σε εφαρμογή του νόμου, ενάμιση χρόνο από ό,τι φαίνεται η κοινωνία είχε σηκώσει τα χέρια ψηλά», ενώ εμείς -το δεύτερο στοιχείο που γνωρίζω- είναι ότι τολμούμε να πράξουμε και να φέρουμε αποτελέσματα.

Το τι βρήκαμε είναι γνωστό και δεν θα το επαναλάβω. Επαναλαμβάνω, όμως, τι κάναμε. Πρώτον, παραλάβαμε ένα Εθνικό Μητρώο Ανηλίκων, το οποίο ήταν ένα άδειο κέλυφος. Από τις ογδόντα δύο δομές μέσα σε ενάμιση χρόνο που είχατε ψηφίσει τον νόμο, είχατε καταγράψει μερικά στοιχεία για τις δύο από τις ογδόντα δύο. Δηλαδή, το κράτος είχε μερικά στοιχεία για τις δύο από τις ογδόντα δύο δομές μέσα σε ενάμιση χρόνο.

Δεύτερον, βρήκαμε εκατοντάδες συμπολιτών μας να περιμένουν εν αγωνία τα εκπαιδευτικά μαθήματα. Εσείς είχατε προβλέψει στον νόμο -και σωστά είχατε προβλέψει τον νόμο- να γίνονται εκπαιδευτικά μαθήματα κι αυτό μάλιστα το είχατε βάλει ως βασική προϋπόθεση, έτσι ώστε να ξεκινήσει η κοινωνική έρευνα. Άρα, τι γινόταν; Δεν ξεκινούσε η κοινωνική έρευνα, δεν άνοιγαν οι φάκελοι των ανθρώπων, ακριβώς επειδή το ίδιο κράτος το οποίο προέβλεπε ότι τα εκπαιδευτικά μαθήματα ήταν προϋπόθεση για να ξεκινήσει η κοινωνική έρευνα, το ίδιο κράτος δεν είχε οργανώσει εκπαιδευτικά σεμινάρια για τους ίδιους τους γονείς.

Όχι μόνο δεν είχε οργανώσει σεμινάρια για τους γονείς, αλλά δεν είχε εκπαιδεύσει τους εκπαιδευτές, που θα εκπαίδευαν τους γονείς. Οπότε, τι κάναμε μετά; Εκπαιδεύσαμε σε όλη την επικράτεια ηλεκτρονικά, εκατόν τριάντα εκπαιδευτές, δηλαδή ειδικούς παιδικής προστασίας, οι οποίοι με τη σειρά τους ξεκίνησαν να εκπαιδεύουν γονείς.

Αυτή τη στιγμή έχει τελειώσει ο πρώτος κύκλος εκπαιδευτικών και έχουμε εκπαιδεύσει τριακόσιους πενήντα γονείς, οι οποίοι μπήκαν επιτέλους στο Εθνικό Μητρώο Αναδόχων και Υποψήφιων Γονέων.

Άλλο βήμα το οποίο κάναμε: Ξεκινήσαμε την ενίσχυση των κοινωνικών υπηρεσιών, που διαχειρίζονται τις αιτήσεις με πιστοποιημένους κοινωνικούς λειτουργούς, του ΣΚΛΕ, του Συλλόγου Κοινωνικών Λειτουργών Ελλάδας, ένα βήμα το οποίο υπήρχε μέσα στο νόμο του 2018, όμως δεν είχε προχωρήσει. Πώς το προχωρήσαμε; Τελειώσαμε τον πρώτο κύκλο εκπαιδευτικών του Συλλόγου Κοινωνικών Λειτουργών Ελλάδας και έχουμε πλέον μια δεξαμενή διακοσίων εβδομήντα πιστοποιημένων κοινωνικών λειτουργών, οι οποίοι επικουρικά μπορούν να πάνε εκεί που υπάρχει ανάγκη, δηλαδή στα Κέντρα Κοινωνικής Πρόνοιας και να βοηθήσουν με την επεξεργασία των αιτήσεων, αλλά και τις κοινωνικές έρευνες και τη διεξαγωγή αυτών.

Τέταρτο βήμα που κάναμε: Επανασυστήσαμε το ΕΣΑνΥ. Το ΕΣΑνΥ πλέον συνεδριάζει χωρίς ιδιωτικούς φορές μέσα –πάρα πολύ σημαντικό για την παιδική προστασία- και συνεδριάζει με πρακτικά, έτσι όπως προβλέπεται.

Τέλος, στον νόμο του 2018 δεν προβλέψατε το πιο σημαντικό. Δεν προβλέψατε τη δυνατότητα διασύνδεσης των μητρώων, ώστε να προκύπτει για κάθε παιδί μια πρόταση σύνδεσης με την κατάλληλη οικογένεια. Τι δεν κάνατε, δηλαδή; Δεν τολμήσατε να πειράξετε το παλιό σύστημα, όπου κάθε φορέας εξυπηρετούσε τους δικούς του υποψήφιους γονείς για τα δικά του παιδιά σε συνθήκες σύγχυσης ρόλων κατακερματισμένων διαδικασιών και αδυναμίας αποτελεσματικής εποπτείας.

Τι κάναμε; Το αυτονόητο. Καταστήσαμε τα μητρώα πλήρη, λειτουργικά, ξεκινήσαμε τη σύνδεση παιδιών και υποψηφίων γονέων, με τρόπο ενιαίο, διαφανή που διασφαλίζει πλέον την ίση μεταχείριση μπροστά στον νόμο των υποψήφιων γονέων, αλλά πάνω από όλα το βέλτιστο συμφέρον των παιδιών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Μιχαηλίδου.

Η κ. Φωτίου έχει τον λόγο για τρία λεπτά.

**ΘΕΑΝΩ ΦΩΤΙΟΥ:** Κυρία Υφυπουργέ, είναι γνωστή η τακτική σας πια σε όλους τους Έλληνες. Παγώνετε κάθε νόμο του ΣΥΡΙΖΑ που έχει αποδοχή στην κοινωνία, όπως είναι ο νόμος της αναδοχής- υιοθεσίας, για να ξεχαστεί από τον κόσμο και μετά αρχίζετε τα εγκαίνια με τον Πρωθυπουργό, για να νομίζει ο κόσμος ότι είναι δικός σας νόμος.

Όμως, ο νόμος επειδή είναι ψηφιακός δεν σταματά, κυρία Υφυπουργέ. Δηλαδή, λειτουργεί αυτή η πλατφόρμα. Εδώ και δεκαπέντε μήνες ο νόμος λειτουργεί, δηλαδή από τον Απρίλιο του 2015.

Κυρία Υφυπουργέ, αυτός είναι ένας πολύ δύσκολος νόμος. Φτιάξαμε ένα πληροφοριακό σύστημα μέσα σε ελάχιστο χρόνο, σε εννέα μήνες. Εκδώσαμε δέκα από τις δώδεκα ΚΥΑ κι εσείς τον αφήσατε τον νόμο για να κάνετε καθαρά επικοινωνιακό παιχνίδι και να συσσωρεύετε προβλήματα.

Κυρία Υφυπουργέ, λυπάμαι να το πω, αλλά φοβάμαι πως έχετε άγνοια νόμου, εκτός και αν κάνατε λάθος απλά στην ομιλία σας. Όμως, τα διαβάζατε, κιόλας. Τι είπατε; Είπατε ότι δεν μπορούσε να γίνουν κοινωνικές έρευνες στους γονείς αν δεν εκπαιδευόντουσαν οι γονείς.

Να με συγχωρείτε, κυρία Υπουργέ, πρώτα γίνεται η κοινωνική έρευνα και μετά εκπαιδεύεται ο γονιός, για να πάει στα εθνικά μητρώα και να περιμένει για το ταίριασμα. Σας παρακαλώ, διορθώστε το, δεν πειράζει! Εκτός και αν επιμένετε σε αυτό που λέτε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν ανοίγει…

**ΠΡΟΕΔΡΕΥΩΝ (Απόστολος Αβδελάς):** Κυρία Υφυπουργέ, μην την διακόπτετε, σας παρακαλώ.

**ΘΕΑΝΩ ΦΩΤΙΟΥ:** Ωραία, το είπατε δύο φορές, αυτό είναι άγνοια Υπουργού του νόμου που εφαρμόζει.

Τώρα, τι άλλα κάνατε; Πρώτα γίνεται η κοινωνική έρευνα; Γιατί έχουν δημιουργηθεί γονείς δύο ταχυτήτων; Διότι, στους μεν πηγαίνουν κανονικά και γίνεται η κοινωνική τους έρευνα, ενώ στους άλλους δεν γίνεται. Γι’ αυτό είχε προβλέψει ο νόμος ότι θα το έκανε ο ΣΚΛΕ.

Στο ΣΚΛΕ αρχίσαμε να εκπαιδεύουμε τους κοινωνικούς λειτουργούς εμείς, αφού τον κάναμε εμείς νομικό πρόσωπο δημοσίου δικαίου, γιατί ο κ. Βρούτσης τους είχε απ’ έξω τόσα χρόνια γιατί δεν του άρεσε. Αυτός ήταν στο Υπουργείο πριν από εσάς, το 2012-2014 και τότε ήταν τα παιδάκια στα ιδρύματα και δεν έβγαινε κανένα. Τότε ήταν που περιμέναμε τέσσερα με έξι χρόνια για να γίνει η διαδικασία και όλα κάτω από το τραπέζι, επί κ. Βρούτση! Καταλάβατε; Δεν είναι άλλη κυβέρνηση αυτή εδώ, είναι και ο ίδιος Υπουργός στο ίδιο Υπουργείο.

Δεν συνεχίσατε, λοιπόν, την εκπαίδευση των κοινωνικών λειτουργών, που είχαμε αρχίσει εμείς τον Ιούνιο του 2019. Την ξαναπιάσατε τώρα, μετά από τόσους μήνες, όπως μας καταγγέλλουν οι γονείς και σε αυτό που είπα ότι θα καταθέσω, διότι ήδη υπάρχει.

Τώρα, σε εννέα μήνες από την ψήφιση του νόμου εμείς, που τον θέσαμε σε εφαρμογή, σας αφήσαμε να φτιάξετε δύο ΚΥΑ. Η μια ήταν η οικονομική ενίσχυση για όλους τους ανάδοχους γονείς και η δεύτερη ήταν η ΚΥΑ για την επαγγελματική αναδοχή. Το πρόβλημα είναι το εξής. Δεν υπήρχε πουθενά πρόβλημα για το πώς θα γίνει το ταίριασμα. Ξαναδείχνω το ψηφιακό οργανόγραμμα του νόμου, που θα καταθέσω.

Κυρία Υπουργέ, όταν πάνε τα παιδιά στο Εθνικό Μητρώο Ανηλίκων και όταν πάνε οι γονείς εδώ, στα μητρώα με μπλε χρώμα, ταιριάζουν ψηφιακά. Μόλις γίνει το ταίριασμα, χτυπάει ένα καμπανάκι στον κοινωνικό λειτουργό που έχει κάνει την έρευνα του γονιού και στον κοινωνικό λειτουργό που έχει το παιδί, μιλάνε αυτοί οι δύο και εάν βρουν ότι είναι εντάξει τα στοιχεία, τότε φωνάζουν το υποψήφιο ζευγάρι να πάει να δει τα παιδιά. Δεν υπήρχε πουθενά κενό. Αυτά τα εφευρίσκετε εσείς μόνη σας.

Δεύτερον, καθυστερήσατε να βάλετε να λειτουργήσει ο ΕΣΑνΥ. Χωρίς το επικεφαλής όργανο, που είχαμε φτιάξει εμείς, το Εθνικό Συμβούλιο Αναδοχής Υιοθεσίας, δεν μπορούσε να ελέγχεται ο νόμος, με αποτέλεσμα ο νόμος να είναι στον ελεύθερο πιλότο. Γιατί καθυστερήσατε; Θέλετε να βάλετε τους δικούς σας. Fair enough!

Δεν έχω πρόβλημα, κυρία Μιχαηλίδου, να βάλετε τους δικούς σας ανθρώπους, αλλά είναι ντροπή σας να ισχυρίζεστε ότι υπήρχε πρόβλημα με αυτούς που είχαμε διορίσει εμείς, μεγάλα ονόματα της παιδικής προστασίας, γιατί, λέει, υπήρχε άνθρωπος από ΜΚΟ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΘΕΑΝΩ ΦΩΤΙΟΥ:** Ποιον εννοείτε, κυρία Μιχαηλίδου; Για πείτε σε όλους εδώ. Εννοείτε τον Διευθυντή των «Παιδικών Χωριών SOS», άνθρωπο με τεράστια εμπειρία σε όλο τον κόσμο; Αυτόν είπατε την άλλη φορά και το ξαναείπατε και σήμερα και σας είπα να προσέξετε;

Τρίτον, πώς επιτρέψατε να γίνει επιτέλους αυτό το ταίριασμα, χωρίς να βγάλετε την περιβόητη απαραίτητη ΚΥΑ στις δύο τροπολογίες που βάλατε;

Εγώ σας λέω, κυρία Μιχαηλίδου, ότι ο λόγος που καθυστερείτε και δημιουργείτε όλη αυτήν την τραγωδία είναι σαφής. Λυπάμαι πολύ. Όλοι οι Έλληνες θα το δουν αυτό. Είναι η ψηφιακή εφαρμογή του νόμου. Είναι καθαρό, καθαρότατο. Επί Βρούτση, δεν υπήρχαν τα παιδιά…

**ΠΡΟΕΔΡΕΥΩΝ (Απόστολος Αβδελάς):** Το είπατε πριν από λίγο αυτό. Και δεν υπήρχαν και κενά. Σας άκουσα που το είπατε.

**ΘΕΑΝΩ ΦΩΤΙΟΥ:** Όχι, άλλο λέω. Τα παιδιά για την ιδιωτική υιοθεσία, τα παιδιά που εγκαταλείπονταν στα νοσοκομεία, τα παιδιά που ήταν στα μαιευτήρια, δεν υπήρχαν πουθενά, τα χάναμε. Τώρα, όλα αυτά είναι μέσα στον νόμο και έχουν ένα σύστημα και δηλώνονται εντός είκοσι τεσσάρων ωρών.

Δεν υπάρχει τίποτα, στο οποίο να σας αφήσαμε κενό. Όσο γι’ αυτό που λέτε ότι δεν είχαν μπει πολλοί φάκελοι παιδιών με ΑΣΟΑ, δηλαδή με ατομικό σχέδιο οικογενειακής αποκατάστασης, αυτό το κάναμε εμείς, γιατί πιο μπροστά, επί Βρούτση, δεν υπήρχε τίποτα απ’ όλα αυτά. Αυτό, κυρία Μιχαηλίδου, μέχρι που εμείς πέσαμε, εάν θυμάστε τον Ιούλιο πέρυσι, ήταν έτοιμο για ογδόντα παιδιά. Δυστυχώς, δεν είχαμε προλάβει να τα καταγράψουμε όλα.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, να σας απαντήσει η Υπουργός;

**ΘΕΑΝΩ ΦΩΤΙΟΥ:** Τι είναι αυτά που λέτε; Υπήρχαν και χίλιοι πεντακόσιοι γονείς μέσα στο σύστημα και εσείς τους καθυστερήσατε και δημιουργήσατε αυτήν την τραγωδία.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, πρέπει να απαντήσει κάποια στιγμή η Υπουργός. Σας παρακαλώ πολύ. Πήγατε στα επτά λεπτά.

**ΘΕΑΝΩ ΦΩΤΙΟΥ:** Έχετε απόλυτο δίκιο, αλλά εάν είναι η ώρα που πρέπει να μαθαίνει τον νόμο, να τον μαθαίνει εδώ. Τι να κάνω, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Ναι, αλλά και ο χρόνος είναι τρία λεπτά και πήγατε στα επτά λεπτά.

**ΘΕΑΝΩ ΦΩΤΙΟΥ:** Εσείς έχετε απόλυτο δίκιο.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Θα ήθελα να ξεκινήσω με δύο πράγματα. Πρώτα, ζητώντας την ανάκληση των όσων είπε η κ. Φωτίου και για τον Πρωθυπουργό μου και τον Υπουργό μου.

Δεύτερον, θα ήθελα να πω ενώπιον του Εθνικού Κοινοβουλίου ότι είμαι πολύ υπερήφανη που η Κυβέρνησή μου, το Υπουργείο μου, κατάφερε να εφαρμόσει αυτόν τον νόμο. Ξαναλέω, ήταν ένας νόμος στη σωστή κατεύθυνση, πολύ δύσκολος, όπως είπε και η κ. Φωτίου, ο οποίος όμως, λόγω της δυσκολίας του δεν εφαρμόστηκε. Αυτό σαςλέω, κυρία Φωτίου, δεν τον εφαρμόσατε, επειδή ψηφίσατε κάτι πάρα πολύ δύσκολο. Όμως, εμείς, επειδή τα καταφέρνουμε, τον εφαρμόσαμε.

Μιλάτε για έναν παγωμένο νόμο, τον οποίο εσείς δουλεύατε για δεκαπέντε μήνες. Πώς δούλευε, κυρία Φωτίου, το anynet.gr; Πώς δούλευε, δεν μπορώ να καταλάβω. Για δεκαπέντε μήνες, λέει, δούλευε. Δούλευε τι;

Τι έχει το anynet.gr; Δύο μητρώα. Για την ακρίβεια τρία μητρώα. Ένα μητρώο παιδιών ανηλίκων και δύο μητρώα, από τα οποία το ένα είναι των υποψήφιων γονέων και το άλλο των υποψήφιων αναδόχων.

Τι κάνει το anynet.gr; Συνταιριάζει αυτά τα δύο μητρώα. Πώς μας λέτε ότι για δεκαπέντε μήνες λειτουργούσε αυτό το σύστημα, όταν το ένα μητρώο, αυτό των παιδιών, δεν είχε μέσα παιδιά; Δεν είχε παιδιά! Είχε ογδόντα παιδιά από τα χίλια επτακόσια πενήντα επτά παιδιά, τα οποία υπάρχουν στις ογδόντα δύο δομές παιδικής προστασίας. Δεν γίνεται να λέμε ότι λειτουργούσε ένα σύστημα, όταν είχε ογδόντα από τα χίλια επτακόσια πενήντα επτά παιδιά.

Από την άλλη, τα δύο μητρώα, των υποψήφιων γονέων και των υποψηφίων αναδόχων, δεν μπορούσαν να πάρουν μπροστά, δεν μπορούσαν να ανοίξουν αυτά τα μητρώα. Γιατί; Γιατί ο ίδιος νόμος έβαζε ως βασική προϋπόθεση εφαρμογής του ότι αυτοί οι άνθρωποι, οι συνάνθρωποί μας που θέλουν να υιοθετήσουν ή να γίνουν ανάδοχοι ενός παιδιού, για να μπορέσουν να το πάρουν πρέπει να ολοκληρώσουν τα εκπαιδευτικά, που σωστά προέβλεπε ο νόμος, αλλά δεν είχε το κράτος στήσει.

Οπότε, κυρία Φωτίου, όταν μου μιλάτε για άγνοια Υπουργού, πρέπει να γνωρίζετε ότι γι’αυτό που εσείς επικαλείστε, ότι για δεκαπέντε μήνες λειτουργούσε, έχετε άγνοια της ανυπαρξίας λειτουργίας, διότι ένα σύστημα, στο οποίο το ένα μητρώο ήταν άδειο και το άλλο μητρώο, ενώ είχε τις αιτήσεις μέσα, δεν μπορούσε να ανοίξει, διότι βασική προϋπόθεση για να ανοίξουν οι αιτήσεις των ανθρώπων, είναι να ολοκληρώσουν τα εκπαιδευτικά, δεν μπορούσε ούτε αυτή η πλευρά του μητρώου να λειτουργήσει. Οπότε, έχεις δυο μητρώα, ένα άδειο και ένα το οποίο είναι, εάν θέλετε, μπουκωμένο, χωρίς να μπορεί να ανοίξει και δεν μπορεί να λειτουργήσει το σύστημα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα κλείσω με αυτό, για να είμαι εγώ μέσα στον χρόνο μου, κύριε Πρόεδρε.

Οπότε, μιλάμε για τη σύσταση του ΕΣΑνΥ. Εδώ θέλω να είμαι κάθετη, γιατί ως Υφυπουργός Πρόνοιας και Κοινωνικής Αλληλεγγύης πρέπει να τονίσω ότι από μια κεντροδεξιά Κυβέρνηση, αυτό που θα ακούσετε είναι το εξής, ότι το σύστημα παιδικής προστασίας δεν μπορεί να αφήνεται στα χέρια των ιδιωτών. Όσο καλή εμπειρία και να έχουν, όσο συμπαθείς και να μου είναι, όσο και να μπορώ να βγω -που λέει και το δικό σας το κόμμα- να κάνω μια συζήτηση μαζί τους, δεν μπορώ, σαν υπεύθυνη στον κλάδο αυτό, να αφήσω το κομμάτι της παιδικής προστασίας πάνω στα ιδιωτικά συμφέροντα. Για το κομμάτι της παιδικής προστασίας υπεύθυνο είναι το κράτος.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Υφυπουργέ.

Η πέμπτη με αριθμό 956/27-7-2020 επίκαιρη ερώτηση πρώτου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένηπρος τον Υπουργό Περιβάλλοντος και Ενέργειας, με θέμα: «Η δυσοσμία από τον ΧΥΤΑ Φυλής πλήττει καθημερινά την ποιότητα ζωής και την υγεία στην Δυτική Αθήνα» δεν συζητείται λόγω κωλύματος.

Επίσης, η τρίτη με αριθμό 957/27-7-2020 επίκαιρη ερώτηση δεύτερου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ.Κρίτωνα-Ηλία Αρσένηπρος τον Υπουργό Υγείας, με θέμα: «Σοβαρές διακρίσεις εις βάρος των οροθετικών ατόμων, οι οποίοι στερούνται τις απαραίτητες εξετάσεις» δεν συζητείται λόγω κωλύματος.

Θα συζητηθεί τώρα η πέμπτη με αριθμό 958/27-7-2020 επίκαιρη ερώτηση δεύτερου κύκλου της Βουλευτού Β’ Πειραιώς του ΜέΡΑ25 κ.Φωτεινής Μπακαδήμαπρος τον Υπουργό Εργασίας και Κοινωνικών Υποθέσεων, με θέμα: «Κρίση στα προνοιακά ιδρύματα στη νήσο της Ρόδου».

Κυρία Μπακαδήμα, έχετε τον λόγο για δύο λεπτά.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κυρία Υπουργέ, ειλικρινά χαίρομαι που είστε εδώ σήμερα, για να συζητήσουμε ένα εξαιρετικά σοβαρό θέμα που έχει προκαλέσει έντονες αντιδράσεις, όχι μόνο στη Ρόδο, αλλά και αλλού.

Δεν μπορώ, παρ’ όλα αυτά, να μην σχολιάσω την αλλαγή της τελευταίας στιγμής. Είχα ενημερωθεί ότι θα απαντούσε ο Υπουργός, παρ’ ότι γνωρίζω καλά ότι είναι δική σας αρμοδιότητα η πρόνοια. Οπότε, θα πρέπει να δείτε είτε στο γραφείο είτε στον κοινοβουλευτικό έλεγχο του δικού σας Υπουργείου πού έγινε το λάθος και εάν έγινε λάθος ή εάν τελικά η ερώτηση ενοχλεί. Θεωρώ ότι ήταν λάθος και ως τέτοιο θα το εκλάβω.

Ας περάσουμε, όμως, στο προκείμενο. Από πλήθος δημοσιευμάτων ενημερωθήκαμε για τη συνολική κρίση, που αντιμετωπίζουν τα προνοιακά ιδρύματα στη Ρόδο, με τελευταίο περιστατικό τον τραγικό θάνατο μιας εικοσιεπτάχρονης κοπέλας.

Παράλληλα, έχουν δει το φως της δημοσιότητας τα εξής: Σοβαρότατες καταγγελίες από τον πρώτο Αντιπρόεδρο των τριών προνοιακών ιδρυμάτων του νησιού, τον κ. Αρφαρά, για τη λειτουργία, τις πιθανές συγκαλύψεις και τις μεθοδεύσεις που γίνονται, θέτοντας σε κίνδυνο τη ζωή και των φιλοξενουμένων και των εργαζομένων. Καταγγελίες για διαρροή υγραερίου στο Ίδρυμα Κοινωνικής Μέριμνας στο Ορφανοτροφείο Ρόδου.

Διάφορα ερωτηματικά, που εγείρονται για το αν υφίσταται επικαιροποιημένη μελέτη πυρασφάλειας για το εν λόγω Ίδρυμα. Καταγγελίες αναφορικά με τις οποίες έχει αναλάβει τεχνικός ασφαλείας στο Κέντρο Κοινωνικής Πρόνοιας ο Αντιπρόεδρος του Νοσοκομείου Ρόδου, ως παράπλευρη απασχόληση. Καταγγελίες ότι δημοσιογράφος και ιδιοκτήτης ραδιοφωνικού σταθμού, του «ΝΟΤΟS» της Ρόδου, εξαιτίας ακριβώς της αποκάλυψης του θανάτου οδηγήθηκαν στον Εισαγγελέα.

Θα ήθελα να κλείσω με το τελευταίο και πιο πρόσφατο περιστατικό: Μία εικοσιεπτάχρονη κοπέλα, φιλοξενούμενη στο Ίδρυμα Χρονίων Παθήσεων με σπαστικότητα και εγκεφαλοπάθεια έφερε στομία για λήψη τροφής και νερού. Κατά λάθος, φαίνεται να αφαιρέθηκε αυτή. Η μετέπειτα απουσία ιατρού, αλλά και η αμέλεια της διοίκησης του Ιιρύματος οδήγησαν την κοπέλα στον θάνατο.

Κυρία Υπουργέ, οι ερωτήσεις που σας θέτω είναι οι εξής: Με ποιους τρόπους διερευνώνται οι πιθανές ευθύνες για τον θάνατο της κοπέλας, αλλά και τι προβλέπεται να κάνετε ώστε να μην έχουμε τέτοια περιστατικά στο μέλλον; Τι προτίθεται να κάνει η πολιτεία και το Υπουργείο εν προκειμένω, για τη συνολική κρίση στην οποία έχουν περιέλθει τα προνοιακά ιδρύματα της Ρόδου;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μπακαδήμα.

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Μιχαηλίδου, έχετε τρία λεπτά στη διάθεσή σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Με συγχωρείτε, κυρία Βουλευτά, αν περιμένατε τον Υπουργό μου και εγώ σας απογοητεύω.

Θα ήθελα πάντως, να πω το εξής, ότι προγραμματισμένη ήταν η δική μου απάντηση πάνω στη συγκεκριμένη ερώτηση. Λάθος πληροφόρηση έχει γίνει, όχι λάθος στο κομμάτι της απάντησης. Κι αυτό γιατί, όπως γνωρίζετε και εσείς, τα ζητήματα αυτά είναι καθαρά αρμοδιότητάς μου, σύμφωνα με το ΦΕΚ με το οποίο έχω διοριστεί. Οπότε, με συγχωρείτε αν περιμένατε να δείτε τον Υπουργό μου, αντί για εμένα.

 Τα δώδεκα Κέντρα Κοινωνικής Πρόνοιας, τα οποία συστάθηκαν το 2013 τελούν, όπως γνωρίζετε, είναι υπό την εποπτεία του Υπουργείου Εργασίας και Κοινωνικών Υποθέσεων. Μέσα από εξήντα τέσσερα παραρτήματα σε όλη τη χώρα παρέχουν πολύτιμες υπηρεσίες σε άτομα με αναπηρίες, σε χρονίως πάσχοντες, σε παιδιά και σε ηλικιωμένους.

Στο ειδικότερο ερώτημά σας, το οποίο αφορά το Κέντρο Κοινωνικής Πρόνοιας Νοτίου Αιγαίου και συγκεκριμένα, τις προνοιακές δομές υπό την ευθύνη της Ρόδου, επιτρέψτε μου, πριν μπω πραγματικά στην ουσία της ερώτησης, να κάνω μια σύντομη επισήμανση, με σκοπό τη διευκόλυνση του κοινοβουλευτικού έργου.

Στο πλαίσιο αυτό, η ερώτησή σας είναι πολύ κρίσιμο να διατυπώνεται με σαφήνεια και με καθορισμένο περίγραμμα. Εν προκειμένω, πέραν του βασικού ερωτήματος, που όντως αφορά τον τραγικό θάνατο της ωφελούμενης του Κέντρου, η ερώτηση περιλαμβάνει πλήθος υποερωτημάτων, τα οποία έχουν συλλεχθεί από ειδησεογραφικούς ιστότοπους και επί των οποίων ζητείται πραγματικά από το Υπουργείο μου παραπάνω πληροφόρηση. Επειδή η προνοιακή πολιτική αφορά τους πιο ευάλωτους από τους συμπολίτες μας, το ζήτημα χρήζει σοβαρής προσέγγισης και θα παρακαλούσα, τα όποια ερωτήματα να είναι τεκμηριωμένα. Τι εννοώ με αυτό; Δεν νοείται ουσιαστικά να γίνεται λόγος για συγκαλύψεις και μεθοδεύσεις, όπως διαβάζω στην ερώτησή σας, που θέτουν σε κίνδυνο ανθρώπινες ζωές, χωρίς να προσδιορίζονται τα γεγονότα, τα πρόσωπα και οι συγκεκριμένες συνθήκες. Διατυπωμένο με αυτόν τον τρόπο, δυστυχώς το υποερώτημα δεν μπορεί να απαντηθεί. Επιπλέον -αυτό είναι χειρότερο- δημιουργεί χωρίς καμία τεκμηρίωση υπόνοιες κακοδιαχείρισης, κλονίζοντας βέβαια, ένα αναγκαίο αίσθημα εύρυθμης λειτουργίας, δηλαδή την εμπιστοσύνη του πολίτη στις προνοιακές δομές.

Θα ξεκινήσω από το τραγικότερο των περιστατικών που αναφέρατε, αυτό του θανάτου της φιλοξενούμενης του Ιδρύματος Χρόνιων Παθήσεων «Άγιος Ανδρέας», που απεβίωσε στο Νοσοκομείο Ρόδου την 11η Ιουλίου 2020.

 Επικαλείστε δημοσιεύματα τα οποία με τη σειρά τους κάνουν λόγο για αμέλεια της διοίκησης του ιδρύματος και ολιγωρία να αγοραστεί ο απαραίτητος εξοπλισμός. Πάνω σε αυτήν την αγορά του απαραίτητου εξοπλισμού, θα σας δώσω ακριβείς απαντήσεις.

 Τα γεγονότα είναι διαφορετικά. Η φιλοξενούμενη έπασχε από βαριά ψυχοσωματική, κινητική και πνευματική υστέρηση. Ήταν κλινήρης. Σιτιζόταν με γαστροστομία τους τελευταίους οκτώ μήνες. Την 8η Ιουλίου και αφού η ωφελούμενη είχε σιτιστεί και είχε λάβει τη φαρμακευτική της αγωγή για την ημέρα διαπιστώθηκε κατά τον βραδινό έλεγχο ότι είχε αποσυνδεθεί η γαστροστομία. Άμεσα ενημερώθηκαν η προϊσταμένη του νοσηλευτικού, καθώς και ο Πρόεδρος του Κέντρου Κοινωνικής Πρόνοιας Νοτίου Αιγαίου, ο οποίος επικοινώνησε αμέσως με τον Διευθυντή της Γαστρεντερολογικής Κλινικής της Ρόδου.

Ο Διευθυντής της Κλινικής έδωσε οδηγία να γίνει μεταφορά το επόμενο πρωί, για να τοποθετηθεί νέα στομία. Έτσι και έγινε. Το επόμενο πρωί, δηλαδή -η διαπίστωση έγινε στις 8 του μηνός- στις 9 του μηνός, στις 7.30΄ το πρωί έγινε εισαγωγή και διακομίσθηκε η ωφελούμενη στο Γενικό Νοσοκομείο της Ρόδου.

 Παράλληλα και μετά την υπόδειξη γιατρών, αγοράστηκε την ίδια μέρα από το Κέντρο Κοινωνικής Πρόνοιας ο συγκεκριμένος τύπος στομίας και αμέσως παραδόθηκε στην Γαστρεντερολογική Κλινική και τοποθετήθηκε.

Έκτοτε, η εικοσιεπτάχρονη ασθενής νοσηλευόταν στην Παθολογική Κλινική μέχρι το Σάββατο 11 Ιουλίου, δηλαδή στις 8 Ιουλίου έγινε το συμβάν και στις 9 Ιουλίου πήγε στο νοσοκομείο. Στις 9 Ιουλίου παρήγγειλαν τη συγκεκριμένη στομία. Τοποθετήθηκε η συγκεκριμένη στομία. Μέχρι το Σάββατο, στις 11 Ιουλίου -από τις 8 Ιουλίου, ξαναλέω- ήταν στο νοσοκομείο.

 Το Κέντρο Κοινωνικής Πρόνοιας ενέργησε με επιμέλεια και συνεργάστηκε με το αρμόδιο νοσοκομείο. Αν θέλετε, θα σας δώσω να έχετε στη διάθεσή σας και το παραστατικό, το οποίο αποδεικνύει ότι η στομία παραγγέλθηκε και παραδόθηκε στις 9 του μηνός.

 Εδώ θα μου επιτρέψετε να βάλω μία άνω τελεία και να γυρίσω στα επόμενα ζητήματα, τα οποία θέσατε στη δευτερολογία του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μιχαηλίδου.

Κυρία Μπακαδήμα, έχετε τον λόγο για τρία λεπτά.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κυρία Υπουργέ, όπως όλοι γνωρίζουμε, η έκταση μιας επίκαιρης ερώτησης είναι εξαιρετικά σύντομη, γι’ αυτό και δεν είχα το περιθώριο να αναπτύξω πολύ περισσότερο το κείμενο. Παρ’ όλα αυτά, θα μου επιτρέψετε να σταθώ σε ορισμένα επιπλέον σημεία που θεωρώ πως είναι εξαιρετικά κρίσιμα και διαφωτιστικά.

Κατ’αρχάς, ο Πρόεδρος των Προνοιακών Ιδρυμάτων της Ρόδου κ. Μπακίρης, ο οποίος είναι και μέλος της Νομαρχιακής Επιτροπής Δωδεκανήσου της Νέας Δημοκρατίας, με απόφαση του Δημάρχου Ρόδου -την οποία θα καταθέσω στα Πρακτικά- διορίστηκε με απευθείας ανάθεση Ιατρός Εργασίας στον Δήμο Ρόδου, γεγονός που, σύμφωνα με το άρθρο 70 του ν.4622, του νομοσχεδίου του δικού σας, του νόμου για το επιτελικό κράτος, είναι παράνομο, καθώς δεν μπορεί να κατέχει δύο θέσεις πλήρους απασχόλησης.

 Επίσης, αν ανατρέξουμε στην ΠΝΠ της 20ης Μαρτίου με τα οριζόμενα από το 13ο άρθρο νομιμοποιείται η δυνατότητα ανάληψης της θέσης Ιατρού Εργασίας από γιατρό με άλλη ειδικότητα. Ιδανικό παράδειγμα αυτού είναι ο κ. Μπακίρης, ο οποίος είναι καρδιολόγος. Δεν μπορώ να γνωρίζω αν ο συγκεκριμένος ήταν αφορμή για τη διάταξη ή απλώς βρήκε πρόσφορο έδαφος. Νομίζω πως δεν θα το μάθουμε ποτέ.

 Επιπλέον, ο κ. Μπακίρης, όπως ενημερώνομαι, έχει συνάψει συμβάσεις ως ιατρός για τον COVID-19 με διάφορα ξενοδοχεία του νησιού. Σύμφωνα με τη νομοθεσία λοιπόν, αν υπάρξει ύποπτο κρούσμα, θα πρέπει να μεταβεί στο ξενοδοχείο. Επιπρόσθετα, αν συμβεί εργατικό ατύχημα στον Δήμο Ρόδου ή στο Πανεπιστήμιο Αιγαίου με τα οποία επίσης έχει συνάψει συμβάσεις εργασίας ως Ιατρός Εργασίας, πρέπει πάλι να μεταβεί και ίσως χρειαστεί να παραμείνει και για μεγάλο χρονικό διάστημα. Δεν μπορώ να μην αναρωτηθώ με τόσες παράλληλες αρμοδιότητες και τόσες παράλληλες απασχολήσεις πώς τελικά προλαβαίνει όλες αυτές τις υποχρεώσεις και αν τελικά αυτά που είδαμε είναι ένα αποτέλεσμα της πολυθεσίας του.

Συνεχίζω. Αλήθεια, κυρία Υπουργέ –πραγματικά, χαίρομαι που είστε εσείς εδώ και όχι ο κ. Βρούτσης, γιατί είναι ένα υποερώτημα που αφορά εσάς- όταν ζήτησε ο κ. Αρφαράς να σας δει για να σας παραδώσει στοιχεία εκατόν είκοσι σελίδων αναφορικά με τα προνοιακά ιδρύματα του νησιού, γιατί δεν τον είδατε ποτέ; Απεναντίας, κάνατε δεκτή την παραίτησή του στην οποία προχώρησε τον προηγούμενο Μάιο, γιατί διαφώνησε και έθεσε θέματα, ζητώντας περαιτέρω έρευνα των προβλημάτων των ιδρυμάτων. Απ’ ό,τι ενημερώνομαι, σας παρέδωσε και έναν φάκελο με την παραίτησή του. Τον έχετε δει; Μπορείτε να μας πείτε τι περιελάμβανε αυτός ο φάκελος;

Γνωρίζετε καλύτερα από εμένα, κυρία Υπουργέ, πως ο συγκεκριμένος κύριος κ. Αρφαράς, δεν ανήκε σε κανένα κόμμα της Αντιπολίτευσης ούτε στο ΜέΡΑ25 ούτε σε κανένα άλλο. Είναι μέλος του δικού σας κόμματος, της Νέας Δημοκρατίας. Αυτό όμως που ζητούσε εκείνος ήταν να γίνει διαχειριστικός και διοικητικός έλεγχος σε βάθος για όλα τα ζητήματα, επισημαίνοντας τους λανθασμένους χειρισμούς ως προς τη λειτουργία των δομών από την παρούσα διοίκηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΦΩΤΕΙΝΗ ΜΠΑΚΑΔΗΜΑ:** Μάλιστα, σε τοπικό σταθμό -υπάρχουν τα βίντεο- προχώρησε σε καταγγελίες ο ίδιος. Συγκεκριμένα, όπως ανέφερε σε συνέντευξή του στο «ΣΚΑΪ ΡΟΔΟΣ», «δίνουν φάρμακα χωρίς ιατρική συνταγή, ψυχοφάρμακα, για να κρατάνε τα παιδιά ήρεμα, χωρίς να το γνωρίζουν οι θεράποντες ιατροί. Έγιναν καταγγελίες από γονείς ότι τα παιδιά τυλίγονταν με ταινίες αντί να τους βάζουν πάνες, σαν να ήταν πακέτα. Γιατί δεν ερωτώνται οι υπεύθυνοι γιατροί να πιστοποιήσουν το τι έγινε και το πώς έγινε;». Δεν τα δήλωσα εγώ αυτά, κυρία Υπουργέ.

Όσον αφορά το θέμα της έλλειψης πυρασφάλειας, ο κ. Αρφαράς, ο οποίος ήταν και αρμόδιος μέχρι πρότινος, σημείωσε ότι το βιβλίο πυρασφάλειας είναι ανενημέρωτο εδώ και δεκαετίες, καταδεικνύοντας τα επιμέρους προβλήματα με τους χαλασμένους κρουνούς, τους σκουριασμένους και διαλυμένους σωλήνες και τα άκρως επικίνδυνα οχήματα που εκτελούν τις μεταφορές. Όπως ενημερωθήκαμε, ο θάνατος της εικοσιεπτάχρονης σημειώθηκε λίγες μέρες πριν δημοσιοποιηθεί.

Κλείνω με το εξής: Πιστέψτε με, κυρία Υπουργέ, δεν έχω καμία διάθεση ούτε κανέναν σκοπό να εμπλακώ στα εσωτερικά του δικού σας κόμματος και στα όποια παιχνίδια μπορεί να παίζονται μεταξύ τοπικών στελεχών. Όμως, το ζήτημα που παραμένει ανοιχτό και στο οποίο χρειάζεται να εγκύψουμε όλοι και να δούμε πώς μπορούμε ακόμα και να συνεργαστούμε για να επιλυθεί, είναι η έρευνα σε ό,τι αφορά τα προνοιακά ιδρύματα, όχι μόνο της Ρόδου, αλλά και όλης της χώρας, γιατί μιλάμε για τον άδικο θάνατο μιας κοπέλας, γιατί μιλάμε για μικρά παιδιά, που οφείλουμε όλοι μας να προστατεύσουμε.

Σας ευχαριστώ.

(Στο σημείο αυτό η Βουλευτής κ. Φωτεινή Μπακαδήμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μπακαδήμα.

Ορίστε, κυρία Μιχαηλίδου, έχετε τρία λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρία συνάδελφε, ευχαριστώ για τα ζητήματα που θέσατε. Θα σας πω το εξής με απόλυτη ειλικρίνεια. Έχετε δίκιο, ζήτησα την παραίτηση του Προέδρου του Κέντρου Κοινωνικής Πρόνοιας Νοτίου Αιγαίου. Όμως, αυτό έγινε όχι επειδή θεωρώ ότι η δουλειά του κέντρου είναι αναποτελεσματική ούτε επειδή θεωρώ ότι δεν μπορεί να προασπίσει τα συμφέροντα και την καθημερινότητα και να βοηθήσει στην ευαλωτότητα των φιλοξενούμενών του.

Ζήτησα την παραίτηση του Προέδρου του Κέντρου Κοινωνικής Πρόνοιας Νοτίου Αιγαίου μόνο για τον πρώτο λόγο που θίξατε, αυτόν του ασυμβίβαστου. Διότι πριν δέκα ημέρες ήρθε στο γραφείο μου η πληροφορία ότι όντως ασκεί παράλληλα καθήκοντα και, όπως πολύ σωστά είπατε, βάσει του επιτελικού νόμου αυτό δεν επιτρέπεται. Η άσκηση των καθηκόντων του στο κέντρο ως Πρόεδρος είναι βάσει αποκλειστικής απασχόλησης. Οπότε, για τον λόγο αυτό ζήτησα την παραίτησή του, την οποία περίμενα από την αρχή της εβδομάδας. Επικοινώνησα τώρα με το γραφείο μου για να δω τι γίνεται και πού είναι. Οπότε, ως προς αυτό, ως προς την άσκηση παράλληλων καθηκόντων, έχετε απόλυτο δίκιο και γι’ αυτόν τον λόγο, σεβόμενη τη δική μας νομοθεσία, ζήτησα την παραίτησή του.

Θα είμαι απολύτως ειλικρινής. Εμένα δεν με ενδιαφέρει η κομματική ισορροπία μεταξύ των στελεχών του διοικητικού συμβουλίου του Κέντρου Πρόνοιας. Αυτό που με ενδιαφέρει είναι να λειτουργεί και να προασπίζει το βέλτιστο συμφέρον των φιλοξενούμενων και των ωφελούμενων μέσα στο κέντρο αυτό. Οπότε, θα ήθελα να είμαι λίγο πιο συγκεκριμένη και να σας πω ότι όντως, κάνουν σωστά τη δουλειά τους.

Στην ερώτησή σας μιλήσατε για διαρροή υγραερίου στο Παράρτημα Παιδικής Προστασίας στη Ρόδο. Αυτή η ανησυχία εκφράστηκε από δύο μοναχές, εκ των οποίων η μία ήταν ογδόντα ετών και η άλλη ογδόντα δύο ετών. Πήγαν, λοιπόν, οι μοναχές στο παράρτημα και μύρισαν υγραέριο. Τι ήταν αυτό; Ενημερώθηκαν από την κοινωνική λειτουργό, η οποία ήταν πλήρως ενήμερη, ότι κατόπιν πρωτοκόλλου και τήρησης πρωτοκόλλου, μία φορά τον μήνα και κάθε φορά που αλλάζουν φιάλες γίνεται έλεγχος. Οπότε, ο άνθρωπος του συνεργείου ήταν εκεί και έκανε την αλλαγή φιαλών και γι’ αυτό και μύριζε. Δηλαδή, σωστά οσμίστηκαν οι μοναχές. Ωστόσο, ήταν βάσει του συγκεκριμένου πρωτοκόλλου.

Επίσης, όσον αφορά στην ανεπάρκεια ελέγχου πυρασφάλειας, κρατήστε τα εξής στοιχεία: Το Κέντρο Κοινωνικής Πρόνοιας Νοτίου Αιγαίου προχώρησε για πρώτη φορά σε μειοδοτικό διαγωνισμό με σύμβαση παροχής υπηρεσιών τεχνικού ασφαλείας για όλες τις εγκαταστάσεις στις αρχές Φεβρουαρίου. Στόχος ήταν αυτό ακριβώς που είπατε, η άμεση καταγραφή και αποκατάσταση των προβλημάτων σε κτηριακό, ηλεκτρολογικό και μηχανολογικό εξοπλισμό, ώστε να διαφυλαχθεί πλήρως η υγεία και η ασφάλεια των φιλοξενούμενων. Οπότε, πρώτη φορά έγινε μειοδοτικός διαγωνισμός για να γίνει μια μελέτη ως προς το βέλτιστο συμφέρον πυρασφάλειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Στο πλαίσιο αυτό, ο Πρόεδρος, για να μην πω ο τότε Πρόεδρος, μαζί με τα μέλη του διοικητικού συμβουλίου και διοικητικούς υπαλλήλους πραγματοποίησαν αυτοψία σε όλες τις εγκαταστάσεις των ιδρυμάτων. Οι όποιες ελλείψεις διαπιστώθηκαν στο θέμα πυρασφάλειας και των μέσων πυρόσβεσης έχουν ήδη αποκατασταθεί.

Συγκεκριμένα, διαπιστώθηκε έλλειψη μελέτης πυρόσβεσης για τα παραρτήματα και σήμερα έχει ήδη κατατεθεί στην Πυροσβεστική Υπηρεσία μελέτη για το Παράρτημα του Αγίου Ανδρέα, ενώ στο προσεχές χρονικό διάστημα κατατίθενται και οι μελέτες για τα υπόλοιπα παραρτήματα. Επιπλέον και συγκεκριμένα για τον Άγιο Ανδρέα, ο οποίος βρίσκεται δίπλα σε δασική έκταση, έγινε προληπτικά διάνοιξη των οδών διαφυγής και καθαρίστηκε ο περιβάλλον χώρος.

Οπότε, θα ήθελα να κλείσω με το εξής: Επιτρέψτε μου να σας πω ότι από την πλευρά μου θεωρώ πως θα έπρεπε να είναι αυτονόητο ότι το πεδίο της κοινωνικής πρόνοιας είναι πεδίο προσφοράς και κατάθεσης ψυχής τόσο από την πλευρά της διοίκησης, όσο και από την πλευρά των εργαζομένων. Για τον λόγο αυτό, δεν πρέπει και δεν μπορεί να προσφέρεται για πολιτική αντιπαράθεση στη βάση μιας αόριστης επίκλησης ατεκμηρίωτων δημοσιευμάτων.

Εκεί που θεωρώ -σας το λέω με ειλικρίνεια- ότι πραγματικά πρέπει να πράξουμε διαφορετικά, ήδη το πράξαμε και πηγαίνουμε με νέα διοίκηση στο Κέντρο Κοινωνικής Πρόνοιας Νοτίου Αιγαίου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Μιχαηλίδου. Ευχαριστώ πολύ και τις δύο κυρίες και αν πάτε, σας εύχομαι καλές διακοπές.

Τώρα προχωρούμε στην τέταρτη με αριθμό 953/22-7-2020 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Υγείας, με θέμα: «Ανάγκη για κάλυψη δαπάνης από τον ΕΟΠΥΥ στα αναλώσιμα υγειονομικού υλικού υπέρ των χρονίως πασχόντων από διαβητικό πόδι».

 Κυρία Αθανασίου, καλημέρα σας. Έχετε δύο λεπτά στη διάθεσή σας και φυσικά τη συμπαράσταση από το μεγαλύτερο μέρος των Βουλευτών της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, επανέρχομαι στην ερώτηση που έχει κατατεθεί από τις 18 Μαΐου και η οποία δεν απαντήθηκε και αφορά ένα πάρα πολύ σοβαρό θέμα το οποίο έχει να κάνει με τη λειτουργία της δημόσιας υγείας, με την ίδια την έννοια της δημοκρατίας και της ισότητας απέναντι στους Έλληνες πολίτες.

Πριν από μέρες, πληροφορήθηκα την έλλειψη δαπάνης από τη μεριά του ΕΟΠΥΥ στα αναλώσιμα υγειονομικού υλικού υπέρ των χρόνιων πασχόντων από διαβητικό πόδι. Όπως αντιλαμβάνεστε, αυτό το γεγονός δημιουργεί πλείστα και μείζονα προβλήματα στη ζωή των συμπολιτών μας. Αδικούνται κυρίως οι οικονομικά αδύνατοι, οι οποίοι λόγω της οικονομικής κρίσης, που μαστίζει τη χώρα μας τα τελευταία χρόνια, δεν μπορούν να αντεπεξέλθουν οικονομικά για να προβούν στην απαραίτητη συλλογή υγειονομικού υλικού, το οποίο είναι άκρως απαραίτητο για την κάλυψη τραυμάτων τα οποία έχουν λόγω του διαβήτη τους.

Όπως σημειώνουν οι ασθενείς, οι ήδη περιορισμένοι, κλειστοί προϋπολογισμοί του ΕΟΠΥΥ, που εφαρμόζονται όλα αυτά τα χρόνια, χωρίς να λαμβάνουν υπόψη τον ετήσιο επιπολασμό του σακχαρώδη διαβήτη που στη χώρα μας ξεπερνά το 5% δεν μπορούν να ανταποκριθούν στις πραγματικές ανάγκες των ανθρώπων που πάσχουν από χρόνιο σακχαρώδη διαβήτη με επιπλοκές στη χώρα μας.

Με την ψήφιση του προϋπολογισμού για το έτος 2019, η κατάσταση επιδεινώνεται και όχι μόνο δεν ανταποκρίνεται για ακόμα μία φορά στις πραγματικές ανάγκες των πασχόντων από διαβήτη, αλλά ελλοχεύει ο κίνδυνος για την οικονομική τους επιβάρυνση.

Απόσυρση των ιατροτεχνολογικών προϊόντων από την αγορά, αναφέρουν τα μέλη της ΠΟΣΣΑΣΔΙΑ. Αν και έχουν γίνει κάποιες προσπάθειες για τη στήριξη και των ανασφάλιστων συμπολιτών μας, δυστυχώς είναι ελλιπείς και αφορούν μόνο τον χώρο του φαρμάκου. Τα αναλώσιμα ιατροτεχνολογικά υλικά είναι άκρως απαραίτητα για την αποτελεσματική διαχείριση του σακχαρώδη διαβήτη και ίσης σπουδαιότητας με τη φαρμακευτική τους αγωγή. Οι ανασφάλιστοι συμπολίτες μας τα προμηθεύονται από τα φαρμακεία των νοσοκομείων. Δυστυχώς, όμως, ό,τι παρέχεται μέχρι τώρα είναι ελάχιστο σε σχέση με αυτά που έχουν ανάγκη οι διαβητικοί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σας προτείνουμε, λοιπόν, να τους τα εξασφαλίσετε, δηλαδή πρέπει να εξασφαλίσετε προς τους εν λόγω διαβητικούς από τα κατά τόπους φαρμακεία την προμήθεια των βασικών παρακάτω υλικών για την καθημερινή περιποίηση των ελκών στο διαβητικό πόδι, όπως οξυζενέ, φυσιολογικό ορό, αποστειρωμένες γάζες, ελαστικούς επιδέσμους, τσιρότα, αντισηπτικά σπρέι, αντιβιοτικές γάζες τύπου «Fucidin», γάντια και αποστειρωμένο βαμβάκι.

Τέλος, κρίνουμε ότι, όπως είναι αναμενόμενο, πρέπει να συμπληρωθεί σχετικά ο Ενιαίος Κανονισμός Παροχών Υγείας του ΕΟΠΥΥ, ώστε οι καλύψεις αυτές να κατοχυρωθούν και θεσμικά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αθανασίου.

Θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Κοντοζαμάνη, καλημέρα σας. Έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

 Κυρία Αθανασίου, ξεκινώντας την απάντησή μου θεωρώ απαραίτητο να αναφερθώ σε όλα όσα ισχύουν μέχρι σήμερα και είναι σχετικά με τις καλύψεις του ΕΟΠΥΥ για τη συγκεκριμένη κατηγορία ασθενών.

Βάσει, λοιπόν, του Ενιαίου Κανονισμού Παροχών Υγείας, στους χρονίως πάσχοντες διαβητικούς παρέχονται επιθέματα δερματικών βλαβών για διαβητικά έλκη, θεραπευτικά υποδήματα διαβήτη με ένθετα πέλματα, θεραπευτικά υποδήματα διαβήτη εξατομικευμένα κατόπιν λήψης προπλάσματος, καθώς και πέλμα διαβήτη εξατομικευμένο.

Επίσης, παρέχεται αναλώσιμο υγειονομικό υλικό, όπως ταινίες μέτρησης σακχάρου και σκαρφιστήρες ή αναλώσιμες συσκευές στιγμιαίας μέτρησης σακχάρου, ταινίες μέτρησης κετόνης, σύριγγες ινσουλίνης μίας χρήσης, βελόνες φυσιγγοσυρίγγων, βελόνες χορήγησης ινσουλίνης, αναλώσιμα συσκευών έγχυσης ινσουλίνης, όπως καθετήρες έγχυσης ινσουλίνης, δεξαμενές, αισθητήρες μέτρησης, μπαταρίες.

 Από όλες τις ανωτέρω αναφερόμενες παροχές, τις οποίες δίνει ο ΕΟΠΥΥ μέσω του Ενιαίου Κανονισμού Παροχών Υγείας, πιστεύω ότι γίνεται απολύτως κατανοητό ότι η ποικιλία των ειδών αυτών είναι, κατ’ αρχάς, επαρκής για να καλύψει όλες τις ανάγκες των πασχόντων από διαβητικό πόδι, με σκοπό τη βελτιστοποίηση της υγείας τους και τη θεραπεία καταστάσεων απότοκων του σακχαρώδους διαβήτη.

Πάμε, όμως, ένα βήμα παρακάτω, για να δούμε πώς διευρύνονται αυτές οι παροχές. Εδώ έχω να σας πω ότι πολύ σωστά έχει προβλεφθεί ότι για τις περιπτώσεις πασχόντων που χρήζουν παροχής πιο εξειδικευμένων, μη προβλεπόμενων ειδών για τη θεραπεία τους, εφαρμόζεται το άρθρο 62, «Αποζημίωση παροχών εκτός ΕΚΠΥ», όπου ορίζονται τα εξής: «Με απόφαση του Διοικητικού Συμβουλίου του ΕΟΠΥΥ, έπειτα από εισήγηση της αρμόδιας διεύθυνσης και θετική γνωμοδότηση του Ανώτατου Υγειονομικού Συμβουλίου, ο Οργανισμός δύναται να αποζημιώνει παροχές που δεν προβλέπονται στον παρόντα Κανονισμό».

Αυτό τι σημαίνει; Σημαίνει ότι για κάθε επιπλέον ανάγκη που κρίνεται ρεαλιστική, η αρμόδια διεύθυνση του ΕΟΠΥΥ εισηγείται, το Ανώτατο Υγειονομικό Συμβούλιο γνωμοδοτεί, με τελικό αποδέκτη τον ασθενή.

Είναι γεγονός ότι υπάρχει υγειονομικό υλικό το οποίο δεν καλύπτεται, γιατί πραγματικά, δεν είναι δυνατή η κάλυψη του συνόλου των δαπανών από τον ΕΟΠΥΥ, δεδομένου ότι ο προϋπολογισμός, όπως και κάθε προϋπολογισμός δεν έχει απεριόριστες πιστώσεις. Σε κάθε περίπτωση, όμως, εξετάζουμε την περίπτωση αυτή και τη διεύρυνση των παροχών, διότι βρίσκεται σε εξέλιξη η επικαιροποίηση του Ενιαίου Κανονισμού Παροχών Υγείας, προκειμένου να καλύψουμε περαιτέρω ανάγκες όχι μόνο των διαβητικών, αλλά και άλλων κατηγοριών ασθενών, προς όφελος πάντα των ασθενών, όμως πάντα μέσα στο πλαίσιο των πραγματικών αναγκών και βάζοντας προτεραιότητες.

Έχουμε, άλλωστε, τονίσει ότι ο διαβήτης είναι προτεραιότητα στον σχεδιασμό μας για την πολιτική υγείας, με συγκεκριμένα μέτρα, τα οποία έχουμε ανακοινώσει, όπως μεταξύ άλλων, την ουσιαστική λειτουργία, ενίσχυση και αύξηση των διαβητολογικών κέντρων σε όλη τη χώρα και βεβαίως, όπως σας είπα, τη διεύρυνση των παροχών που εξετάζουμε μέσω του επανασχεδιασμού του Ενιαίου Κανονισμού Παροχών Υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κοντοζαμάνη.

Κυρία Αθανασίου, έχετε τρία λεπτά και εσείς για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, έχετε εικόνα του αριθμού των ακρωτηριασμών ετησίως εξαιτίας του διαβήτη; Έχετε ακριβή στοιχεία; Πέρα από το δυσβάσταχτο ψυχικό κόστος για τον ασθενή που ακρωτηριάζεται -που όση δύναμη ψυχής και αν έχει, δεν ξεπερνιέται- θα μπορούσατε να μας ενημερώσετε ποιο είναι το οικονομικό κόστος κάθε ακρωτηριασμού για το κράτος; Ενδεχομένως, οι οικονομικές συνέπειες ενός ακρωτηριασμού να κοστίζουν πολύ περισσότερο, τελικά, από την επιχειρούμενη εξοικονόμηση της δαπάνης.

Το διαβητικό πόδι είναι κατάσταση τόσο σοβαρή, που, αν δεν λάβει την κατάλληλη φροντίδα, απειλεί είτε με ακρωτηριασμό του πάσχοντος μέλους είτε με θάνατο, εξαιτίας της σήψης. Η επισταμένη, σχολαστική καθαριότητα με τη βοήθεια ειδικών επιθεμάτων, δυστυχώς ακριβών, είναι απαραίτητη στην κατάσταση αυτή και δεν μπορεί να αντικατασταθεί με άλλες θεραπείες.

Χθες ψηφίστηκε η ίδρυση του ΟΔΙΠΥ, με στόχο να έχουμε καλύτερη εξυπηρέτηση σε θέματα υγείας των ασθενών, αφού θα έχει ανιχνεύσει τις πραγματικές τους ανάγκες. Στο πλαίσιο αυτό, υπενθυμίζουμε ότι, επειδή κάποιοι ασθενείς είναι προχωρημένης ηλικίας ή έχουν κινητικά προβλήματα ή εξαιτίας της μεγάλης αναμονής στα μεγάλα νοσοκομεία, προκειμένου να οριστεί ραντεβού για την περιποίηση των πληγών, ελκών, τραυματισμών των πασχόντων από σακχαρώδη διαβήτη, όσοι έχουν την οικονομική δυνατότητα απευθύνονται σε ιδιώτες, αναλαμβάνοντας βέβαια, τα έξοδα οι ίδιοι.

Αντιλαμβάνεστε, βέβαια, ότι αυτό επιτείνει τις ανισότητες στην υγεία, που πρέπει να είναι αγαθό προσβάσιμο σε όλους ανεξαιρέτως και οφείλετε άμεσα να τις καταπολεμήσετε.

Ως Ελληνική Λύση, προτείνουμε να λάβετε υπ’ όψιν την πρότασή μας και να αξιοποιήσετε άμεσα την πρωτοβάθμια υγεία, να μη χάνεται άλλος χρόνος, ώστε να υπάρχουν ιατρεία αγγειοχειρουργικής, πλαστικής χειρουργικής για τη φροντίδα των τυχόν τραυμάτων των διαβητικών σε κάθε ΤΟΜΥ και σε κάθε ΠΕΔΥ. Απέναντι στην κοινωνία σταθείτε υπεύθυνα. Είναι ένα θέμα σοβαρό, το οποίο δείχνει και το ποιόν της κοινωνικής και ανθρωπιστικής πολιτικής ενός ευνομούμενου κράτος. Να είστε αρωγός σε κάθε προσπάθεια και δίκαιο αίτημα των αδυνάτων.

Σας καλώ να παρέμβετε άμεσα, για να αποκατασταθεί αυτή η κατάφωρη αδικία εις βάρος των Ελλήνων συμπολιτών μας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αθανασίου.

Κύριε Κοντοζαμάνη, έχετε τον λόγο για τρία λεπτά και εσείς.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κυρία Αθανασίου, βεβαίως και γνωρίζουμε τόσο τα οικονομικά στοιχεία όσο και τα ζητήματα που προκύπτουν και αφορούν την ποιότητα ζωής αυτών των ασθενών και σίγουρα, στις βαριές περιπτώσεις στις οποίες αναφερθήκατε, η συγκεκριμένη κατηγορία ασθενών απολαμβάνει πλήθος παροχών. Όπως σας είπα, δίνουμε προτεραιότητα σε ό,τι αφορά όχι μόνο στους ασθενείς που πάσχουν από διαβητικό πόδι, αλλά και σε όλη την κατηγορία των διαβητικών ασθενών. Γνωρίζουμε τα επιδημιολογικά στοιχεία. Γνωρίζουν όλοι ότι εξελίσσεται σε μάστιγα ο διαβήτης, όχι μόνο στη χώρα μας, αλλά και παγκοσμίως. Και όπως σας είπα, έχουμε μια ολοκληρωμένη πολιτική για να αντιμετωπίσουμε τα ζητήματα αυτά.

Χαίρομαι που κάνατε αναφορά στην πρωτοβάθμια φροντίδα υγείας, διότι εκεί πρέπει να αντιμετωπίζονται τα ζητήματα αυτά, να μην ταλαιπωρείται ο ασθενής στους διαδρόμους των νοσοκομείων, να υπάρχει μια ολιστική προσέγγιση της αντιμετώπισης του ζητήματος αυτού, διότι ο διαβήτης είναι μια πολυπαραγοντική νόσος και βεβαίως, να διασφαλίζουμε την πρόσβαση των διαβητικών ασθενών και όχι μόνο των διαβητικών, αλλά όλων των ασθενών, στις απαραίτητες υπηρεσίες υγείας.

Έχουμε σημειώσει αυτά που είπατε. Σας είπα ότι εξετάζουμε τον Ενιαίο Κανονισμό Παροχών Υγείας και έχουμε τονίσει και το τονίζω για μια ακόμη φορά ότι δεν πρόκειται να αφήσουμε πίσω κανέναν συμπολίτη μας, που έχει ανάγκη από υπηρεσίες υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κοντοζαμάνη.

Ευχαριστούμε πολύ, κυρία Αθανασίου. Καλές διακοπές και σε εσάς και στους συναδέλφους σας.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 31-7-2020: Ποινική δικογραφία που αφορά στον διατελέσαντα Υφυπουργό Εξωτερικών κ. Ευριπίδη Στυλιανίδη και ποινική δικογραφία που αφορά στους διατελέσαντες Υπουργούς Πολιτισμού κ. Γεώργιο Βουλγαράκη και Μιχαήλ Λιάπη.

Προχωρούμε στη συζήτηση της πρώτης με αριθμό 954/24-7-2020 επίκαιρης ερώτησης δευτέρου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Υγειονομικοί έλεγχοι στον συνοριακό σταθμό Κακαβιάς λόγω COVID-19».

Κυρία Τζούφη, καλημέρα σας! Έχετε δύο λεπτά στη διάθεσή σας.

**ΜΕΡΟΠΗ ΤΖΟΥΦΗ:** Καλημέρα, κύριε Πρόεδρε!

Κύριοι Υπουργοί, καλημέρα!

Ξέρετε, κύριε Υπουργέ, τον έντονο προβληματισμό που δημιουργούν οι τελευταίες ανακοινώσεις του ΕΟΔΥ για την πορεία της νόσου του COVID. Υπάρχει ξεκάθαρη άνοδος των νέων μολύνσεων στη χώρα. Χτες είχαμε εξήντα πέντε καινούργια κρούσματα, με την πλειοψηφία βέβαια να είναι στα αστικά κέντρα, αλλά βεβαίως, έχουμε και σταθερά αυξημένο αριθμό στις πύλες εισόδου, που είναι σταθερά διψήφιος.

Επομένως, υπάρχει εύλογη ανησυχία για τους εργαζόμενους και τους πολίτες του Νομού Ιωαννίνων, που, με βάση τα δημοσιευμένα βέβαια στοιχεία, ανήκε στις περιοχές χαμηλού κινδύνου- για το τι γίνεται, διότι δεν υπάρχει προληπτικός έλεγχος και υγειονομική θωράκιση στα ελληνοαλβανικά σύνορα της Κακαβιάς. Θεωρούνται κλειστά μέχρι σήμερα, 31-7-2020 και θα ήθελα να μου πείτε τι άλλο θα γίνει από εδώ και πέρα, γιατί λήγει αυτή η ημερομηνία.

Παρ’ όλο, λοιπόν, το υπάρχον κλείσιμο, καθημερινά περνούν χιλιάδες πολίτες, περίπου τρεις με τέσσερις χιλιάδες ημερησίως, διότι είναι η δεύτερη σε αριθμό μετακινούμενων πολιτών χερσαία πύλη εισόδου στην Ελλάδα. Αυτό, βεβαίως, οφείλεται στην ιδιαιτερότητα που υπάρχει, διότι εμπίπτει ένας πολύ μεγάλος αριθμός πολιτών στις εξαιρέσεις των κλειστών συνόρων, όπως είναι οι κάτοχοι δελτίων ταυτότητας ομογενούς, οι κάτοχοι άδειας παραμονής λόγω εργασίας, οι έχοντες διπλή υπηκοότητα κ.λπ..

Αν αυτό το συνδυάσει κανείς και με το γεγονός ότι στη γειτονική Αλβανία αυτόν τον καιρό έχουμε πολύ αυξημένα κρούσματα -πάνω από εκατό ημερησίως- καταλαβαίνετε την αγωνία που υπάρχει, διότι φαίνεται ότι δεν υπάρχει συγκεκριμένο υγειονομικό πρωτόκολλο.

Επιπλέον, να σας θυμίσω ότι έρχεται ο Αύγουστος, όπου παραδοσιακά υπάρχει μεγάλη έξοδος προς την Αλβανία για τις καλοκαιρινές διακοπές τόσο των ομογενών, που μαζικά επισκέπτονται τα χωριά τους, όσο και όλων των υπολοίπων διαμενόντων στην Ελλάδα και φυσικά, η επάνοδός τους στο τέλος Αυγούστου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ακόμη ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Βεβαίως, κυρία συνάδελφε..

**ΜΕΡΟΠΗ ΤΖΟΥΦΗ:** Η απαιτούμενη συμπλήρωση που ανακοινώθηκε το τελευταίο διάστημα της φόρμας εντοπισμού επιβατών και της ηλεκτρονικής προαναγγελίας της σύντομης μετακίνησης, είναι βεβαίως θετικές κινήσεις, αλλά δεν λύνουν το πρόβλημα.

Με το κλείσιμο των συνόρων που αναγγέλθηκε πριν από δέκα ημέρες από το Μαυρομάτι και τη Μέρτζιανη, έχουμε επιδείνωση, διότι αυξάνει το φορτίο των διακινούμενων πολιτών. Σύμφωνα με δηλώσεις του προέδρου των τελωνειακών, μιλάμε για ένα φορτίο περίπου τριάντα δύο χιλιάδων πολιτών, που θα περνούν τα σύνορα την εβδομάδα.

Έχει, επίσης, αναφερθεί ότι έγινε άπαξ ένας δειγματοληπτικός έλεγχος προ μηνός στο συνοριακό σταθμό, που έδωσε έναν αριθμό θετικών κρουσμάτων, αλλά δεν έχει υπάρξει πλήρης ενημέρωση για το σύνολο των ελέγχων και των αποτελεσμάτων. Αντιθέτως, στον Προμαχώνα, που είναι βέβαια η πρώτη χερσαία πύλη εισόδου από τα σύνορα, υπάρχουν -και σωστά- κλιμάκια του ΕΟΔΥ που κάνουν τακτικούς δειγματοληπτικούς ελέγχους.

Τελειώνω, λοιπόν, με τις ερωτήσεις μου.

Η πρώτη ερώτηση, προφανώς, είναι η εξής: Πως σκέφτεται το Υπουργείο Υγείας να αντιμετωπίσει αποτελεσματικά το πρόβλημα; Εμείς προτείνουμε, βεβαίως, την εγκατάσταση κινητών μονάδων του ΕΟΔΥ στον Υγειονομικό Σταθμό της Κακαβιάς, που μπορούν, σε συνεργασία με το Υγειονομείο, που λειτουργεί στον σταθμό και είναι στελεχωμένο με γενικό γιατρό, να κάνουν απαραίτητους ελέγχους, να διαχειρίζονται τυχόν ύποπτα περιστατικά και να καθοδηγούν, όταν χρειαστεί και όπου επιβάλλεται, σε ενέργειες το προσωπικό που υπάρχει στον συνοριακό σταθμό τόσο του Τελωνείου όσο και του Αστυνομικού Σταθμού.

Το δεύτερο στο οποίο θέλω την απάντησή σας, γιατί νομίζω ότι είναι κρίσιμο το θέμα της πανδημίας, είναι το εξής: Σκέφτεται το Υπουργείο σας, σε συνεργασία με το Υπουργείο Παιδείας, να ενισχύσει περαιτέρω το Πανεπιστημιακό Εργαστήριο Ιωαννίνων, ώστε να μπορεί εκεί έγκαιρα και άμεσα να διερευνά τυχόν ύποπτα κρούσματα; Χρειάζεται, βεβαίως, ενδυνάμωση.

Επίσης, σκέφτεστε να εγκαταστήσετε περιφερειακή δομή του ΕΟΔΥ, που θα βοηθήσει και στην έγκαιρη αντιμετώπιση και στο συντονισμό και στην εξασφάλιση της απαραίτητης και χρήσιμης ενημέρωσης και πληροφόρησης και των εργαζομένων και των ταξιδιωτών, αλλά και της τοπικής κοινωνίας ευρύτερα, που είναι πάρα πολύ κρίσιμο για τον τρόπο της ατομικής ευθύνης, που θα δείξουν οι πολίτες που τον έδειξαν στην πρώτη φάση;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Τζούφη.

Στην ερώτησή σας θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Κοντοζαμάνη, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Τζούφη, η Κυβέρνηση συνολικά, το Υπουργείο Υγείας, ο Εθνικός Οργανισμός Δημόσιας Υγείας, η Γενική Γραμματεία Πολιτικής Προστασίας, όλοι μαζί συντονισμένα έχουμε την ευθύνη παρακολούθησης και υλοποίησης συγκεκριμένου σχεδίου, που αφορά την είσοδο και έξοδο από τη χώρα πολιτών και ταξιδιωτών. Σύμφωνα με αυτό, τριάντα μία πύλες εισόδου της χώρας παρακολουθούνται για την είσοδο και έξοδο, σύμφωνα με συγκεκριμένες διαδικασίες.

Επομένως, υπάρχει σχέδιο, αλλά και έλεγχος στοχευμένος και συγκεκριμένος, προκειμένου να διασφαλίσουμε την υγεία τόσο των Ελλήνων πολιτών, όσο και των ταξιδιωτών που εισέρχονται στη χώρα και, βεβαίως, να θωρακίσουμε τη δημόσια υγεία στη χώρα.

Όλοι όσοι επιτρέπεται να εισέλθουν στη χώρα μας, έχουν την υποχρέωση της συμπλήρωσης προ εικοσιτετραώρου του λεγόμενου «PLF», της φόρμας εντοπισμού επιβατών. Σε αυτούς τους επιβάτες διεξάγονται, πραγματοποιούνται στοχευμένοι εργαστηριακοί έλεγχοι -δεν κάνουμε κάτι στην τύχη- ανάλογα με τα επιδημιολογικά δεδομένα που έχουμε στη διάθεσή μας από όλες τις χώρες και, βεβαίως, σύμφωνα και με τα υπόλοιπα επιστημονικά στοιχεία, τα οποία υπάρχουν στη διάθεσή μας, όπως ορίζονται από διάφορες διαδικασίες και αποφάσεις της εθνικής επιτροπής των ειδικών που έχουμε και άλλων φορέων.

Άρα, είναι στοχευμένοι οι έλεγχοι και ανάλογα, όπως σας είπα, με το επιδημιολογικό φορτίο της κάθε χώρας. Ανάλογα, επίσης, λαμβάνουμε και αποφάσεις. Αυτό φαίνεται ξεκάθαρα, διότι και έχουμε απαγορεύσει την είσοδο κατά την περίοδο αυτή της τουριστικής περιόδου σε πολίτες συγκεκριμένων χωρών και έχουμε αυστηροποιήσει τα μέτρα σε πολίτες, οι οποίοι έρχονται από χώρες με υψηλό επιδημιολογικό φορτίο ή έχουμε απαγορεύσει εντελώς την είσοδο σε πολίτες χωρών, όπως είναι η Τουρκία και το Ισραήλ. Τίποτα, επομένως, δεν γίνεται τυχαία.

Τουλάχιστον εννέα χιλιάδες διαγνωστικά τεστ ανίχνευσης κορωνοϊού πραγματοποιούνται ημερησίως στις πύλες εισόδου της χώρας μας. Βεβαίως, μετά τη διεξαγωγή αυτών των τεστ, οι ταξιδιώτες αυτοπεριορίζονται στα καταλύματα διαμονής τους για είκοσι τέσσερις ώρες, μέχρι την έκδοση του αρνητικού αποτελέσματος.

Ειδικότερα, όμως, για τον συνοριακό σταθμό της Κακαβιάς επιτρέψτε μου να σας πω το εξής: Είναι κλειστός -δεν είναι πύλη εισόδου της χώρας- ως προς τη διέλευση τουριστών και άλλων ταξιδιωτών και επιτρέπονται οι λεγόμενες «ουσιώδεις μετακινήσεις», όπως κι εσείς αναφέρατε και πολύ καλά γνωρίζετε, όπως είναι οι πολίτες με δηλωμένη μόνιμη κατοικία στην Ελλάδα, οι οποίοι είτε εργάζονται στην Αλβανία είτε έχουν άλλη επαγγελματική δραστηριότητα και δικαιολογείται η μετακίνησή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ακόμη λίγο χρόνο.

Καταλαβαίνετε ότι αφενός, δεν είναι εφικτό να απαγορεύσουμε αυτές τις επαγγελματικές δραστηριότητες εις βάρος της οικονομίας, εις βάρος εργοδοτών και εργαζομένων και αφετέρου δεν είναι ρεαλιστικό να ελέγχονται καθημερινά οι ίδιοι άνθρωποι που διέρχονται τα σύνορα.

Έλεγχοι γίνονται. Τα κλιμάκια του ΕΟΔΥ έχουν πραγματοποιήσει επισκέψεις και θα συνεχίσουν να πραγματοποιούνται. Έχουν επισκεφτεί ήδη την περιοχή του συνοριακού σταθμού της Κακαβιάς στις 11, στις 12, στις 14 και στις 15 Ιουλίου, πραγματοποιώντας συνολικά τουλάχιστον δύο χιλιάδες δειγματοληψίες.

Η εγκατάσταση κινητής μονάδας του ΕΟΔΥ στον συνοριακό σταθμό βεβαίως και εξετάζεται ως πιθανό ενδεχόμενο, σε περίπτωση που το απαιτήσουν οι συνθήκες, εξετάζοντας πάντοτε τα επιδημιολογικά δεδομένα, κάτι που δεν έχει συμβεί μέχρι στιγμής, να υπάρξει, δηλαδή, ανησυχία αύξησης των κρουσμάτων από αυτούς που εισέρχονται από την Κακαβιά.

Κλείνοντας, και επειδή αναφερθήκατε στο Πανεπιστημιακό Νοσοκομείο Ιωαννίνων, είναι σίγουρα πολύ ουσιαστικός ο ρόλος του στην υγειονομική κάλυψη της Ηπείρου και της ευρύτερης περιοχής. Το Πανεπιστημιακό Νοσοκομείο Ιωαννίνων έπαιξε σημαντικό ρόλο κατά την περίοδο της διαχείρισης της πανδημίας. Όπου χρειάζεται, σε συνεργασία με τη διοίκηση του νοσοκομείου και της υγειονομικής περιφέρειας, ενισχύουμε τη λειτουργία του.

Βεβαίως θέλουμε να ενισχύσουμε περαιτέρω το εργαστήριο στο Πανεπιστήμιο, όπου διεξάγεται μοριακός διαγνωστικός έλεγχος. Το έχουμε κάνει και σε άλλα πανεπιστημιακά εργαστήρια. Αυτό, βεβαίως, γίνεται βάσει σχεδιασμού, εφόσον χρειάζεται, εφόσον έχουμε την ανάγκη περισσοτέρων διαγνωστικών τεστ και δεν καλύπτεται η ημερήσια παραγωγική μας ικανότητα.

Μέχρι στιγμής, όλα εξελίσσονται ομαλά. Άλλωστε, τα δείγματα αυτά, εφόσον δεν επαρκεί το Πανεπιστημιακό Νοσοκομείο Ιωαννίνων, μεταφέρονται την ίδια ημέρα και γίνεται ο έλεγχος σε άλλα εργαστήρια της χώρας, και δεν υπάρχει κανένα απολύτως πρόβλημα.

Τέλος, για το Πανεπιστημιακό Νοσοκομείο Ιωαννίνων, όχι μόνο θα ενισχύσουμε τον εργαστηριακό έλεγχο, αλλά βρίσκεται σε εξέλιξη περαιτέρω ενίσχυσή του. Υπάρχουν διαθέσιμες κλίνες απλής νοσηλείας αποκλειστικής χρήσης αυτή τη στιγμή ασθενών με κορωνοϊό, όπως και αντίστοιχες κλίνες ΜΕΘ. Υπάρχει επάρκεια μέσων ατομικής προστασίας.

Έχουμε τονίσει πάρα πολλές φορές, ότι η πανδημία δεν έχει τελειώσει. Ο σχεδιασμός μας δεν έχει σταματήσει. Συνεχίζουμε να ενισχύουμε το Εθνικό Σύστημα Υγείας και τα νοσοκομεία της Ηπείρου με τις απαραίτητες υλικοτεχνικές υποδομές, με τα απαραίτητα μέσα ατομικής προστασίας, με ανθρώπινο δυναμικό όπου χρειάζεται, έτσι ώστε να θωρακίσουμε ακόμα περισσότερο τη δημόσια υγεία και την υγεία των πολιτών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Κυρία Τζούφη, δίνω και σε εσάς τρία λεπτά.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Θα επανέλθω, κύριε Υπουργέ, γιατί δεν πήρα συγκεκριμένες απαντήσεις στο κομμάτι της απαγόρευσης. Ναι, τα σύνορα είναι κλειστά, αλλά, με βάση τα δεδομένα που καταγράφονται καθημερινά, περνάνε περίπου τέσσερις χιλιάδες άτομα την ημέρα. Αυτό σημαίνει ότι υπάρχει ένα υπαρκτό θέμα ,το οποίο χρήζει πιο τακτικού ελέγχου.

Η εισήγησή μου ήταν πολύ συγκεκριμένη: Ποιος μπορεί να κάνει αυτόν τον τακτικό δειγματοληπτικό έλεγχο; Αναφερθήκατε. Η ενημέρωση που έχω εγώ είναι ότι αυτό έγινε μία φορά και ότι έχουν ειπωθεί αποτελέσματα μόνο στα δύο χιλιάδες, που είπατε, δείγματα για τα οκτακόσια ογδόντα έξι. Από πού βγαίνουν αυτά τα πορίσματα των δειγματοληπτικών ελέγχων; Παρακαλούμε και εμείς και η τοπική κοινωνία και οι εργαζόμενοι να έχουμε μία σαφέστερη ενημέρωση, διότι στο ζήτημα της ενημέρωσης υπάρχει πολύ σοβαρό θέμα.

Σας είπα, επίσης, ότι αναμένεται να οξυνθεί το πρόβλημα αυτό στη διάρκεια του Αυγούστου. Το ξέρετε και εσείς και το ξέρουμε όλοι. Το αίτημα το οποίο υπάρχει και το οποίο είναι απολύτως εύλογο, είναι ότι χρειάζεται να υπάρξει ένας σταθερός έλεγχος στην Κακαβιά με την εγκατάσταση των κινητών μονάδων, που ακριβώς γι’ αυτό το λόγο είχαν σχεδιαστεί από εμάς.

Σας είπα ότι ήδη υπάρχει και ιατρική υποδομή. Όμως, θα μου επιτρέψετε να πω εδώ, ότι το θέμα της αξιοποίησης των ΚΟΜΥ είναι ιδιαίτερα σοβαρό, διότι υπάρχουν κρίσιμα ερωτήματα και για το ρόλο τους και για τη στελέχωση τους, διότι δεν υπάρχουν υγειονομικοί, αλλά και για την αποστολή τους. Ξέρετε πολύ καλά ότι έχει υποβληθεί -διότι είστε αρμόδιος Υπουργός- κατεπείγουσα επιστολή προς τον ΕΟΔΥ με αυτά τα ερωτήματα και με πολύ περισσότερα και πιο σκληρά από το Γενικό Γραμματέα Δημόσιας Υγείας, τον κ. Πρεζεράκο. Προφανώς, την έχετε. Μπορώ και να την καταθέσω. Πού είναι αυτές οι ΚΟΜΥ; Που επιχειρούν; Ποια είναι τα αποτελέσματα τους; Ποιοι τις στελεχώνουν; Διαχειρίζονται βιολογικά υγρά. Που είναι τα αποτελέσματα αυτών των βιολογικών υγρών; Ποιο είναι το πρωτόκολλο ακριβώς;

Θέλω να πω ότι εδώ υπάρχει σοβαρό πρόβλημα ενημέρωσης. Νομίζω ότι το Υπουργείο Υγείας ως αρμόδιο Υπουργείο, πρώτον, πρέπει να μεριμνήσει για την ύπαρξη κινητών μονάδων στην περιοχή του συνοριακού σταθμού Κακαβιάς και, βεβαίως, να απαντήσει και στο συνολικότερο πρόβλημα, το οποίο, όμως, δεν είναι θέμα της σημερινής μου ερωτήσεις.

Αναφερθήκατε στο Πανεπιστημιακό εργαστήριο. Εκείνο που ήθελα να πω με την εισήγηση μου είναι, ότι βεβαίως, θέλουμε ενίσχυση του εργαστηρίου. Τα πανεπιστημιακά εργαστήρια έδωσαν μάχη και κατάφεραν σε πολύ λίγο χρονικό διάστημα να συγκροτηθούν και να δίνουν αξιόπιστα αποτελέσματα.

Η δική μου εισήγηση είναι η εξής: Κάντε το τώρα -σας το έχουν ζητήσει τα πανεπιστήμια, το έχουν ζητήσει και στο Υπουργείο Παιδείας- ώστε αυτού του τύπου οι έλεγχοι που χρειάζονται, να γίνονται σε ένα περιφερειακό επίπεδο, για να υπάρχουν άμεσα αποτελέσματα για την αξιοπιστία των οποίων δεν αμφιβάλει κανείς. Εξάλλου, αυτό έγινε στο προηγούμενο χρονικό διάστημα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω, όμως, να επανέλθω και στο εξής: Επειδή μπροστά μας -σωστά είπατε- το θέμα του COVID υπάρχει -το ξέρουμε εμείς, το λέει ο ΠΟΥ, το γνωρίζετε εσείς- και επειδή έχουμε μία έκρηξη την καλοκαιρινή περίοδο, που δεν την περίμενε κανένας και βεβαίως, δεν μπορούμε να προχωρήσουμε με κλειστές κοινωνίες, χρειαζόμαστε υποδομές πρώιμου προληπτικού ελέγχου και αξιόπιστων αποτελεσμάτων που να στηρίζονται σε επιστημονικά δεδομένα.

 Θα μου επιτρέψετε να σας πω ότι χρειάζεται, όμως, και η ύπαρξη ενός -το είπα και πριν- μόνιμου περιφερειακού κλιμακίου του ΕΟΔΥ. Υπάρχουν κτηριακές εγκαταστάσεις στα Γιάννενα -νομίζω το γνωρίζετε- σε πρώην κτήριο που ανήκε στο ΚΕΕΛΠΝΟ. Δεν αξιοποιήθηκε. Έχει αξιόλογη υλικοτεχνική υποδομή και μπορεί να φιλοξενήσει δομές υγείας κυρίως κατά την περίοδο την οποία βιώνουμε και δομές Πρωτοβάθμιας Φροντίδας Υγείας, που θα τις χρειαστούμε με την αύξηση του επιπολασμού στον γενικό πληθυσμό που φαίνεται ότι υπάρχει τουλάχιστον στα μεγάλα αστικά κέντρα.

Μάλιστα, είχε προαποφασιστεί εκεί να πάει η 5η ΤΟΜΥ Ιωαννίνων και είχε υπογραφεί η σύμβαση ανάμεσα στον ΕΟΔΥ στην 6η ΥΠΕ πριν πολλούς μήνες. Δεν έχει γίνει από κει και πέρα κάποια ενέργεια για την υλοποίηση αυτής της σύμβασης.

Νομίζω, κύριε Υπουργέ, ότι τώρα είναι η ευκαιρία, το Υπουργείο σας, που έχει τη δυνατότητα να κάνει αυξημένες δαπάνες με αφορμή τον κορωνοϊό -δεν υπάρχει και δημοσιονομικός κορσές- να αξιοποιήσει αυτές τις υποδομές, στις οποίες ήδη αναφέρθηκα, για το όφελος και στην Πρωτοβάθμια Φροντίδα Υγείας, που την έχουμε όλοι ανάγκη, αλλά και για να υπάρξει ένα πιο σωστά οργανωμένο σύστημα δημόσιας φροντίδας υγείας, που όλοι αναγνωρίζουμε την ανάγκη της τη συγκεκριμένη στιγμή, με την ενίσχυση και τον εκσυγχρονισμό των υπαρχουσών δομών, αλλά και με τη δημιουργία νέων όπου αυτό κρίνεται απαραίτητο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κυρία Τζούφη.

Κύριε Κοντοζαμάνη, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Τζούφη, δεκτά όλα αυτά που λέτε. Επιτρέψτε μου, όμως, να σας πω πως ό,τι καταφέραμε μέχρι σήμερα και όπως προχωράμε κάθε μέρα, καταδεικνύουν ότι υπάρχει συγκεκριμένο σχέδιο, το οποίο υλοποιείται με επιτυχία, ότι το σύστημα λειτούργησε και λειτουργεί με επάρκεια και με επιτυχία και δεν αφήνουμε τίποτα στην τύχη του.

Σας είπα ότι εξετάζουμε καθημερινά τα επιδημιολογικά δεδομένα και όποτε χρειάστηκε και όποτε χρειαστεί θα παρέμβουμε. Δεν διαπιστώνεται μία βαριά επιδημιολογική εικόνα για την περιοχή της Ηπείρου, σύμφωνα με τα μέχρι σήμερα δεδομένα.

Σε ό,τι αφορά το θέμα της των κινητών μονάδων υγείας του ΕΟΔΥ, επιτρέψτε μου να σας πω ότι έχουν συσταθεί οκτώ κινητές μονάδες και άμεσα θα συσταθούν άλλες πέντε που θα καλύπτουν και την περιοχή της Κακαβιάς. Οι μονάδες αυτές αφορούν και το Νομό Ιωαννίνων.

Επίσης, η Διοίκηση της 6ης Υγειονομικής Περιφέρειας για την εύρυθμη λειτουργία των εν λόγω μονάδων και τη διευκόλυνση του έργου τους έχει συνδράμει -άρα όλο το σύστημα υγείας- στον ορισμό γιατρών των οικείων ΤΟΜΥ και των κέντρων υγείας της περιοχής των Ιωαννίνων και της ευρύτερης περιοχής της Περιφέρειας Ηπείρου, καθώς και με την παροχή υλικοτεχνικής υποδομής και την ενίσχυση σε ανθρώπινο δυναμικό, όπου αυτό χρειάζεται.

Επομένως, υπάρχει άριστη συνεργασία και επιτυχής εκτέλεση των καθηκόντων όλων των δομών υγείας στην περιοχή.

**ΜΕΡΟΠΗ ΤΖΟΥΦΗ:** Θα έχουμε ΚΟΜΥ στην περιοχή, κύριε Υπουργέ;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας είπα ότι έχουν συσταθεί οκτώ ΤΟΜΥ και αναμένεται να συσταθούν άλλες πέντε, που καλύπτουν όλη την περιοχή και θα καλύψουν και την περιοχή της Κακαβιάς.

Σας είπα, επίσης, ότι όλα τα τεστ που διεξάγονται και οι έλεγχοι γίνονται βάσει συγκεκριμένου προγραμματισμού, που έχει να κάνει με τα επιδημιολογικά δεδομένα. Βεβαίως, όλα αυτά αξιολογούνται καθημερινώς και αναλόγως, παρεμβαίνουμε.

Τώρα, σε ό,τι αφορά τα υπόλοιπα που είπατε, ναι, συμφωνούμε όλοι ότι το σύστημα πρέπει να ενισχύεται διαρκώς, προκειμένου να διασφαλίσουμε την καλύτερη παροχή υπηρεσιών υγείας.

Σε ό,τι αφορά την ανάγκη -όπως λέτε- δημιουργίας περιφερειακών δομών του ΕΟΔΥ, ο ΕΟΔΥ καλύπτει όλη την επικράτεια και, βεβαίως, είναι ένας επιχειρησιακός βραχίονας του Υπουργείου Υγείας, που λειτουργεί σε συνεργασία και με άλλες δομές του Υπουργείου Υγείας όπως είναι τα νοσοκομεία, οι δομές Πρωτοβάθμιας Φροντίδας Υγείας, κ.λπ..

Επομένως, υπάρχει ένα ευρύ φάσμα υπηρεσιών και δομών σε πρωτοβάθμιο επίπεδο και σε επίπεδο πρόληψης, προκειμένου να καλύπτονται οι ανάγκες της περιοχής.

Δεν υπάρχει λόγος να δημιουργούμε νέες δομές απλά για επικοινωνιακούς λόγους και να λέμε ότι δημιουργήσαμε κάτι, απλά για να το δημιουργήσουμε, εφόσον υπάρχουν οι δομές αυτές που καλύπτουν τις ανάγκες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υφυπουργέ.

Καλό καλοκαίρι, αν πάτε διακοπές. Το τραγούδι λέει πώς ό,τι αρχίζει ωραία τελειώνει με πόνο. Αρχίσαμε με πόνο, ελπίζω να τελειώσουμε ωραία, κύριε Φάμελλε.

Επόμενη είναι η δεύτερη με αριθμό 7583/22-6-2020 ερώτηση του κύκλου αναφορών-ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς, κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Στον αέρα η εκπόνηση των Ειδικών Περιβαλλοντικών Μελετών και η προστασία των προστατευόμενων περιοχών της Ελλάδας».

Κύριε Φάμελλε, έχετε δύο λεπτά στη διάθεσή σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υφυπουργέ, η ερώτησή μας υποβλήθηκε γραπτά στις 22 Ιουνίου. Δεν απαντήθηκε με τη γραπτή διαδικασία, γι’ αυτό και επανερχόμαστε προφορικά. Είναι μία από τις σοβαρές επιπτώσεις του αντιπεριβαλλοντικού ν.4685, για την οποία ανησυχούμε ότι θα ελεγχθούμε πολύ αυστηρά από την Ευρωπαϊκή Ένωση και είναι πιθανή η καθυστέρηση της εκπόνησης των ειδικών περιβαλλοντικών μελετών και της κύρωσης των προεδρικών διαταγμάτων για τις προστατευόμενες περιοχές της χώρας μας κατ’ αντιστοιχία των υποχρεώσεων της οδηγίας 92/43 Το γνωρίζετε πολύ καλά. Είχατε συμμετάσχει και εσείς στον έντονο διάλογο, που είχε γίνει εδώ στη Βουλή για τα συγκεκριμένα θέματα, τη λεγόμενη «ζωνοποίηση» των ειδικών περιβαλλοντικών μελετών και των περιοχών. Θυμάστε ότι όλες οι μη κυβερνητικές οργανώσεις, όλος ο επιστημονικός κόσμος και εμείς είχαμε καταθέσει την έντονη αντίθεσή μας, διότι θεωρούσαμε ότι και αντιεπιστημονικό, αλλά και ανεφάρμοστο είναι αυτό το οποίο έχετε προτείνει.

Εσείς επιμένετε και με προσωπικούς όρους και επιστημονικούς. Όμως, το ερώτημα τώρα είναι πώς εφαρμόζεται αυτό το οποίο ψήφισε η Κυβέρνησή σας.

Γνωρίζετε ότι έχουν ολοκληρωθεί όλα τα θέματα οριοθέτησης περιοχών από την κυβέρνηση ΣΥΡΙΖΑ. Βρέθηκε η χρηματοδότηση. Προκηρύχθηκαν σε δύο φάσεις, αν δεν κάνω λάθος το 2016, όλες οι ειδικές περιβαλλοντικές μελέτες για όλη την Ελλάδα, 17,5 δισεκατομμύρια. Ανατέθηκαν, εγκαταστάθηκαν οι μελετητικές ομάδες και τρέχει αυτή τη στιγμή ένα πρόγραμμα, που θα καλύψει σοβαρές υποχρεώσεις της χώρας και ως προς το περιβάλλον και ως προς την Ευρώπη. Και την ουσία, δηλαδή, της ποιότητας περιβάλλοντος, αλλά και τις υποχρεώσεις μας.

Όμως, ο αντιπεριβαλλοντικός ν.4685, αλλάζει τις προδιαγραφές. Αλλάζει το περιεχόμενο των ειδικών περιβαλλοντικών μελετών, γιατί αλλάζουν και τα σχέδια διαχείρισης και τα προεδρικά διατάγματα με βάση τη «ζωνοποίηση», την κατηγοριοποίηση χρήσεων, την οποία εισαγάγατε εσείς και την υποστηρίξατε εδώ στη Βουλή.

Όμως, αυτό, πέρα από τη συμφωνία με την οικολογική επιστήμη, τις διεθνείς συμβάσεις, δημιουργεί νέες υποχρεώσεις σε μελέτες, που έχουν ήδη ανατεθεί και έχουν ήδη συμβασιοποιηθεί. Δηλαδή, υπάρχει φυσικό αντικείμενο και οικονομικό αντικείμενο. Μάλιστα, δεν είναι απλά ότι τρέχουν οι μελέτες και τα μελετητικά σχήματα, είναι ότι όλη αυτή η διαδικασία θα καλύψει την υποχρέωση της χώρας μας, διότι έχουμε παραπεμφθεί στο Ευρωπαϊκό Δικαστήριο για μια καθυστέρηση που, αν δεν κάνω λάθος, είναι από τον ν. 1650/1986 και από τον νόμο του 2011.

Αυτά, ας πούμε ότι τα είχαμε βάλει σε μια σειρά και είχαμε λύσει τα προβλήματα του παρελθόντος.

Να πάω κατευθείαν στο δια ταύτα, γιατί ήδη ξεπέρασα τον χρόνο μου. Με βάση τον νόμο -αν δεν κάνω λάθος είναι η παράγραφος 2 του άρθρου 47- προβλέπεται η απόφαση αρμοδίου οργάνου του Υπουργείου Περιβάλλοντος. Άρα, τα ερωτήματα είναι τα εξής: Πρώτον, ποιο είναι το αρμόδιο όργανο. Δεύτερον, τι απόφαση θα βγει για την τροποποίηση των μελετών; Τρίτον, αυτή, όπως αναφέρει η παράγραφος 2 του άρθρου 47, θα τροποποιήσει και τις περιοχές; Διότι δεν έχετε δημοσιοποιήσει κατάλογο προστατευόμενων περιοχών σύμφωνα με την κατάταξη GR αλλά έναν γενικό χάρτη μόνο.

Επειδή οι μονάδες διαχείρισης, που εσείς τώρα θεσπίσατε, είναι διαφορετικές από τις περιοχές ευθύνης των ΕΠΜ, ρωτάμε τυπικά: Πώς θα εφαρμοστεί η παράγραφος 2 του άρθρου 47; Ποιο είναι το αρμόδιο όργανο; Πότε θα ανακοινωθούν οι περιοχές; Πότε θα τροποποιηθούν οι προδιαγραφές; Πότε θα λάβετε την εξουσιοδοτική διάταξη νόμου; Διότι δεν έχουμε βρει μέχρι στιγμής να υπάρχει εξουσιοδοτική διάταξη για Υπουργό, έτσι έστω να βγει υπουργική απόφαση.

Ως εκ τούτου, λοιπόν, να μας πείτε αν θα αλλάξει η ομαδοποίηση των μελετών, αν θα αλλάξει η κατάταξη των περιοχών μεταξύ των μελετών και των μονάδων διαχείρισης, αν θα τροποποιηθούν οι συμβάσεις μεταξύ του Υπουργείου και των μελετητικών γραφείων για να ενσωματωθούν οι προβλέψεις του ν.4685.

Επί της ουσίας το ερώτημα, κύριε Υπουργέ, είναι αυτό που νοιάζει όλους μας: Πότε θα ολοκληρωθούν οι ειδικές περιβαλλοντικές μελέτες και θα προκύψουν τα προεδρικά διατάγματα, για να μην έχουμε ούτε πρόστιμο ούτε καθυστέρηση στο περιβάλλον; Αυτό ενδιαφέρει και παρακαλώ για την απάντησή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φάμελλε.

 Θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου.

Έχετε τρία λεπτά στη διάθεσή σας.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αρχίζω από το πρώτο ερώτημα για την έκδοση απόφασης. Δεν πρόκειται να τροποποιηθούν οι περιοχές των ΕΠΜ στο πλαίσιο των απαιτήσεων του περιβαλλοντικού νόμου. Δεν θα διαφοροποιηθούν αυτές. Επίσης, οι όποιες μελλοντικές προδιαγραφές δεν επηρεάζουν τις μελέτες που ήδη «τρέχουν». Αυτές θα συνεχίσουν με τις σημερινές προδιαγραφές. Θα επανέλθω, όμως, στο ποιες προδιαγραφές είναι οι σημερινές και τι ελλείψεις είχαν. Οι ελλείψεις αυτές, φυσικά, θα αντιμετωπιστούν. Δεν χρειάζεται, όμως, να αλλάξουν οι προδιαγραφές. Προβλέπεται ήδη από τη σύμβαση.

Όσον αφορά το με ποια εξουσιοδότηση θα μπουν οι νέες προδιαγραφές, θα σας πω το εξής: Με την ίδια εξουσιοδότηση που είχαν βγει και οι παλιές. Με ποια εξουσιοδότηση είχαν βγει οι παλιές; Υπάρχει μια απόφαση του Υπουργού Περιβάλλοντος. Δεν θυμάμαι αν ήταν με δική σας υπογραφή ή του κ. Σταθάκη. Μπορεί και των δυο ενδεχομένως. Υπάρχει, λοιπόν, αυτή τη στιγμή διαδικασία μέσω της οποίας μπορούν να βγουν. Μπορεί να αλλάξει αυτό, αλλά ήδη υπάρχει η διαδικασία που καλύπτει.

Δεύτερον, η ομαδοποίηση των περιοχών «NATURA», στις οποίες αναφερθήκαμε, δεν αφορά τροποποίηση των ορίων τους, ούτε επηρεάζει τις ίδιες μελέτες. Αυτό που σκοπεύουμε να κάνουμε, είναι να μειώσουμε τον αριθμό των υπουργικών αποφάσεων για τα διαχειριστικά σχέδια, να είναι λιγότερες οι υπουργικές αποφάσεις. Τα π.δ. θα είναι ίδια στον αριθμό. Οι υπουργικές αποφάσεις, όμως, θα είναι λιγότερες με κάποια ομαδοποίηση, έτσι ώστε να χρειαστεί να εκδοθούν λιγότερες αποφάσεις. Περί αυτού πρόκειται. Δεν έχει, δηλαδή, σχέση με τις μελέτες τις ίδιες.

Από εκεί και πέρα, όντως θα πρέπει να αλλάξουν οι συμβάσεις των μελετών, που «τρέχουν». Όχι οι προδιαγραφές. Οι συμβάσεις. Για ποιο λόγο; Ο ν.1650, όπως ισχύει, αναφέρει ρητώς ότι με τα προεδρικά διατάγματα πρέπει να καθοριστούν χρήσεις γης. Το έχω πει επανειλημμένα. Καμμιά φορά κάποιοι το ξεχνούν, αλλά το λέει ρητώς ο νόμος από το 2011. Αναφέρει ότι τα π.δ πρέπει να προσδιορίσουν χρήσεις γης και όρους δόμησης. Αυτό λέει. Το ίδιο πράγμα λένε και οι συμβάσεις των μελετητών, ότι πρέπει, δηλαδή, να προσδιοριστούν χρήσεις γης και όροι δόμησης.

Αυτό που δεν είχε αναφερθεί πουθενά στις συμβάσεις ή στο υπόλοιπο πλαίσιο αυτού του προγράμματος, είναι το για ποιες χρήσεις γης μιλάμε, για ποιες κατηγορίες χρήσεων. Εφόσον δεν αναφερόταν σε κάτι άλλο, το εύλογο και λογικό συμπέρασμα είναι ότι αναφέρεται στις ήδη προβλεπόμενες από τη νομοθεσία. Δεν έλεγε κάτι άλλο. Αν δεν είναι οι ίδιες προβλεπόμενες από τη νομοθεσία, τότε θα έπρεπε να εγκριθεί και δημοσιοποιηθεί ένας νέος κατάλογος, με βάση τον οποίον θα έπρεπε, με κάποιες άλλες χρήσεις, να προχωρήσουν αυτές οι ειδικές περιβαλλοντικές μελέτες. Αυτό δεν έγινε ποτέ. Ούτε, όμως, υπήρξε κάποιος υπαινιγμός, ούτε δημοσίως, ούτε στις συμβάσεις.

Άρα, οι μελετητές όφειλαν, με ό,τι προέβλεπε η εκάστοτε νομοθεσία για τις χρήσεις γης -τώρα είναι το π.δ. 59, όπως έχει διαμορφωθεί, παλιότερα με άλλα νομοθετήματα- να εφαρμόσουν αυτές τις χρήσεις στις συγκεκριμένες περιπτώσεις.

Αυτό που αναφέρετε -και το έχετε ξαναπεί- ότι αυτές είναι χωροταξικές χρήσεις, είναι μια μόνιμη σύγχυση. Κάποιοι σας έχουν παραπληροφορήσει.

Κοιτάξτε να δείτε, οι χρήσεις γης, ως μηχανισμός χωρικής οργάνωσης, δεν είναι ούτε χωροταξικός, ούτε περιβαλλοντικός, ούτε πολεοδομικός. Είναι ένα χωρικό εργαλείο με το οποίο καθορίζεται, ανεξάρτητα από το είδος της περιοχής, τι επιτρέπεται και τι απαγορεύεται και αν αυτό που επιτρέπεται με ποιους όρους επιτρέπεται. Αυτή είναι η μεθοδολογία του εργαλείου χρήσεων γης. Η ίδια μέθοδος εφαρμόζεται οπουδήποτε.

Αυτό το οποίο διαφοροποιείται, προφανώς, είναι ότι ανάλογα με το είδος της περιοχής -τις ευαισθησίες της και τα χαρακτηριστικά της- ορίζουμε διαφορετικές συγκεκριμένες χρήσεις γης εκεί μέσω των σχεδίων. Αυτό είναι προφανές. Άλλη χρήση γης θα οριστεί κάπου όπου η περιοχή προσφέρεται για υψηλό τουρισμό, άλλη χρήση γης σε μια περιοχή στην οποία απαιτείται ισχυρή προστασία των προστατευόμενων ειδών. Αυτό, όμως, αφορά την επιλογή των συγκεκριμένων χρήσεων και των όρων τους. Μεθοδολογικά έχουμε πάντα το ίδιο. Πρέπει να ορίζεις τι επιτρέπεται και τι απαγορεύεται.

Αυτό ακριβώς κάνουν και οι λίγες ειδικές περιβαλλοντικές μελέτες που είχαν εγκριθεί μέχρι σήμερα από το παρελθόν. Και δεν τις αλλάξατε.

Περί αυτού πρόκειται, λοιπόν.

Εφόσον, λοιπόν, εσείς ποτέ δεν είχατε υπαινιχθεί ή προχωρήσει σε κάτι πιο συγκεκριμένο για διαφορετικές χρήσεις γης, πρέπει να χρησιμοποιούνται κάθε φορά αυτές που προβλέπει νομοθεσία. Το ίδιο γίνεται στη Γαλλία, το ίδιο γίνεται στην Ιταλία, το ίδιο γίνεται στην Πολωνία, το ίδιο γίνεται στη Βενεζουέλα. Στη Βενεζουέλα οι χρήσεις γης, που χρησιμοποιούνται στις περιοχές προστασίας και στις υπόλοιπες περιοχές, είναι ακριβώς οι ίδιες. Το λέω επειδή έχετε μια συμπάθεια, όχι εσείς προσωπικά. Ίδιες είναι σε όλο τον κόσμο. Οι ίδιες χρήσεις γης χρησιμοποιούνται από άποψη μεθοδολογίας. Η επιλογή των χρήσεων, σε συγκεκριμένη κάθε φορά περιοχή, εξαρτάται από τα χαρακτηριστικά της περιοχής.

Θα συνεχίσω στην δευτερολογία μου επί του ίδιου θέματος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Οικονόμου.

Κύριε Φάμελλε, Έχετε τρία λεπτά στη διάθεσή σας.

**ΣΩΚΡΑΤΗΣ ΦΑΜΕΛΛΟΣ:** Κύριε Υφυπουργέ, θα κρατήσω το επίπεδο. Σας το λέω εκ των προτέρων. Δεν θα μπλέξω στη συζήτηση το τι χρήσεις γης έχει η Βενεζουέλα. Πρέπει να τιμήσετε και τον πανεπιστημιακό ρόλο και τον πολιτικό ρόλο που έχετε.

Εμείς μιλάμε για την Ελλάδα τώρα και σας ρώτησα κάτι πάρα πολύ συγκεκριμένο. Δεν κατάλαβα την απάντηση και θα ήθελα, σας παρακαλώ πολύ, να επανέλθετε επί του συγκεκριμένου που σας ρώτησα.

Στην παράγραφο 2 του άρθρου 47 διαφωνήσαμε όλοι. Θεωρούμε ότι είναι αντιεπιστημονικό αυτό, που λέτε για τη «ζωνοποίηση». Δεν θα μπλέξουμε σ’ αυτή τη συζήτηση σήμερα. Σήμερα θα κριθείτε γι’ αυτό που εσείς νομοθετήσατε, όχι για τη δική μας άποψη. Λέει: «Η περιοχή που καλύπτει κάθε ειδική περιβαλλοντική μελέτη, η διαδικασία σύνταξης και έγκρισης, όπως και οι προδιαγραφές των ΕΠΜ, ορίζονται με απόφαση του αρμοδίου οργάνου, του Υπουργείου Περιβάλλοντος και Ενέργειας». Έχουν τροποποιηθεί οι προδιαγραφές -εσείς το επιλέξατε, εγώ θεωρώ ότι είναι λανθασμένο και επιστημονικά αλλά δεν είναι αυτό το ζήτημα- και έχει επέλθει αλλαγή στα κεφάλαια 4 και 5 των ΕΠΜ, αν δεν κάνω λάθος, που αφορά τη «ζωνοποίηση» και τα σχέδια διαχείρισης. Έχετε ένα μείγμα, όπως νομίζατε εσείς -λανθασμένο κατ’ εμέ- έχετε μία πρόταση δική σας με την οποία οργανώνονται οι χρήσεις γης στις περιοχές αυτές όχι με βάση τις ανάγκες του προστατευόμενου αντικειμένου, αλλά με βάση την από τα πάνω νομοθέτηση. Το επιλέξατε. Δεν το σχολιάζω. Δεν θέλω να μπλέξουμε τη συζήτηση. Σας ερωτάμε κάτι πάρα πολύ απλό. Είπατε ότι δεν θα αλλάξουν οι προδιαγραφές, ενώ αλλάξατε τις προδιαγραφές με τον ν.4685. Για ποιον λόγο θα αλλάξουν οι συμβάσεις, αφού δεν θα αλλάξουν οι προδιαγραφές;

Να επανέλθουμε, λοιπόν, στην αρχική ερώτηση; Η ανησυχία μας, κύριε Υπουργέ, είναι ότι με τον ν.4685 πέρα από τα υπόλοιπα προβλήματα θα καθυστερήσουν οι ειδικές περιβαλλοντικές μελέτες, άρα τα προεδρικά διατάγματα, άρα η Ελλάδα θα πάει στο Ευρωπαϊκό Δικαστήριο, άρα θα είστε υπεύθυνος και για ένα ακόμα πρόστιμο της Ελλάδας. Η Νέα Δημοκρατία έχει πολλά στην καμπούρα της τέτοια.

Όμως, να μιλήσουμε για το συγκεκριμένο. Εμείς δεν θέλουμε να πάει η Ελλάδα σε πρόστιμο. Θέλουμε να έχουμε προστασία στις περιοχές «NATURA». Σας το επισημαίνουμε λοιπόν και να επανέλθουμε στο συγκεκριμένο. Πρώτον, θα αλλάξουν οι προδιαγραφές; Ο ν.4685 το ζητάει. Δεύτερον, θα αλλάξει το οικονομικό αντικείμενο; Τρίτον, πού θα βρείτε τα λεφτά για να αλλάξετε το οικονομικό αντικείμενο, τις διαχειριστικές αρχές και το ΕΠΠΕΡΑΑ που απολύτως καθορισμένα; Ανησυχούμε ότι δεν θα τα λύσετε, άρα δεν θα τελειώσουμε ποτέ.

Θα σας πω συγκεκριμένα πράγματα που θα πρέπει να ξεκαθαρίσετε κι εδώ σε εμάς. Είναι μια ευκαιρία σήμερα. Πείτε μας αν θα υπάρχει τροποποίηση του φυσικού αντικειμένου της σύμβασης, γιατί μιλήσατε για αλλαγή σύμβασης χωρίς αλλαγή προδιαγραφών. Δεν το ξέρει αυτό ο τεχνικός κόσμος. Σας το λέω και ως μελετητής και ως σύμβουλος. Δεν υπάρχει κάτι τέτοιο. Πώς θα αλλάξετε τη σύμβαση χωρίς να αλλάξει το αντικείμενο και οι προδιαγραφές;

Θα αλλάξει το φυσικό αντικείμενο; Αυτό θα συμπαρασύρει αλλαγή του οικονομικού αντικειμένου; Πού θα βρεθούν τα λεφτά, αφού είναι το ΕΠΠΕΡΑΑ απολύτως συγκεκριμένο. Η διαχειριστική αρχή του ΕΠΠΕΡΑΑ και του ΕΣΠΑ τα γνωρίζει αυτά που λέτε;

Αν αλλάξουν όλα αυτά, ποιο είναι το χρονοδιάγραμμα που θα απαιτηθεί, γιατί βλέπω ότι θα πρέπει μέχρι τον Οκτώβριο του 2020 -δηλαδή σε τρεις μήνες αν βγάλετε και τον Αύγουστο- να ολοκληρωθεί το κεφάλαιο, που αναφέρεται στη ζωνοποίηση περιοχών και στα μέτρα διαχείρισης, αλλά και στη διαβούλευση ειδικής περιβαλλοντικής με τους επιστημονικούς, κοινωνικούς και τοπικούς εταίρους.

Εκ τούτου λοιπόν εγώ κρίνω ότι αυτά δεν προβλέπετε να τα κάνετε, κύριε Υπουργέ, μέχρι τις 20 Νοεμβρίου. Άρα αλλάζει και το χρονοδιάγραμμα και αν πάμε σε αλλαγή σύμβασης –που θέλει έγκριση από το ΕΣΠΑ, που θέλει πόρους, αλλαγή φυσικού αντικειμένου-, έχετε τουλάχιστον έναν χρόνο γραμμένο καθυστέρησης. Τουλάχιστον.

Γι’ αυτό σας γράφουμε αναλυτικά στην ερώτηση. Και αναρωτιέμαι μήπως δεν απαντήσατε γραπτά, γιατί δεν μπορείτε να απαντήσετε γραπτά; Μήπως τελικά ήταν στο πόδι γραμμένος ο ν.4685; Μήπως θέλετε να αντέξετε την πρόκληση να μας απαντήσετε γραπτά για όλα αυτά που σας ερωτώ; Συγκεκριμένα. Φυσικό αντικείμενο, χρονοδιάγραμμα, αλλαγές συμβάσεων, διαχειριστική αρχή του ΕΣΠΑ, έγκριση από τη διαχειριστική αρχή.

Επίσης, να μας πείτε πότε θα τελειώσουν οι ειδικές περιβαλλοντικές μελέτες, γιατί έτσι όπως μου τα είπατε στην απάντηση, που είπατε αλλαγή της σύμβασης, υποπτεύομαι ότι πρέπει να βρείτε και νέα χρηματοδότηση. Αυτό είναι αδιέξοδο. Θα μπλέξουμε με αυτή την ιστορία.

Και επειδή δεν θέλω να είμαστε εμείς υπεύθυνοι για καθυστέρηση της χώρας μας απέναντι στην Ευρωπαϊκή Ένωση, δεν θέλω να είμαστε εμείς υπεύθυνοι για νέο πρόστιμο, σας το λέω, θα έχετε και προσωπική ευθύνη, διότι βλέπω ότι δημιουργούνται και διαχειριστικά προβλήματα και μάλλον τροποποιήσεις συμβάσεων, άρα όλο το έργο των ΕΠΜ τινάζεται στον αέρα.

Τελικά, δεν είναι μόνο ότι δεν θέλετε να έχετε φορείς διαχείρισης, δεν θέλετε να έχετε δασικούς χάρτες, ακόμα και την εγκεκριμένη από την Ευρωπαϊκή Ένωση διαδικασία των ειδικών περιβαλλοντικών μελετών με τα προεδρικά διατάγματα θα την διακόψετε; Θα αλλάξετε συμβάσεις και σε αυτό; Άρα, ούτε ειδικές περιβαλλοντικές μελέτες δεν θα έχει η Ελλάδα;

Αποκαλύπτετε με την πρώτη απάντησή σας, κύριε Οικονόμου, και ότι δεν ξέρατε τι νομοθετούσατε στον ν.4685, αλλά και ότι σταματάτε τη διαδικασία των ΕΠΜ και αλλάζετε συμβάσεις.

Θα ήθελα λίγο πιο συγκεκριμένη, ρητή όμως, και εφαρμόσιμη απάντηση. Όχι για τη Βενεζουέλα, για όνομα του θεού! Να κρατήσουμε τη σοβαρότητά μας.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο για τη δευτερολογία σας.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Δεν μίλησα μόνο για τη Βενεζουέλα. Μίλησα για τη Γαλλία, την Ιταλία και αυτό το έκανα επειδή στο κείμενο της ερώτησης επαναφέρατε πάλι το θέμα των χρήσεων γης. Εσείς το επαναφέρατε και εγώ απάντησα. Αν δεν θέλατε να απαντήσω επ’ αυτού του θέματος, να μην το είχατε επαναφέρει.

Να ξεκινήσουμε από το τέλος για το πότε θα τελειώσουν οι ειδικές περιβαλλοντικές μελέτες. Οι μελέτες της πρώτης φάσης θα τελειώσουν το πρώτο εξάμηνο του 2021 και οι μελέτες της δεύτερης φάσης θα τελειώσουν το δεύτερο εξάμηνο του 2021.

Δεύτερον, για το θέμα του πρόσθετου οικονομικού αντικειμένου και για τις αναθεωρήσεις του χρονοδιαγράμματος έχει συζητηθεί το θέμα εκτενώς με τη διαχειριστική αρχή του ΕΠΠΕΡΑΑ και έχουν βρεθεί λύσεις. Θα δείτε ποιες είναι, σας το βεβαιώνω όμως ότι έχουν βρεθεί λύσεις.

όμως, επί της ουσίας λίγο, για τις καθυστερήσεις. Στην περίοδο της κυβερνήσεως ΣΥΡΙΖΑ η ένταξη του έργου των ΕΠΜ έγινε το 2016 και το ξεκίνημα έγινε το 2019. Άρα, η όποια καθυστέρηση ανάγεται στο παρελθόν. Και έχουν απαντήσει ήδη οι αρμόδιες υπηρεσίες του Υπουργείου, τον Αύγουστο αν θυμάμαι καλά, στην Ευρωπαϊκή Ένωση που έχουν εξηγήσει αυτά τα πράγματα. Η απάντηση ήταν πειστική, αλλά κάλυπτε και την περίοδο της κυβέρνησης ΣΥΡΙΖΑ.

Άρα λοιπόν, διαχρονικά υπάρχει μια μεγάλη καθυστέρηση στον καθορισμό χρήσεων γης και στις περιοχές «NATURA». Ασφαλώς, υπάρχουν μια χρονικά, ευθύνονται πολλοί, αλλά μέσα σε αυτούς είναι και ο ΣΥΡΙΖΑ. Αλλιώς θα το είχε ξεκινήσει νωρίτερα, δεν θα το ξεκινούσε το 2019, θα το ξεκινούσε το 2015, το 2016.

**ΣΩΚΡΑΤΗΣ ΦΑΜΕΛΛΟΣ:** Να μην έκανε διαγωνισμό για τις μελέτες;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Προφανώς με διαγωνισμό. Αυτό έλειπε να το κάνατε χωρίς διαγωνισμό!

**ΣΩΚΡΑΤΗΣ ΦΑΜΕΛΛΟΣ:** Γι’ αυτό έγιναν οι συμβάσεις.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Αυτό σημαίνει ότι έπρεπε να ξεκινήσει το 2019; Τέσσερα χρόνια μετά; Όχι. Αν χρειάζονται τέσσερα χρόνια για να κάνεις έναν διαγωνισμό,

**ΣΩΚΡΑΤΗΣ ΦΑΜΕΛΛΟΣ:** Δύο ήταν, κύριε Υπουργέ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Καταλαβαίνετε ότι υπερβάλλετε. Αν χρειάζονται τέσσερα χρόνια για έναν διαγωνισμό, θα έπρεπε να χρειάζονται πάντα, για όλους τους διαγωνισμούς.

Δεν ήταν μόνο ο διαγωνισμός. Η όλη καθυστέρηση την περίοδο του ΣΥΡΙΖΑ κάλυψε μια ολόκληρη τετραετία. Και τελικά το πρόγραμμα το οποίο εγκρίθηκε και ξεκίνησε, ξεκίνησε με τελείως ελλιπείς προδιαγραφές.

Ο ίδιος ο σύμβουλος συντονιστής του προγράμματος, που επί της δικής σας Υπουργίας είχε αναλάβει το έργο, μας είπε ότι αντιλήφθηκε με τις επεξεργασίες, που έκανε ότι υπάρχουν σημαντικά θεσμικά θέματα στις προδιαγραφές και στο όλο πλαίσιο του προγράμματος των ειδικών περιβαλλοντικών μελετών, τα οποία απαιτούν ρύθμιση, ώστε να υπάρχει το απαιτούμενο επίπεδο ευελιξίας των αναδόχων κ.λπ..

Ένα από τα προβλήματα ήταν ότι υπήρχε μια λογική μαζικών απαγορεύσεων, που δεν συνάδει με το πνεύμα των δύο βασικών κοινοτικών οδηγιών, οικοτόπων και πτηνών, και ότι θα έπρεπε να είναι δυνατόν σε κάποιες περιπτώσεις να επιτρέπονται οι ανθρωπογενείς χρήσεις. Μεταξύ των άλλων προβλημάτων που επισημαίνει ο σύμβουλος, που εσείς είχατε επιλέξει, αναφέρει ότι το πλαίσιο ήταν προβληματικό και γι’ αυτό ζήτησε από τη σημερινή Κυβέρνηση να προβούμε σε νομοθετικές αλλαγές, οι οποίες ήταν απαραίτητες για την επιτυχή ολοκλήρωσή του έργου. Αυτό λοιπόν κάναμε.

Από εκεί και πέρα, γυρίζοντας πάλι στις χρήσεις γης και στις προδιαγραφές, όσον αφορά τις προδιαγραφές σας ανέφερα και προηγουμένως ότι δεν υπήρχε πουθενά μια επεξήγηση για το ποιες χρήσεις έπρεπε να χρησιμοποιηθούν. Αναφέρονται οι χρήσεις γης, οι προδιαγραφές μιλάνε για χρήσεις γης, αλλά πουθενά δεν έχουν εξηγήσει ποιος κατάλογος πρέπει να αξιοποιηθεί. Αυτό δεν είναι θέμα αλλαγής των προδιαγραφών, είναι θέμα αποσαφήνισης μιας προφανούς ελλείψεως. Η αποσαφήνιση έχει γίνει με τον νόμο και τον νόμο θα πρέπει να ακολουθήσουν οι μελετητές.

Το γεγονός ότι ενώ, όπως σας ανέφερα, η μεθοδολογία χρήσεων γης είναι παντού ίδια -η μεθοδολογία καθορισμού όχι το είδος των χρήσεων γης-, στις ομάδες μελέτης των ειδικών περιβαλλοντικών μελετών υπήρχαν μόνο βιολόγοι, δασολόγοι. Δεν υπήρχε κανείς επιστήμονας που να έχει σχέση με τις χρήσεις γης, δηλαδή πολεοδόμοι και χωροτάκτες, σε αντίθεση με ό,τι συμβαίνει σε όλες τις άλλες μελέτες. Στις πολεοδομικές και χωροτακτικές μελέτες υπάρχει και περιβαλλοντολόγος. Δεν σημαίνει ότι είναι περιβαλλοντική μια χωροταξική μελέτη, αλλά υπάρχουν αντικείμενα που απαιτούν τη γνώση του περιβαλλοντολόγου.

Έτσι λοιπόν, και στις ειδικές περιβαλλοντικές μελέτες τις δικές σας θα έπρεπε να υπάρχουν πολεοδόμοι και χωροτάκτες που έχουν εμπειρία στην εφαρμογή της μεθόδου των χρήσεων γης. Αυτό δεν υπήρχε.

Ο λαλίστατος, κατά τον τελευταίο χρόνο, ΣΕΠΟΧ το είχε πει κατ’ ιδίαν σε συνάντηση με την κ. Καβατσέα, την γενική γραμματεία, ήμουν κι εγώ μέλος της δίκης και την είχα δει. Μας είχε πει η κ. Καβατσέα ότι ήταν όντως λάθος, αλλά φταίει το τμήμα περιβάλλοντος του Υπουργείου. Η έλλειψη αυτή δυσκολεύει πάρα πολύ την ορθή υλοποίηση αυτού που προβλέπουν οι ίδιες οι προδιαγραφές.

Αυτά λοιπόν πρέπει να λυθούν. Αν δεν λυθούν αυτά, θα τιναχτεί το έργο στον αέρα στην πράξη, όχι από την άποψη του χρονοδιαγράμματος, από την άποψη του αποτελέσματος. Αν έχουμε χρήσεις γης, όρους δόμησης και μέτρα διαχείρισης, τα οποία δεν προάγουν ούτε τη βιώσιμη ανάπτυξη ούτε την προστασία των προστατευόμενων αντικειμένων, θα έχουμε κάνει μια τρύπα στο νερό.

Εμείς δεν θέλουμε να κάνουμε μια τρύπα στο νερό. Θα πάρουμε λοιπόν, όλα τα αναγκαία μέτρα με τα οποία θα ολοκληρωθεί εγκαίρως ένα πρόγραμμα που ούτως ή άλλως έχει καθυστερήσει πάρα πολύ διαχρονικά, εγκαίρως αλλά και σωστά.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.45΄ λύεται η συνεδρίαση για την Πέμπτη 27 Αυγούστου 2020 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Σας ευχαριστώ πολύ και τους πάνω και τους κάτω. Καλό καλοκαίρι! Να περάσετε καλά όπου κι αν πάτε, κυρίως να επιστρέψετε. Η Παναγιά μαζί σας!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**